Maalee idhaaraathakun hiyaanaathah eheevi meehun ge massala balanee! | Mihaaru\nމާލީ އިދާރާތަކުން ޚިޔާނާތަށް އެހީވި މީހުންގެ މައްސަލަ ބަލަނީ!\nއެމްއެމްއޭ: ޚިޔާނާތުގައި މާލީ އިދާރާތަކުގެ ސީދާ ބައިވެރިވުން އޮތް ކަމަށް ތުހުމަތު ކުރެވޭ.\nނުބައި ނިޔަތަކާ އެކު މާލީ އިދާރާތަކުގެ ތެރެއިން އެެމްއެމްޕީއާރުސީގެ ހިޔާނާތް ހިންގައިދޭން ކަންކަން ތަރުތީބުކުރި ކަން ތަހުގީގުން މިހާތަނަށް ފާހަގަވެފައިވާ ކަމަށާއި ތުހުމަތު ކުރެވޭ މީހުންގެ މައްސަލަތަކުގައި ދައުވާ ކުރައްވާނެ ކަމަށް ޕްރޮސިކިއުޓަ ޖެނެރަލް ހުސެއިން ޝަމީމް އިއްޔެ ވިދާޅުވެއްޖެ އެވެ.\nއެމްއެމްޕީއާރުސީ މެދުވެރިކޮށް ހިންގި 1.3 ބިލިއަން ރުފިޔާގެ ޚިޔާނާތުގައި ބޭންކްތަކާއި އެމްއެމްއޭއާ ދިމާލަށް ކުރިން ވެސް އިނގިލި ދިއްކުރި އެވެ. އެވަރުގެ ޚިޔާނާތެއް މާލީ އިދާރާތަކަށް ނޭނގި ނުހިންގޭނެ ކަމަށް އުފެއްދި ސުވާލުތަަކުން އެ އިދާރާތައް ދިފާއުވެގެން ތިބި ނަމަވެސް ސީދާ ބައިވެރިވުމުގެ ތުހުމަތެއް އޮތް ކަމަށް ރަސްމީ އިދާރާއަކުން ހާމަކުރި މިއީ ފުރަތަމަ ފަހަރެވެ.\nޚިޔާނާތުގެ މައްސަލައާ ގުޅޭ ގޮތުން "މިހާރު" އަށް ދެއްވި ގަޑިއެއްހާ އިރުގެ އިންޓަވިއުގައި، މާލީ އިދާރާތަކާ މެދު ކުރާ ޝައްކުތަކަށް ބެލިތޯ އެހުމުން ވިދާޅުވީ އެ އިދާރާތަކަށް ތުހުމަތުކުރާ މައްސަލަތައް ވެސް ޖޮއިންޓް އިންވެސްޓިގޭޝަންގައި އިދާރާތަކުން ބަލަމުން އަންނަ ކަމަށެވެ. ފައިނޭންޝަލް އިންސްޓިޓިއުޝަންތަކުގައި ތިބި ތުހުމަތު ކުރެވޭ މީހުންނަށް ވެސް އެ މީހުންގެ މައްސަލަތައް ތަހުގީގު ކުރަމުން އަންނަ ކަން މިހާރު އެނގޭނެ ކަމަށް ޝަމީމް ވިދާޅުވި އެވެ.\n"ކޮންމެވެސް ވަރަކަށް އެ ބޭފުޅުންނާ އެކުގައި ވާނީ އިޝާރާތް ކުރެވިފައި. ގަވަރުނަރަށް ވެސް އެނގިވަޑައިގަންނަވާނެ،" އޭނާ ވިދާޅުވި އެވެ.\n"ގަސްތުގައި ނުބައި ނިޔަތެއް އޮވެގެން ކަންކަން ވަކި ގޮތަކަށް ފެސިލިޓޭޓްކޮށްދޭން، ތަރުތީބު ކުރުމަށްޓަކައި ރޭވިގެން މަސައްކަތް ކޮށްފައި ހުރި ކަމަށް ތުހުމަތު ކުރެވޭ މައްސަލަތައް ވެސް އެބަހުއްޓޭ. އަނެއްހެން، އިންޓާނަލް ސިސްޓަމްތައް ބަލިކަށިކަމުން ހިނގާފައި ހުރި ކަންކަން ވެސް އެބަހުރި."\nޕްރޮސިކިއުޓަ ޖެނެރަލް ހުސެއިން ޝަމީމް: އޭނާ ވިދާޅުވަނީ މާލީ އިދާރާތަކުން ހިޔާނާތަށް އެހީވި ކަމަށް ތުހުމަތު ކުރެވޭ މައްސަލަތައް ބަލަމުން އަންނަ ކަމަށް. --ފޮޓޯ: ނިޝާން އަލީ/މިހާރު\nތަހުގީގުން ފާހަގަވި މާލީ އިދާރާތަކުގައި ހުރި ބަލިކަށިކަން، ޕީޖީ ވިދާޅުވި ގޮތުގައި، އެމްއެމްއޭގެ ސަމާލުކަމަށް އިދާރާތަކުން ގެންނާނެ އެވެ.\nފައިނޭންޝަލް ސެކްޓާ ވެސް ރަނގަޅަށް ހިނގަން ޖެހޭނީ އެތަނުގައި ހުންނަ މީހެއްގެ ސަބަބަކުން ނޫން ކަމަށާއި އެއީ ކަނޑައަޅާފައި އޮންނަ ނިޒާމްތަކުން ކަން އެއީ ކަށަވަރު ކުރަން ޖެހޭ ކަމެއް ކަމަށް ވިދާޅުވި އެވެ.\nއެމްއެމްޕީއާރުސީގެ ޚިޔާނާތުގައި އެމްއެމްއޭ އާއި ބީއެމްއެލްގެ ބައެއް އިސްވެރިންނަށް ތުހުމަތުތަކެއް ކުރި އެވެ. މަޖިލީހުން ބައެއް މައްސަލަަތައް ބެލިއިރު، އޭސީސީން ކުރިން ނެރުނު ރިޕޯޓުގައި ވެސް މާލީ އިދާރާތަކުގެ އިހުމާލު ފާހަގަކޮށްފައި އޮތެވެ.\nބީއެމްއެލްގެ އިހުމާލު އޮތް ކަމަށް ތުހުމަތުކޮށް ރައްޔިތުންގެ މަޖިލީހުގެ މާލިއްޔަތު ކޮމިޓީން ބެލީ އެމްއެމްޕީއާރުސީން ދޫކުރި ބައެއް ރަށްރަށުގެ އެކުއިޒިޝަން ކޮސްޓްގެ ގޮތުގައި އެކި ފަރާތްތަކުން އެ ކުންފުންޏަށް ދިން ޗެކްތަކުގެ ތެރެއިން "ނޮޓް ނެގޯޝިއަބްލް" ޗެކް ބީއެމްއެލުން އެސްއޯއެފަށް ޖަމާކުރި މައްސަލަ އެވެ. ބީއެމްއެލް އިން މި ތުހުމަތު ދޮގުކޮށްފައި ވިޔަސް ނޮޓް ނެގޯޝިއަބްލް ހަ ޗެކެއް ބީއެމްއެލް އިން އެސްއޯއެފްގެ އެކައުންޓަށް ޖަމާ ކުރިކަން އެނގުނީ އެމްއެމްޕީއާރުސީން ހިންގާފައިވާ ކަމަށް ތުހުމަތު ކުރެވޭ ހިޔާނާތާއި ކޮރަޕްޝަންގެ މައްސަލައާ ގުޅޭ ގޮތުން ރިޔާސީ ކޮމިޝަނުން ހޯދާފައިވާ ލިޔެކިޔުންތަކުން ކަމަށް މަޖިލީހުން ވަނީީ ބުނެފަ އެވެ.\n"Not negotiable"6chequeh BML in jamaa kuri kan riyaasee commissionun majileehah angaifi\nމާލިއްޔަތު ކޮމިޓީގައި ޗެކްތަކާ ބެހޭ ގޮތުން ބޭންކްގެ ޑެޕިއުޓީ ސީއީއޯ މުހައްމަދު ޝަރީފްގެ ދޮގު މައުލޫމާތު ދިން މައްސަލަ ފުލުހުން އަންނަނީ ތަހުގީގު ކުރަމުންނެވެ.\nދައުލަތަށް ވަންނަން ޖެހޭ ފައިސާ އެސްއޯއެފްގެ އެކައުންޓްތަކަށް ޖަމާކޮށް، އެ ފައިސާ އިން މަނީ ލޯންޑެރިންގެ މުއާމަލާތް ހިންގި އިރު އެކަން ހުއްޓުވަން އިހުމާލުވި މައްސަލައިގައި އެމްއެމްއޭގެ އިސްވެރިންގެތަކަކަށް ދައުވާކުރަން ވެސް އޭސީސީން ފޮނުވި އެވެ.\nއެންޓި ކޮރަޕްޝަން ކޮމިޝަން ކޮރަޕްޝަން އެމްއެމްޕީއާރުސީ ހުސައިން ޝަމީމް (ޕީޖީ) އެމްއެމްޕީއާރްސީގެ ކޮރަޕްޝަން\nބަލަގަ ކޮން މޮޅުވާހަކައެއް. ޔާމީނުގެ ވަކީލަކީ ކާކު؟ ޗެކު އެންޑޯޒްކޮށްގެން ފައިސާގެ ބޭނުން ހިފިމީހުން އަދިވެސް އުފަލުގައި. ވެރިން އެންގި ގޮތަށް ވަޒީފާ އަދާކުރި މީހުންގެ މައްސަލަ ބަލަން އުޅެންޖެހޭނީ ތި ފައިސާގައި ޖެހިފައި ތިބި މީހުންނަށް އަދަބު ދީފައި.\nއޯކޭ. ޝަމީމު ހުންނެވީ ގަވަރުނަރު ނަސީރުގެ ވަކީލަކަށް ދެއްތޯ. ނަސީރު ދެއްތޯ ޓެރަސްމަތިން ކަންކަން ނިންމީ. ޔާމީނަށް ކަމެއް ފޮރުވާދޭން އިންޓެލިޖެންސް ގެ ހެޑު ކަނޑާލީ. ދެން ޝަމީމޫ - މޮޅުވާހަކަ ނުގޮވާ. ފުރަތަމަ އެމް ޕީއާރުސީގެ ލާރި ކޭމީހުން ހޯދަބަލަ. ގޯނި ގޯނީގައި ލާރި ބެހި މީހުންނާއި، ލާރީގައި ހިފައިގެން ވޯޓުން ކަންކަން ނިންމި މީހުންނާއި، ރައީސް ނަޝީދު ޖަލުން ނެރެން ހެދި ޑީލު ހޯދަބަލަ. ވަޒީފާ އަދާކުރި މީހުންގެ ބޮލުގަ ކަންކަން އަޅުވާނެ ކަމެއް ނެތް.\nއަބަދުވެސް މިނާ ދައްކަނީ ދައުވަކުރާ ވާހަކަ. އެކަމަކު އެދައުވާ ކުރެވޭތަނެއް ނުފެނޭ.\nތިކަމުގައި އަޅުގަނޑަށްވިސްނެނީ ތިޔަ ޚިޔާނާތް ހިންގުމުގައި ދައުލަތުގެ މަރުކަޒީ ބޭންކުގެ ރޯލް ވަރަށް ބޮޑޭ. އެހެނީ 2012ގެ ކުރިންވެސް ބޭންކް މެދުވެރިކޮށް ފައިސާ ޓްރާންސްފަރ ކުރާއިރު ބޭންކުން އެމީހާއަށް އެފައިސާ ލިބުނު ގޮތަކާއި ފޮނުވަނީ ކޮންކަމަކުތޯ އަހައި ސުއާލު ކުރާއިރު މީހުން ރުޅިގަދަވެގެން އުޅެން ފެށީމާ އެބަބުނޭ އެމް.އެމް.އޭ އިން އެކަންސާފުކުރަން ބޭނުންވާތީއޭ އަދި އެމެރިކާއިންވެސް އެސުއާލު އުފައްދާތީއޭ. ވީއިރު ބޮޑެތި އެމައުންޓްގެ ދޫކޮށްލާއިރު ނާހާނެތަ؟\nތިހެން ބުނެލަން ވަރަށް ފަސޭހަަ. އެކަމަކު މިދައްކަނީ މިގައުމު ނުދެކޭވަރުގެ ބިރުވެރިކަމެއް ފެނުނު ދުވަސްވަރެއްގެ ވާހަކަ. ގައުމުގައި ތިބި ބާރުގަދަ ސިޔާސީމީހުން ފަހަރަކު މީހަކު އުފުރާލައިގެން ގެންދިޔަ. މިނިވަން މުއައްސަސާތަކުގެ މީހުން އަނގަހުޅުވާލާއިރަށް ބުރުވާލި. އެފަދަމީހުން ގުޅާފައި މީސަރުކާރުގެ ޓްރާންސެކްޝަނެކޭ ބުނީމައި ހުއްޓުވަން ކެރޭނީ މަދުމީހަކަށް. ވަޒީފާގެ ބިރުގައި ކަންކުރި މީހުންނަށް އިނގިލި ދިއްކުރެވިދާނެ. އެކަމަކު އެއީ އިންސާފެއް ނޫން.\nތީ ހަމަ އަނބުރާ ގޭސްގަނޑެއް. ޝަރީފުވެސް ދުއްވާލީ ދޮގު ހެދިޔޭ ކިޔާފަ.. އާތިފްޝުކޫރާ ދިމާކުރީ ފިޔަވަޅުނޭޅީއޭ ކިޔާފަ. ޓޫރިޒމަ ސޯލިހު ދުއްވަލީ ސިޓީއެއްގަ ސޮއިކުރިއޭ ކިޔާފައި. މިމީހުން ހިފާ ޖަލައްވެސް ލާނެ. ދެން ރައްޔިތުން ގަބޫލިކުރަންވީ އެއޮއޮތީ ޚިޔާނާތުގެ ބައިވެރިން ޙޯދަދީފައޭ! އެއީއެއް ނޫން ޚިޔާނާތުގެ ބައިވެރިންނަކީ. އެމީޙުން އަތަކު ނޫން ލާރިތައް ވިކީ. ވައްކަން ކުރި މީހުން އެއުޅެނީ ޔޫރޮޕްގަ، އެތިބީ މަޖިލީހުގައި، އެތިބީ ސިޔާސީ މަތީ މަގާމުތަކުގައި..\nމިފަދަ މައްސަލަތަކުގައި އަބަދުވެސް ތަހުގީގު ކޮށް ދައުވާ އުފުލެނީ ސަރުކާރާ އިދިކޮޅަށް މީހަކު އެކްޓިވް ވީމަ. ޝަރީފް ވާހަކަ މިޚަބަރުގައިވެސް އެބައޮތް. އެކަމަކު ސިޔާސީ ގޮތުން ނިދާފަ ހުންނަހާ ހިނދަކު މައްސަލަ އޮންނާނީ އޮތް ތާ. ކޮބައިތޯ އަނިލް، ޝައިނީ، އާޒިމާ؟؟ އެއްމިލިއަން ޑޮލަރުގެ ރިޝްވަތު ހިފައިގެން މަގާމުން ވަކި ކުރި ގާޒީގެ ތަހުގީގު ކުރިއަށް ދޭތޯ؟؟\nބަލަނީ. .ހިގަނީ...ކުރިޔަށްދަނީ....ނަތީޖާ0..އަސްލު އަޅުގަޑު މީ ޔާމީން އަށް ތާއިދު ކުރާމީހެއްނޫން ..އެހެންނަމަވެސް ބުނެލާނީ ޔާމިން އެކަނި . އަދީބުގެ ހެކިބަހަށް ޖަލުގައި ބޭއްވުމަކީ..އެފްރިކާ ބައްރުގައިވެސް މިހާތަނަށް ޝަރިއެެއް ބަޔަކު ކުރިގޮތެއް ނޫނޭ....ވަރަށް ބޮޑު ލަދެކޭ....\nތިހުރިހާ ޖަރީމާތަކެއް ހިންގަން ދޮރު ހިޅުވާލަދިނީ އެއިރު ޕާލަމެންޓުގަ ތިބިގިނަ މެމްބަރުން ތަކެއްވެގެން މާލިއްޔަތު ގާނޫނަށް ގެނައި ޝައިތޯނީ އިސްލާހުތަކުން.. އެއިން އެއްވެސް މީހަކާމެދު ފިޔަވަޙު އެޅެން ނެތުމަކީ މުޅިގައުމު ހިތާމަ ކުރާކަމެއް..\nމޮޅުވާހަކަ ދައްކާނެ ކަމެއްނެތް...


Dhivehi club thakah AFC Cup in furusathu gellijje!\nދިވެހި ކުލަބުތަކަށް އޭއެފްސީ ކަޕުން ފުރުސަތު ގެއްލިއްޖެ\nއޭއެފްސީ ފްރިލިމިނަރީ ރައުންޑްގައި ޓީސީއާއި ސައިފް ސްޕޯޓިންގް ކްލަބް ވާދަކުރި މެޗް:- ގަލޮޅު ދަނޑު / އަހުމަދު ޝުރާއު | އަވަސް\nއޭއެފްސީގެ ލައިސެންސަށް ހުށަހެޅުމަށް ދިން މުއްދަތުގައި ރާއްޖޭއިން އެކަން ނުކޮށް އޮތުމުން، ރާއްޖޭގެ ކުލަބުތަކަށް އޭއެފްސީ ކަޕުން ފުރުސަތު ގެއްލިއްޖެ އެވެ.\nއެފްއޭއެމްގެ ޖެނަރަލް ސެކެޓްރީ ހުސައިން ޖަވާޒު ވިދާޅުވީ، ރާއްޖޭގެ އަށް ކުލަބުގެ ތެރެއިން އެއްވެސް ކުލަބަކުން އޭއެފްސީ ލައިސެންސަށް އެދި ހުށަހަޅަންޖެހޭ ޑޮކިޔުމެންޓްތައް ފުރިހަމަކޮށް ހުށަހަޅާފައި ނުވާ ކަމަށެވެ.\nއޭއެފްސީ ކުލަބު ލައިސެންސް ކޮންމެ އަހަރަކު އެއް ފަހަރު އާ ކުރަން ޖެހެ އެވެ. ނަމަވެސް ދިވެހި އެއްވެސް ކުލަބަކުން އޭއެފްސީން ކަނޑައަޅާފައިވާ މިންގަނޑަށް ހުށަހަޅާފައި ނުވާކަން ޖަވާ ފާހަގަ ކުރި އެވެ.\n"ކޮންމެ އަހަރަކުވެސް ކުލަބު ލައިސެންސް އާ ކުރުމަށް ކުލަބުތަކުން ހުށަހަޅަން ޖެހޭ، އެ މުއްދަތުގައި ރާއްޖޭގެ އެއްވެސް ކުލަބަކުން ނެތް އެންމެ ފުރިހަމަ ޑޮކިޔުމެންޓްސް ހުށަހަޅާފައެއް،" ޖަވާޒު ވިދާޅުވި އެވެ. "އެކަން އެންމެ ގާތްކުރާ މިންވަރަށްވެސް ހުށަހަޅާފައި ވަނީ މާޒިޔާއިން."\nނިއު ރޭޑިއަންޓްގެ ޖެނަރަލް ސެކެޓްރީ، އަހްމަދު ނިޔާޒު 'ޓެޑް' ވިދާޅުވީ، މިއަހަރުވެސް އޭއެފްސީ ކަޕު ނިއުއިން ކުޅުނީ ކުލަބު ލައިސެންސަށް ހުށަހަޅައިގެން ކުލަބު ލައިސެންސް ލިބިގެން ކަމަށެވެ. ނަމަވެސް އަންނަ އަހަރަށް ކުލަބު ލައިސެންސަށް އެދި ނިއު އިން ހުށަހެޅި ކަމެއް އޭނާ ވިދާޅެއް ނުވެ އެވެ.\nއޭއެފްސީ ކަޕު ކުލަބު ލައިސެންސް ގަވާއިދު\nއޭއެފްސީގެ ޓީމުތަކުން ވަނީ، ކުލަބު ލައިސެންސާ ބެހޭގޮތުން ރާއްޖޭގެ ކުލަބުތަކަށް މައުލޫމާތު ފޯރުކޮށްދީފަ އެވެ. މިއަހަރު ރާއްޖޭގެ ފަސް ކުލަބަކަށް އޭއެފްސީން ވަނީ ލައިސެންސު ދީފަ އެވެ. އެއީ ނިއު ރޭޑިއަންޓް، މާޒިޔާ، ކުލަބު އީގަލްސް، ޓީސީ އަދި ގްރީން ސްޓްރީޓެވެ.\nއޭއެފްސީ ގަވާއިދުގައި ވާގޮތުން ކުލަބުތަކަށް ލައިސެންސް ދޫކުރަނީ، ގައުމީ ފުޓްބޯޅަ އެސޯސިއޭޝަން ނުވަތަ ލީގުގެ ބޮޑީސްއިންނެވެ. ޖަވާޒު ވިދާޅުވީ ކުލަބު ތަކުން ފުރިހަމަ ކުރަން ޖެހޭ ޑޮކިޔުމެންޓްސްތައް ފުރިހަމަ ކުރުމަށްޓަކައި ރާއްޖެއަށް ފުރުސަތެއް ދިނުމަށް އޭއެފްސީގައި އެދިފައި ވާނެ ކަމަށެވެ.\nކުލަބު ލައިސެންސަށް ހުށަހެޅުމުގެ އެންމެ ފަހު ތާރީހަކީ، މިދިޔަ މަހު 31 ވަނަ ދުވަހެވެ. ކުލަބު ލައިސެންސަށް ހުށަހެޅުމުގެ މުއްދަތު އިތުރު ކޮށްދިނުމަށް އެދި އެފްއޭއެމުން ހުށަހާޅާފައިވާތީ، އެކަމަށް އިތުރު ތިން ދުވަހުގެ މުއްދަތެއް ދިންކަން ބަޔާން ކޮށް އޭއެފްސީން އެފްއޭއެމްއަށް ފޮނުވާފައިވާ ސިޓީއެއް ކަމަށް ބުނެ ސޯޝަލް މީޑިއާގައި ފޮޓޯއެއް ދައުރު ވަމުން ދެއެވެ. މިދިޔަ ހޯމަދުވަހު އޭއެފްސީން ފޮނުވި އެ ސިޓީގައިވާ ގޮތުގެ މަތިން އިތުރު ކޮށްދިން ތިން ދުވަހުގެ މުއްދަތުވެސް ވަނީ ނިމިގެން ގޮސްފަ އެވެ.


SunOnline: Minimum Wage ge namugai masakkaitherin ge gaigai jehee kolhu fain: Dr. Jameel\nމިނިމަމް ވޭޖުގެ ނަމުގައި މަސައްކަތްތެރިންގެ ގައިގައި ޖެހީ ކޮޅުފައިން: ޑރ. ޖަމީލު\n08 Nov 2021, 23:22\nޑރ. މުހައްމަދު ޖަމީލް އަހްމަދު-- ފޮޓޯ/ ޕީޕީއެމް\nސަރުކާރުން މިނިމަމް ވޭޖު ކަނޑައަޅާފައިވަނީ މަސައްކަތްތެރިންގެ ގައިގައި ކޮޅުފައިން ޖަހާ ފަދަ ގޮތަކަށް ކަމަށް ކުރީގެ ނައިބު ރައީސް ޑރ. މުހައްމަދު ޖަމީލު އަހްމަދު ވިދާޅުވެއްޖެއެވެ.\nރާއްޖޭގައި ފުރަތަމަ ފަހަރަށް މިނިމަމް ވޭޖެއް މިއަދު ވަނީ ކަނޑައަޅާފައެވެ. އެހެން ނަމަވެސް ކަނޑައެޅި އަދަދުދަތަކާ މެދު ބައެއް މީހުން ދަނީ ނުރުހުން ފާޅު ކުރަމުންނެވެ.\n"މިނިވަންކަމުގެ ދިފާއުގައި ދިވެހިން"ގެ ނަމުގައި އިދިކޮޅު ޕީޕީއެމް/ޕީއެންސީ ކޯލިޝަނުން ބޭއްވި ކަންމަތީ ބައްދަލުވުމެއްގައި ޖަމީލު ވިދާޅުވީ މިނިމަމް ވޭޖެއް ކަނޑައެޅުމުގެ ނަމުގައި މި ސަރުކާރު އައިސް މި ވީހާ ދުވަހު ދެއްކީ ހުވަފެނެއް ކަމަށެވެ.\n"މިނިމަމް ވޭޖޭ ކިޔާފައި މިހާ ދުވަސް ވަންދެން ރާއްޖޭގައި ތިބި ހުރިހާ ޒުވާނުން، މަސައްކަތްތެރި ހުރިހާ ޒުވާނުންނަށް ހުވަފެން ދެއްކީ. މިއަދު އައިސް އެ ހުރިހާ ކުދިން ގައިގައި ކޮޅުފައިން އެ ޖެހީ. ކަލޭމެންނަށް ދޭނީ 100 ނުވަތަ 200 ޑޮލަރޭ ބުނީ." ޖަމީލު ވިދާޅުވިއެވެ.\nއޭނާ ވިދާޅުވީ އާންމު ރައްޔިތުންނަށް ކުޑަ އަދަދަކުން މިނިމަމް ވޭޖެއް ކަނޑައެޅި ނަމަވެސް، ސަރުކާރުގެ އިސް ބޭފުޅުންނަށް ރައްޔިތުންގެ ޖީބު ފައިސާ ހަރަދު ކުރަން ޖެހިފައިވާ ކަމަށެވެ.\nމިނިމަމް ވޭޖު ކަނޑައެޅި ގޮތާ މެދު ބައެއް މީހުން ނުރުހުންވީ، ވޭޖު ބޯޑުން ސަރުކާރަށް ލަފާދިން އަދަދަށްވުރެ ކުޑަ ކުރުމަށް ފަހު ވޭޖު ކަނޑައެޅުމުންނެވެ.\nމިނިމަމް ވޭޖު ބޯޑުން، ބޮޑެތި ވިޔަފާރިތަކަށް ކަނޑައަޅަން ސަރުކާރަށް ލަފާދިނީ ގަޑިއިރަކަށް 42.72އެވެ. އެއީ މަހަކު 8900 ރުފިޔާއެވެ. އެހެން ނަމަވެސް ސަރުކާރުން ކަނޑައެޅި އަދަދަކީ ގަޑިއިރަކަށް 38.90 ރުފިޔާއެވެ. އެއީ މަހެއްގެ މައްޗަށް 8000 ރުފިޔާއެވެ.\nސަރުކާރުން މިނިމަމް ވޭޖު ކަނޑައެޅި ގޮތާ މެދު ރިސޯޓު މުވައްޒަފުންނާއި އެ ދާއިރާ ތަމްސީލު ކުރާ ބައެއް ޖަމާއަތްތަކުން ވަނީ ފާޑުކިޔާފައެވެ.\nމިނިމަމް ވޭޖާ ގުޅިގެން ރިސޯޓް ވޯކާސް މޯލްޑިވްސްއިން ކުރި ފޭސްބުކް ޕޯސްޓެއްގައި ބުނެފައިވަނީ 10،000 ރުފިޔާ ދޭން ވައުދުވެ އައި މިސަރުކާރަށް ބޯޑުން ކަނޑައެޅި އަދަދު ދޭން ނުކެރުމަކީ ވަރަށް ފިނޑި ނިންމުމެއް ކަމަށެވެ.\nޓުއަރިޒަމް އެމްޕްލޯއިމަންޓް އެސޯސިއޭޝަނުން ބުނީ މިއީ ރިސޯޓު މުވައްޒަފުންނަށް ހައްގު މިންވަރު ނޫން ކަމަށާއި މިއީ އުންމީދު ކުރި އަދަދެއް ވެސް ނޫން ކަމަށެވެ.\n"މިކަމާ ދެކޮޅަށް ކުރެވެން ހުރި ހުރިހާ ކަމެއް ރިސޯޓު މުވައްޒަފުން ކުރާނެ. މަސައްކަތްތެރިންނަށް ލަނޑެއް ދިނީ ކަމަށް ބެލެވެނީ،" އެ އެސޯސިއޭޝަންގެ ރައީސް މައުރޫފް ޒާކިރު މިއަދު "ސަން"އަށް ވިދާޅުވިއެވެ.\nސަރުކާރުން މިނިމަމް ވޭޖު ކަނޑައެޅިއިރު ކުދި ވިޔަފާރިތަކަށް ގަޑިއިރަކަށް ދޭން ނިންމީ 21 ރުފިޔާއެވެ. އެއީ މަހެއްގެ މައްޗަށް 4500 ރުފިޔާއެވެ. މިނިމަމް ވޭޖު ބޯޑުން ލަފާދިން އަދަދަކީ ގަޑިއިރަކަށް 24.4 ރުފިޔާއެވެ. އެއީ މަހެއްގެ މައްޗަށް 5000 ރުފިޔާއެވެ.\nޑރ. ޖަމީލަށް މަރުގެ އިންޒާރު ދީފި\n"ނުފޫޒު ފޯރުވާތީ، ޔާމީންގެ ޝަރިއަތަށް ގޮންޖެހުން އެބަހުރި"\nހިޔާނާތުގެ ލިސްޓުގައި ގިނައީ އެމްޑީޕީ އިސްވެރިން: ޑރ.ޖަމީލް


Season fesheynee kulhi balan dhandah nuvadhevey gothah\nސީޒަން ފެށޭނީ ކުޅިބަލަން އާއްމުންނަށް ނުވަދެވޭ ގޮތަށް: ބައްސާމް\n04 ޑިސެމްބަރ 2020 - 18:26:22\nއާ ފުޓްބޯޅަ ސީޒަން ފެށޭއިރު ދަނޑަށް ކުޅިބަލަން ނުވަދެވޭނެ ކަމަށް އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވެއްޖެއެވެ.\nސީޒަން ފެށުމަށް އެފްއޭއެމުން ހަމަ ޖައްސާފައިވަނީ މި މަހުގެ އަށްވަނަ ދުވަހުއެވެ. މި މަހުގެ އަށްވަނަ ދުވަހު ކުޅޭ ޗެރިޓީ ޝީލްޑް މެޗުގައި ވާދަކުރާނީ މާޒިޔާއާއި ކްލަބު އީގަލްސްއެވެ. އަށްވަނަ ދުވަހު ޗެރިޓީ މެޗު ފެށުމަށް ފަހު މި މަހުގެ ތޭރަވަނަ ދުވަހު ލީގު ފެށުމަށް އެފްއޭމުންވަނީ ނިންމާފައެވެ.\nބައްސާމް ވިދާޅުވީ، އާ ސީޒަނަށް އެފްއޭއެމުން ވަރަށް ބޮޑަށް ތައްޔާރުވެފައިވާ ކަމަށެވެ. ސީޒަން ފެށުން ދިގު ދެމިގެން ދިޔުމުން ކުޅުންތެރިންނަށް ދިމާވެފައިވާ އެކިއެކި ދަތިތަކަށް ހައްލެއް ލިބޭނެ ކަމަށެވެ. ބައްސާމް ވިދާޅުވީ އާ ސީޒަން ފެށިގެންދާނީ ދަނޑަށް ކުޅިބަލަން މީހުންނަށް ނުވަދެވޭ ގޮތަކަށް ކަމަށެވެ. އެހެންނަމަވެސް މީޑިއާގެ ވަސީލަތްތައް މެދުވެރިކޮށް މެޗުތައް ދައްކާނެ ކަމަށް ބައްސާމް ވިދާޅުވިއެވެ.\n"ސީޒަން ފެށިގެން ދާއިރު އަޅުގަނޑުމެންނަށް ދަނޑަކަށް ސަޕޯޓަރުން ނުވެއްދޭނެ. އެހެންނަމަވެސް ޕީއެސްއެމް ނުވަތަ އަޅުގަނޑުމެންގެ މައިކޫޖޫ ޗެނަލްތައް މެދުވެރިކޮށް މެޗުތައް ސަޕޯޓަރުންނަށް ފެނިގެންދާނެ"\nބައްސާމް ވިދާޅުވީ ކުރިއަށް އޮތްތާ ދަނޑަށް މީހުންނަށް ވަދެވޭނެ ގޮތްތައް ހަމަ ޖެހިގެންދާނެ އިންތިޒާމެއް ހަމަޖައްސަން މަސައްކަތް ކުރައްވާނެ ކަމަށެވެ. އަދި ވިދާޅުވީ މި ދިޔަ ހަތަރު އަހަރުވެސް ދަނޑަށް މީހުން ވަންނަ އަދަދު މަދުވެފައިވާތީ އަލުން ދަނޑަށް މީހުން ވައްދާ، ފުޓްބޯޅައިގެ ފޯރި އިތުރު ކުރުމަށް ކެމްޕެއިންތަކެއް ކުރައްވަން ޖެހިވަޑައިގެންފައިވާ ކަމަށެވެ.


MNDF ge mi aharuge gaumee Lava album Nerefi\nއެމްއެންޑީއެފުގެ މިއަހަރުގެ ގައުމީ ލަވަ އަލްބަމް--\nއެމްއެންޑީއެފުގެ މިއަހަރުގެ ގައުމީ ލަވަ އަލްބަމް ނެރެފި\n18 އޮކްޓޯބަރ 2020 - 18:33:27\nއެމްއެންޑީއެފުން ކޮންމެ އަހަރަކު ގައުމީ ދުވަހުގެ މުނާސަބަތުގައި ތައްޔާރުކޮށް ނެރޭ "ގައުމީ ލަވަ އަލްބަމް"ގެ މިއަހަރުގެ އަލްބަމް ނެރެފި އެވެ.\nމި އަހަރުގެ ގައުމީ ލަވަ އަލްބަމް ހާއްސަ ވެފައިވަނީ "ތެދުވެރިކަން - ގައުމިއްޔަތުގެ އަސްލު" މި ތީމަށެވެ. ޖުމްލަ އަށް ލަވަ ހިމެނޭ މި ލަވަ އަލްބަމްގައި ހިމެނޭ ލަވަތައް ހުށަހަޅައިދީފައިވަނީ ރާއްޖޭގެ ފުންނާބު އުސް ލަވަކިޔުންތެރިންނެވެ.\nއޭގެ ތެރޭގައި ހިމެނެނީ މުހައްމަދު އަބުދުލް ގަނީ، ސައިނާ، ސަމާ، ޖައިޝާ، ޙުސައިން ހަމްދޫން، ރާފިޔަތު ރަމީޒާ، އިބްރާހީމް ވަހީދު (ބޮޑުބެ)، އިބްރާހީމް މަމްދޫހު (މަންޑޭ)، ހަސަން ތޮލާގް، ނާޝިދާ އަހްމަދު، މަރިޔަމް އުނޫޝާ، އަދި އިސްމާއީލް އައްފާނު، މުހައްމަދު ޝިއުޒު، ޕ. މުހައްމަދު މާހިދު (މާޓު)، އެވެ.\nމީގެ އިތުރުން ފަސްޓް ލެފްޓިނަންޓް ހުސައިން އަލީ އާއި ވޮރަންޓް އޮފިސާ އަބްދުﷲ އިލްހާމް އިބްރާހީމް (އިއްލެ)އާއި ޕްރައިވެޓް އައިމިނަތު ޢަނާނާ ޢާއި، އާއިޝަތު ޖައިޝާ ވަހީދު އާއި، މުސާ ތޯރިގު، އަދި ހަދީޖާ މުހައްމަދު (ރިޒޫ)، މުހައްމަދު ސުހެއިލް، އަހްމަދު ޖައިލަމް (ބޭ)، ޑރ. ފާތިމަތު ޝިފްނާ (ޝިފޫ )، ޕްރައިވެޓް މޫސާ ކަލީމް، އަދި ޝަލަބީ އިބުރާހިމްގެ އިތުރުން މަރިޔަމް އަޝްފާ ހިމެނެއެވެ.\nމިފަހަރުގެ ލަވަ އަލްބަމަށް ޅެން ހައްދާފައިވަނީ އަމީނާ މުފީދު، އާއި ޕްރައިވެޓް މުހައްމަދު މާހިދު (މާޓު) އާއި، އަލީ ޖައިޝާން އާމިރުގެ އިތުރުން، ކޮމާންޑް ސާޖަންޓް މޭޖާ އަބްދުﷲ ސައީދު އާއި، ޖައުފަރު އަބްދުލް ރަހްމާނު، އަދި މުހައްމަދު އަބުދުލް ގަނީ އެވެ.\nއެހެން އަހަރުތަކެކޭ އެއްފަދައިން މިފަހަރުގެ އަލްބަމްގައި ވެސް ގައުމީ ރޫހާއި ގައުމީ ޖޯޝުން ދައްކުވާދޭ ޅެންތަކެއް ހިމަނޭ ލަވަތައް ހިމެނެއެވެ. އެމްއެންޑީއެފްއިން ބުނީ އެ އަލްބަމްގެ ލަވަތަކަށް މިޔުޒިކް ތައްޔާރުކޮށްފައިވަނީ އެމްއެންޑީއެފް ބޭންޑު އެންޑް މިޔުޒިކް ވިންގުންކަމަށެވެ. އަދި އަލްބަމްގެ ވީޑިއޯ ލަވަތައް ތައްޔާރުކޮށް، އެޑިޓްކޮށްފައިވަނީ އެމްއެންޑީއެފް މީޑިއާ އެންޑް ޕަބްލިޝިން ސާވިސް އިންކަމަށް އެމްއެންޑީއެފްއިން މައުލޫމާތު ދެއެވެ.\nމިއަހަރުގެ ގައުމީ ދުވަހުގެ މުނާސަބަތާ ގުޅުވައިގެން ނެރުނު އެ އޯޑިއޯ އަލްބަމްގެ ބައެއް ވީޑިއޯ ލަވަތައް މިހާރު ވަނީ އެމްއެންޑީއެފްގެ އޮފިޝަލް ޔޫޓިއުބް ޗެނަލް އަށް އަޕްލޯޑު ކޮށްފައެވެ. އަދި އެ އަލްބަމްގެ ލަވަތައް އެމްއެންޑީއެފް ޔޫޓިއުބް ޗެނަލްއިން ޑައުންލޯޑު ކުރެވެން ހުންނާނެ ކަމަށް އެމްއެންޑީއެފްއިން ބުނެއެވެ.\nގައުމީ ދުވަހާއި ގުޅުވައިގެން އެމްއެންޑީއެފްގެ ފަރާތުން ގައުމީ ލަވަ ސީޑީ ނެރެންފެށީ 2002 ވަނަ އަހަރުއެވެ. އޭގެ ފަހުން ކޮންމެ އަހަރެއްގެ ވެސް ގައުމީ ދުވަހާއި ގުޅުވައިގެން އެމްއެންޑީއެފްއިން ދަނީ އަހަރުން ފެށިގެން ނެރެވެމުން އަންނަ "ގައުމީ ލަވަ އަލްބަމް"ގެ ނަމުގައި އަލްބަމް ތަކެއް ނެރެމުންނެވެ.\nއެގޮތުން މިއަހަރުގެ ގައުމީ ދުވަހުގެ މުނާސަބަތުގައި ނެރުނު މި އަލްބަމަކީ އޭގެ 19 ވަނަ އަލްބަމެވެ.


REPORT: Addu gai vazeefaa eh neiy, vazeefaa libeyne mageh ves neiy!\nއައްޑޫ ސިޓީ-- ފޮޓޯ: ރާއްޖެއެމްވީ\n6 ސެޕްޓެމްބަރ 20195ކޮމެންޓް\nއައްޑޫގައި ވަޒީފާއެއް ނެތް، ވަޒީފާ ލިބޭނެ މަގެއް ވެސް ނެތް!\nރާއްޖޭގެ އާބާދީގެ ބޮޑު ބައެއް ދިރިއުޅެމުން ދަނީ ވެރިރަށް މާލޭގައެވެ. ސަބަބުތަކެއް ނެތިއެއް ނޫނެވެ. ފެންވަރު ރަނގަޅު ހިދުމަތްތަކާއި، ވަކިން ހާއްސަކޮށް ވަޒީފާގެ ފުރުސަތުތައް ގިނައިން ފަހިވެފައި އޮންނަނީ މައި ރަށުގައެވެ. ސާނަވީ ނުވަތަ މަތީ ސާނަވީ ތައުލީމް ފުރިހަމަ ކުރުމަށްފަހު ވަޒީފާއެއް ހޯދަން އަވަސްވެގަންނަ އިރު އަމިއްލަ ރަށުގައި ވަޒީފާއެއް ނެތުމުން މާލެ ހިޖުރަކުރަން ގިނަ ފަހަރަށް އޮންނަނީ މަޖުބޫރުވެފައެވެ.\nރާއްޖޭގެ ވެރިކަން ކުރާ ސިޓީގައި ވަޒީފާގެ ފުރުސަތުތައް ފަހިވެފައި އޮތް ނަމަވެސް ދެވަނަ އަށް އާބާދީ އެންމެ ބޮޑު އައްޑޫ ސިޓީގައި ކަން އޮތީ މިހެނެއް ނޫނެވެ. ހަތަރު ލައްކަ އަށް ވުރެ ގިނަ ރައްޔިތުން ރާއްޖޭގައި ދިރިއުޅެމުން ދާއިރު ވަޒީފާ އަދާކުރަމުން ދަނީ ނުވަދިހަ ހާސް ވަރަކަށް ރައްޔިތުންނެވެ. ވަޒީފާގެ ފަހި ފުރުސަތުތައް ގާއިމްވެފައި ނެތް އައްޑޫ ސިޓީގެ އާބާދީ ތިރީސް ހަތަރު ހާހާ ގާތް ކުރާއިރު އެތަނުގެ އާބާދީގެ ބޮޑު ބަޔަކީ ވަޒީފާ ނެތް މީހުންނޭ ބުންޏަސް ދޮގަކަށް ނުވާނެ އެވެ.\nއައްޑޫ ރައްޔިތުންގެ ވާހަކަތަކުން ވެސް އެމީހުން ވަޒީފާ ބޭނުންވެފައި ހުރި މންވަރު ހާމަވެގެން ދިޔައެވެ. ރައްޔިތުން ތިބީ ވަޒީފާ އަށް ފެންބޮވައިގަނެފަ އެވެ. އެމީހުން ބުނަމުން އަންނަނީ އައްޑުއަކީ ސަރުކާރުތަކުން އަޅާނުލާ ބާކީ ވެފަ އޮތް ސިޓީއެއް ކަމަށާއި ދިމާވެފައިވާ އެންމެ ބޮޑު ގޮންޖެހުމަކީ ވަޒީފާގެ ފުރުސަތު ފަހިވެފައި ނެތުމުގެ މައްސަލަ ކަމަށެވެ.\n"އެންމެ ބޮޑު މައްސަލައަކީ އައްޑޫ މީހުންނަށް ވަޒީފާ ނުލިބުމުގެ މައްސަލަ. އާމްދަނީ ހޯދޭނެ މަގެއް ނެތް. އަހަރެންވެސް މިހުރީ ވަޒީފާ އަށް ބޭނުންވެފައި،" ރަށުގައި ހުރި ގޮންޖެހުންތައް ކިޔައިދެމުން އައްޑޫ ރައްޔިތަކު ސީއެންއެމް އަށް ބުންޏެވެ.\nއައްޑޫ ސިޓީގެ ކައުންސިލް މެމްބަރުން ވެސް އެކަމަށް އެއް ބަހެވެ. ކައުންސިލުން ބުނާ ގޮތުގައި ސިޓީގެ ޒުވާނުންނަށް ވަޒީފާ ލިބޭނެ އެއްވެސް މަގެއް މިވަގުތަކު ނެތެވެ.\n"ވަޒީފާގެ ފުރުސަތެއް އައްޑޫގައި ފަހިވެފައެއް ނެތް. ރައްޔިތުންނަށް ވަޒީފާ އެއް ލިބޭނެ އެއްވެސް ކަމެއް މިވަގުތަކު ނެތް،" އައްޑޫ ސިޓީ ކައުންސިލް މީދޫ ދާއިރާގެ މެމްބަރު ހުސެއިން އިޔާޒް ވިދާޅުވި އެވެ.\nފަތުރުވެރިކަމުގެ ދާއިރާ އަށް ބެލިކަމުގައި ވިޔަސް އައްޑޫ ސިޓީގައި އެ ދާއިރާއިން އެދެވޭ މިންވަރަކަށް ވަޒީފާއެއް ނެތެވެ. އައްޑޫ ސިޓީގައި މިހާރު ހިންގަމުން ދަނީ އެންމެ ދެ ރިސޯޓާއި ހޮޓަލެކެވެ. އެއީ ޝަންގްރިއްލާ ރިސޯޓާއި ކެނެރީފެވެ. ސިޓީ ހޮޓަލަކަށް ހުންނަނީ އިކުއޭޓާ ވިލެޖެވެ.\nފަތުރުވެރިކަމުގެ ސިނާއަތުގައި ވަޒީފާ ފަހިވެފައި އޮތް ތިން ތަން އެ ސިޓީގައި ހުރި ކަމުގައި ވިޔަސް އެ ތަންތަނުން ވެސް އައްޑޫ ރައްޔިތުން ބޭނުންވާ މިންވަރަކަށް ވަޒީފާ ނުއުފެއްދެ އެވެ.\n"އަސްލު ހަގީގަތުގައި ވަޒީފާ ނުލިބޭ އެންމެ ބޮޑު މައްސަލައަކީ ދެ ރިސޯޓު އޮންނަ އިރުވެސް ގިނައިން ބޭރު މީހުންނަށް ފުރުސަތު ފަހިވެފައި އޮންނަނީ މަސައްކަތް ކުރަން. ގިނައިން މަސައްކަތް ކުރަނީ ބޭރު މީހުން،" އައްޑޫ ސިޓީ ކައުންސިލްގެ ފޭދޫ ދާއިރާގެ މެމްބަރު ފަހްމީ އަހުމަދު ސީއެންއެމް އަށް ވިދާޅުވި އެވެ.\nއައްޑޫގެ ވަޒީފާގެ ހާލަތު މިހާ ދަށަށް ގޮސްފައި ވާއިރު ކުރީ ސަރުކާރުތަކުން ވަނީ އައްޑޫގައި ވަޒީފާގެ ފުރުސަތުތައް ގިނަ ކުރާނެ ކަމަށް ބުނެ އެތައް ވައުދުތަކެއް ވެފައެވެ. އެމްޑީޕީގެ ވެރިކަން އޮތް އިރު ކުރީގެ ރައީސް މުހައްމަދު ނަޝީދު ވަނީ އައްޑޫގައި ވަޒީފާ ނެތް އެކަކުވެސް ނުހުންނާނެ ކަމަށް ވިދާޅުވެފަ އެވެ.\n"އަޅުގަނޑު ތަކުރާރުކޮށް މިދަންނަވަނީ ފަސް އަހަރު ދުވަހުގެ ތެރޭގައި މި ސިޓީގެ އުފެއްދުންތެރިކަން އަޅުގަނޑުމެން ދެގުނަ ކުރާނެ. މިތަނުގައި ވަޒީފާ ނެތް އެންމެ މީހަކު ވެސް އިރާދަކުރެއްވިއްޔާ ނުހުންނާނެ،" ނަޝީދު ވިދާޅުވި އެވެ.\nނަމަވެސް ވެރިކަން ނިމުން އިރު ކަން ހިނގައި ދިޔައީ އެމަގަކުން ނޫނެވެ. އެ ސަރުކާރަށް ފަހު ދެން އައި ސަރުކާރުން ވެސް އައްޑޫގެ ތަރައްގީ އަށް ގިނަ ވައުދުތަކެއް ވެފައި ވާއިރު އެ ސަރުކާރުން ވެސް ވަނީ ކުރިއެރުމެއް ގެންނަން ނުކުޅެދިފަ އެވެ.\n"އައްޑޫގެ ތަރައްގީ އަށް އެންމެ ވަރުގަދަ އަށް މަސައްކަތް ކުރާނެ މީހަކީ އަޅުގަނޑު،" ކުރީގެ ރައީސް އަބްދުﷲ ޔާމީން ވިދާޅުވެފައި ވެއެވެ.\nކުރީ ސަރުކާރުތަކުން އައްޑޫގެ ރައްޔިތުންނަށް އެތައް ހުވަފެންތަކެއް ދައްކާފައި ވާއިރު އެތައް އަހަރުތަކެއް ފާއިތުވެގެން ދިޔަ އިރުވެސް އެ ހުވަފެންތަކުގައި އަދިވެސް ކުލަޖެހޭނެ ގޮތެއް ނުވެއެވެ.\n"ވަޒީފާވެސް ދޭން ބުނީ. އެކަމަކު ނުއެއް ދޭ. ކޮންމެ ސަރުކާރަކުން ވެސް ބުނަނީ ވަޒީފާ ދޭނަމޭ. ބޯތަށި މި ބަދަލުވަނީ. އެކަމަކު ރިހައަކަށް މި ހުންނަނީ އެއް ރިހައެއް،" ސަރުކާރުތަކުން ކުރި ވައިދުތަކުގެ ވާހަކަތައް ދައްކަމުން އައްޑޫ ރައްޔިތަކު ބުންޏެވެ.\nއެހެން ސަރުކާރުތަކެކޭ އެއް ގޮތަށް މި ސަރުކާރުން ވެސް ވަނީ ވަޒީފާ އިތުރު ކުރުމަށް ވައުދުތަކެއް ވެފައެވެ. މި ސަރުކާރުން ވަނީ އައްޑޫ ސިޓީގައި 8000 ވަޒީފާ އުފައްދާނެ ކަމަށް ވައުދުވެފަ އެވެ. އައްޑޫ ތަރައްގީގެ މެނިފެސްޓޯ އެއް އެކުލަވާލައި އެ ޕްލޭންގައި ފަތުރުވެރިކަމާއި ވަޒީފާގެ ފުރުސަތުތައް ވަނީ ހިމަނާފަ އެވެ. އޭގެ ތެރޭގައި އައްޑޫގެ ފަޅުތައް ހިއްކައިގެން 1600 އެނދު ތަރައްގީ ކުރުމާއި ރިސޯޓްތައް ތަރައްގީ ކުރުން ފަދަ ކަންތައްތައް ހިމެނެ އެވެ.\nއައްޑޫ ރައްޔިތުންގެ އުންމީދަކީ ވީހާވެސް އަވަހަށް ގިނަ ވަޒީފާގެ ފުރުސަތުތައް ފަހިވެގެން ދިޔުމެވެ. އާމްދަނީ ހޯދޭނެ ގިނަ މަގުތައް ހުޅުވިގެން ދިޔުމެވެ. މި ސަރުކާރުން ވަޒީފާ ދޭނެ ކަމަށް ބުނެ ކުރި ވައުދުތަކާއެކު އައްޑޫ ރައްޔިތުން ތިބީ އަނެއްކާވެސް އުއްމީދު އާވެފަ އެވެ.\nއިބްރާހިމް މުހައްމަދު ޞާލިޚް އައްޑޫ ސިޓީ ވަޒީފާ ރައީސް ނަޝީދު ރައީސް ޔާމީން\nމިއީ މިހާރު އަރަތަކަށް ވެއްޖެ. އައްޑޫމީހުންނަށް އެއެއްޗެއް ނުލިބޭ މިއެއްޗެއް ނުލިބޭ. ބަލަ އައްޑޫމީހަކަށްވީމަ ހުރިހާއެއްޗެއްވެސް ލިބެންޖެހޭނެކަމަށް އެމީހުން މިދެކެނީ ކޮންހަމަޔަކުންބާ؟ އެއީ މަތިންފޭބިބައެއްބާ؟ ކޮންމެވެސް މީހަކު މިއަށް ޖަވާބެއްދީބަލަ. ހުވަދުއަތޮޅަށްބާނާމަސްކޮޅު ނުކިރުވިގެން އުޅެއުޅެތިއްބާ ދުވަހަކު މަހެއްބޭނިވެސް އަތޮޅަކަށް ނުވާއިރުވެސް ބިންހިއްކައިގެން ބޮޑު މަސްފެކްޓަރީ އަޅައިގެން އެތިބެނީ. ދެންމިހާރު ސަރުކާރުން ކޮށްދޭންވީ ކަމަކީ އައްޑުއަތޮޅު ރައްތަކުގެ ކައިރިއަށް މަސްދާންޖެހޭނެކަމަށް ގާނޫނެއް ފާސްކުރަންވީ.\nޢައްޑޫ ފަދަ ހުރިހާ ރައްތައްވެސް ، އެގެން ރައްތައް މާހާލުގަ\nރާއްޖޭގެ ވެރިކަން ކުރާ މިރަށުގަވެސް ދިވެހިންނަކަށް ވަޒީފާ ދިވެހިންނަށް ވަޒީފާ ދިނީމަ ކަމިޝަނެއް ނުލިބޭ ބަންގާޅުންނަށް ވަޒީފާ ދިނީމަ ކަމިޝަން މަހުންމަހަށް ލ ބޭ މީ ވޣޮތަކީ ރާއްޖޭގައި ސ އަރޮޅުގައި އެކަންޏެއް ނޫން ވަޒީފާ ނުލިބި ތިބީކީ\nހެއްހެއް. އަލިފާނަސް ހަމަ.\n16 ހާސް ވަޒީފާވެސް އުފެއްދި ދާނެ. އެކަމަކު އެއީ ބޭރު މީހުނަށް ދޭން. ވަޒީފާ ދޭން ތިބެނީ ވެސް އިންވެސްޓުކުރަނީ ވެސް ބޭރު މީހުން


Women's Day | Mihaaru\n"ބްރޭކްދަ ބެރިއާ"ގައި ފަސްޓްލޭޑީ ބައިވެރިވެވަޑައިގެންފި\nއެސްޓީއޯ އިން ތެޔޮ ރައްކާކުރާ ރަށް ފުނަދޫން، މާލެ އަށް ބޭއްވި ފެތުމުގައި ފަސްޓް ލޭޑީ ފަޒްނާ އަހުމަދު މިއަދު ހަވީރު ބައިވެރިވެވަޑައިގެންފި އެވެ.\n100 އަންހެނުން ފުނަދޫން މާލެ އަށް ފަތަނީ\nއެސްޓީއޯ އިން މާލެ ކައިރި، ތެޔޮ ރައްކާކުރާ ރަށް ފުނަދޫން 100 އަންހެނުން، މާލެ އަށް ފެތުމުގެ ހަރަކާތެއް ބޭއްވުމަށް ނިންމައިފި އެވެ.\nމާލޭގެ މަގުމަތި ކުނިން ފުރިބާރުވެފައި ހުއްޓައި އެތަން ރީތި ކޮށްދެނީ ވެމްކޯގެ މި ހީވާގި އަންހެނުންނެވެ. އެ މަސައްކަތް، ކުނި މެނޭޖުކުރަން ސަރުކާރުން އުފެއްދި ކުންފުނިން ކުރަން ފެށުމާ...\nބީއެމްއެލުން ދެ ޖަމިއްޔާއަކަށް ފައިސާ ހަދިޔާކޮށްފި\nމި ފަހަރު އަންހެނުން ނުކުންނަނީ ރޭގަނޑު ފަތަހަކުރަން!\nމިދިޔަ އަހަރު މި އަންހެންވެރިން ވަދެ ފުރާލީ ފިރިހެނުންނަށް "ހާއްސަވެފައި" އޮންނަ ސައި ހޮޓާތަކެވެ. ބޭނުމަކީ އެއީ ހަމައެކަނި ފިރިހެނުންނަށް ހާއްސަވެފައި އޮންނަ ކަމެއް ނޫންކަން ސާބިތުކޮށްދިނުމެވެ. "އޮކިއުޕައިސައި ހޮޓަލު"ގެ ހޭޝް ޓެގާ އެކު، ނިކަން ބޮޑަށް އެކަން ވައިގައި ހިފައި، ގިނަ އަންހެނުންތަކެއް ހޮޓާތަކަށް ވަދެ ކައިހެދި އެވެ.\nއަންހެނުންގެ ދުވަސް: ކޭކާއި މަލުން ނިންމާލާނީ ބާ؟\nރަތް ދޫލައިގެ މަރުހަބާ އާއި ފިނިފެންމާ ދިނުމާއި ސަޔާއި ކެއުންތަކާއި ކޭކުފެޅުމާއި ހަފްލާތައް ބޭއްވުމަކީ އަންހެނުންގެ ދުވަހު އަންހެނުންގެ އަގު ވަޒަންކުރުމުގެ ހެޔޮ ނިޔަތުގައި ކުރާ ކަންކަން ކަމަށް ވެދާނެ އެވެ. އެކަމަކު އަންހެނުންގެ ހައްގުތަކަށް މަސައްކަތްކުރާ ފަރާތްތަކުން ދެކޭގޮތުގައި، ރާއްޖޭގެ އޮފީސްތަކުގައި މި ފަހަކަށް އައިސް...\nތަނޫޝްރީގެ ކުރު ފިލްމެއް ޖިންސީ ގޯނާތަކާ ދެކޮޅަށް\nދާދި ފަހުން ބޮލީވުޑްގައި ޖިންސީ ފުރައްސާރަތަކާ ދެކޮޅަށް އަޑު އުފުލަން ފެށުމުގެ އޮއިވަރެއް ފެށުމުގެ އަސްލަކަށްވި ކުރީގެ ބަތަލާ ތަނުޝްރީ ދައްތާ ޖިންސީ ފުރައްސާރަތަކާ ބެހޭ ކުރު ފިލްމެއް ބެލުންތެރިންނަށް ގެނެސްދޭން ތައްޔާރުވެއްޖެ އެވެ.\nMarch 08, 2018 34\nވިހެއުމުން އެޗްއާރުސީއެމުން ހަ މަހުގެ ޗުއްޓީއެއް ދެނީ\nހިއުމަން ރައިޓްސް ކޮމިޝަން އޮފް މޯލްޑިވްސް (އެޗްއާރުސީއެމް) ގެ އަންހެން މުވައްޒަފުން ވިހެއުމުން ހަ މަސް ދުވަހުގެ ޗުއްޓީއެއް ދިނުމަށް އެ ކޮމިޝަނުން ނިންމައިފި އެވެ.\nއަންހެނުންގެ ދުވަސް ފާހަގަކުރަން އިދިކޮޅުގެ ހިނގާލުމެއް\nމާދަމާ ފާހަގަކުރާ ބައިނަލްއަގްވާމީ އަންހެނުންގެ ދުވަހާ ގުޅުވައިގެން އިދިކޮޅު ޕާޓީތަކުން ހިނގާލުމެއް ބާއްވަން ނިންމައިފި އެވެ.\nMarch 07, 2018 37\nބޮޑުފޮޅުދޫ އަންހެނުންނަށް ފިރިންގެ "ބޮޑު ސަޕްރައިޒެއް"\nމި ދިޔަ އަހަރުގެ އަންހެނުންގެ ދުވަސް އއ. ބޮޑުފޮޅުދޫގައި ފާހަގަ ކުރީ ވަރަށް ތަފާތު ގޮތަކަށެވެ. އެހެންވެ، މާދަމާ ފާހަގަ ކުރާ އަންހެނުންގެ ދުވަސް ވެސް އެ ރަށު ފިރިހެނުން އާދައިގެ...\nރެއިންބޯ އިން އަންހެނުންގެ ދުވަހު ހާއްސަ ކެމްޕޭނެއް\nބައިނަލްއަގުވާމީ އަންހެނުންގެ ދުވަހާއި ގުޅުވައިގެން ރެއިންބޯ އިން ހާއްސަ ކެމްޕޭނެއް ފަށައިފި އެވެ.\nއެމްއޭސީއެލްއިން އަންހެނުންގެދުވަސް ފާހަގަކުރުންތަފާތުކޮށް\nމޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް)ގެ 500އެއްހާ އަންހެނުން ބައިވެރިވެ ތަފާތު ގޮތަކަށް އަންހެނުންގެ ދުވަސް ފާހަގަކޮށްފި އެވެ.\nބޮޑުފޮޅުދޫގައި އަންހެނުންގެ ދުވަސް ތަފާތު ގޮތަކަށް\nމިއަދު ފާހަގަކުރާ ބައިނަލްއަގުވާމީ އަންހެނުންގެ ދުވަހުގެ މުނާސަބަތުގައި އއ. ބޮޑުފޮޅުދޫ ފިރިހެންވެރިން ނުކުމެ އަންހެނުންގެ މަސައްކަތްތަކުގައި ބައިވެރިވެ ތަފާތު ގޮތަކަށް...\nތަފާތު އެކި ދާއިރާތަކުން ފާހަގަކޮށްލެވޭ އަންހެނުންނަށް ދެމުން އަންނަ ރެހެންދި އެވޯޑަށް ކުރިމަތިލުމުގެ ފުރުސަތު ޖެންޑާ މިނިސްޓްރީން މިއަދު ހުޅުވާލައިފި އެވެ.


Gasim ge3kunfunyyeh ge athun 1.9 billion rufiyaa hoadhan dhauvaa koffi | Mihaaru\nގާސިމްގެ ތިން ކުންފުންޏެއްގެ އަތުން 1.9 ބިލިއަން ރުފިޔާ ހޯދަން މީރާއިން ދައުވާކޮށްފި\n14 އޯގަސްޓް 2017 - 10:50 107 comments\nދެ ބިލިއަނެއްހާ ރުފިޔާ ހޯދަން މީރާ އިން މިދިޔަ ބުރާސްފަތި ދުވަހު ސިވިލް ކޯޓުގައި ދައުވާކުރީ ގާސިމްގެ ވިލާ ކުންފުނީގެ ދަށުން ހިނގަމުން އަންނަ ވިލާ ހޮލިޑޭސް އާއި ގަޒީރާ ޕްރައިވެޓް ލިމިޓެޑާއި މާމެންފުށި ޕްރައިވެޓް ލިމިޓެޑާ ދެކޮޅަށެވެ. އެ މައްސަލަތަކުގެ އަޑުއެހުންތައް ކޯޓުން އަދި ނުފަށަ އެވެ.\nއެ ތިން ކުންފުންޏާ ދެކޮޅަށް ދައުވާކުރީ ރިސޯޓް ހެދުމަށް ދޫކޮށްފައިވާ ތިން ރަށެއްގެ ލީސް ކުއްޔާއި ބިމު ކުއްޔާއި އެ ކުލި ނުދެއްކުމުން އަރަމުންދާ ޖޫރިމަނާ ހޯދުމަށެވެ. ވިލާ ހޮލިޑޭސްއާ ދެކޮޅަށް ދައުވާކުރީ 35 މިލިއަން ޑޮލަރު ހޯދުމަށެވެ. 77 މިލިއަން ޑޮލަރު ހޯދަން މާނެންފުށި ކުންފުނިން 77 މިލިއަން ޑޮލަރު ދައްކަން އޮތް އިރު ގަޒީރާއާ ދެކޮޅަށް ދައުވާކުރީ 17 މިލިއަން ޑޮލަރު ހޯދުމަށެވެ.\nއެ ތިން ކުންފުންޏާ ދެކޮޅަށް ދައުވާ ކުރިއިރު ގާސިމްގެ ވިލާ ޝިޕިން ކުންފުންޏާއި ވިލާ ހޮޓެލްސް ކުންފުންޏާ ދެކޮޅަށް ވެސް 37 މިލިއަން ޑޮލަރު (528 މިލިއަން ރުފިޔާ) ގެ ދައުވާއެއް މީރާއިން އުފުލުމުން ސިވިލް ކޯޓުގައި ދަނީ ޝަރީއަތް ހިނގަމުންނެވެ.\nގާސިމްގެ ކުންފުނިތަކާ ދެކޮޅަށް ދައުލަތުން ދައުވާ ކުރިއިރު ގާސިމްގެ މައްޗަށް ވެސް ދައުލަތުން ވަނީ ރިޝްވަތުގެ ދޭން އުޅުމުގެ ދައުވާ ވެސް އުފުލައިފަ އެވެ. އެ މައްސަލައިގެ ޝަރީއަތް ފެށި ނަމަވެސް ގާސިމްގެ ސިއްހީ ހާލަތު ގޯސްވެ، ހޮސްޕިޓަލްގައި އެޑްމިޓް ކުރުމުން ޝަރީއަތްތައް ވަނީ މެދުކަނޑާލައިފަ އެވެ.\nރާއްޖެ އިން ބޭރުން ފަރުވާ ހޯދަން ޑޮކްޓަރުން ބުނެފައި ވިޔަސް ގާސިމްގެ ޕާސްޕޯޓް ސަރުކާރުން ހިފެހެއްޓުމުން ބޭރަށް ވަޑައިގެންނެވޭ ގޮތެއް ނުވި އެވެ.\nއިތުރު ލިޔުންތައް މެމްބަރު ގާސިމް އިބްރާހިމް (މާމިގިލި) ވިލާ ގްރޫޕް މީރާ ރިސޯޓްތައް


Garaaraa dhekolhah vote dhin 12 gaumeh Israelun suspend koffi | Mihaaru\nގަރާރާ އެއްކޮޅަށް ވޯޓު ދިން 12 ގައުމެއް އިޒްރޭލުން ސަސްޕެންޑްކޮށްފި\n27 ޑިސެމްބަރ 2016 - 11:585comments\nސަލަމާތީ މަޖިލީހުގައި ފާސްކުރި ގަރާރަށް 14 ގައުމަކުން ތާއީދުކޮށްފައިވެ އެވެ. ގަރާރު ފާސްވީ އެމެރިކާ އިން ވީޓޯ ނުކުރުމުގެ ސަބަބުންނެވެ. އިޒްރޭލުން ގުޅުންތައް ސަސްޕެންޑް ކުރީ އެ ގައުމާ އެކު ސިޔާސީ ގުޅުން އޮންނަ ގައުމުތަކެވެ. އެއީ އިނގިރޭސި ވިލާތް، ފްރާންސް، ރަޝިޔާ، ޗައިނާ، ޖަޕާން، ޔޫކްރޭން، އެންގޯލާ، މިސްރު، އުރުގުއާއީ، ސްޕޭން، ސެނަގޯލް އަދި ނިއު ޒީލެންޑެވެ. ގުޅުންތައް ސަސްޕެންޑް ކުރުމުން މި ގައުމުތަކުގެ ހާރިޖީ ވަޒީރުންނާ ނަތަންޔާހޫ ބައްދަލެއް ނުކުރައްވާނެ އެވެ. އަދި އެ ގައުމުތަކަށް އިޒްރޭލުގެ ވަޒީރުން ދަތުރު ކުރުން ވެސް ވަނީ މަދުކޮށްފަ އެވެ.\nއިޒްރޭލް ސަރުކާރުން މި ފިޔަވަޅު އެޅުމުގެ ކުރިން ގަރާރާ އެއްކޮޅަށް ވޯޓު ދިން ގައުމުތަކުގެ ތެރޭން އިޒްރޭލުގައި ތިބޭ ސަފީރުން ވަނީ ފޮރިން މިނިސްޓްރީ އަށް ހާޒިރުކޮށް ހިތްހަމަޖެހުން ފާޅުކޮށްފަ އެވެ. އެކަން ވެސް ކުރީ ނަތަންޔާހޫގެ އަމުރަށެވެ.\nގަރާރު ފާސްކުރުމުން ނަތަންޔާހޫ އެންމެ ބޮޑަށް ރުޅިވެރިކަން ބާލާފައި ވަނީ އެމެރިކާ އަށެވެ. އެކަމަކު އެމެރިކާއާ އެކު އޮތް ގުޅުން ސަސްޕެންޑް ކޮށްފައެއް ނުވެ އެވެ. ނަތަންޔާހޫ ވިދާޅުވެފައި ވަނީ ޖެނުއަރީ 20 ގައި ޑޮނަލްޑް ޓްރަމްޕް އެމެރިކާގެ ރައީސްކަމުގެ ހުވާ ކުރެއްވުމުން ހުރިހާ ކަމެއް ބަދަލުވާނެ ކަމަށެވެ.\nއިތުރު ލިޔުންތައް އ.ދ. އިޒްރޭލް ފަލަސްތީން އދ ސަލާމަތީ މަޖިލިސް


League ge fulugai oiy team athun Barca ehvaru vejje\nލީގުގެ ފުލުގައި އޮތް ޓީމު އަތުން ބާސާ އެއްވަރުވެއްޖެ\nސްޕެނިޝް ލަލީގާގެ ފުލުގައި އޮތް ހުއެސްކާ ކައިރިން، އެއްވަނާގައި އޮތް ބާސެލޯނާ އެއްވަރު ވެއްޖެއެވެ.\nރަށުން ބޭރުގައި ބާސާއިން މިރޭ ކުޅުނު މެޗު ނިމުނީ އެއްވެސް ޓީމަކަށް ގޯލެއް ކާމިޔާބު ނުކުރެވިއެވެ. މެޗުގައި އެންމެ ނުރައްކާތެރި ހަމަލާއެއްގެ ގޮތުގައި ފެނިގެންދިޔައީ ބާސާގެ މެލްކޮމް އުފެއްދި ހަމަލާއެވެ. ނަމަވެސް އެ ހަމަލާ އަމާޒުވީ ގޯލުގެ ދަނޑިއަށެވެ.\nމިރޭގެ މެޗަށް ބާސާއިން ނުކުތްއިރު، އަންނަ ހަފްތާގެ އަންގާރަ ދުވަހު މެންޗެސްޓާ ޔުނައިޓަޑާ ދެކޮޅަށް ހޯމްގައި ކުޅޭ ޗެމްޕިއަންސް ލީގުގެ ކުއާޓާ ފައިނަލުގެ ދެވަނަ ލެގަށް ވިސްނާފައިވާކަން ފާހަގަކުރެވުނެވެ.\nއެގޮތުން ކެޕްޓަން ލިއޮނަލް މެސީގެ އިތުރުން ފުރަތަމަ 11ގައި އާންމުކޮށް ކުޅެން ނުކުންނަ ހަ ކުޅުންތެރިން މިރޭގެ މެޗަށް ރެސްޓުދީ ބެންޗުގައި ވެސް ހިމަނާފައެއް ނުވެއެވެ. ފުރަތަމަ ލެގު ބާސާއިން ކާމިޔާބުކުރީ 1-0 ގެ ނަތީޖާއަކުންނެވެ.\nމިރޭގެ މެޗުގައި އަނިޔާގައި ހުރުމަށްފަހު އެނބުރިއައި އުސްމާން ޑެމްބޭލޭ ވަނީ ފެނިގެންގޮސްފައެވެ. ނަމަވެސް މެޗުގެ 67 ވަނަ މިނެޓުގައި އޭނާ ވަނީ ބާލާފައެވެ. އޭނާގެ ބަދަލުގައި ދެން ކުޅެން އެރުވީ ކޫޓީނިއޯއެވެ.\nބެލެވޭ ގޮތުގައި ޗެމްޕިއަންސް ލީގުގެ ކުއާޓާ ފައިނަލުގެ ދެވަނަ ލެގުގައި ޑެމްބެލޭ ފެނިގެންދާނެއެވެ.


Theluli Faiytha? Thelli Faiytha?\nތެއްލިފަތް ނުވަތަ ތެލުލިފަތް\nތެއްލިފަތް ނުވަތަ ތެލުލިފަތް މިދެގޮތަށް ލިޔުމުގައްޔާއި ކިޔުމުގައި ބޭނުންކުރާތީ އޮޅުން އަރައި، ސުވާލު އުފެދުނެވެ. ރަނގަޅު ގޮތަކީ ކޮބައިބާވައޭ، ހިތަށް އަރައިފޫއެވެ. މިސުވާލުގެ ޖަވާބު ހޯދާލުމަށް ދިބެހިބަހުގެ އެކަޑެމީގެ ރައީސް އުސްތާޒު އަޝްރަފު ޢަލީއާ ވައިބަރ އިން މެސެޖުކޮށްފީމެވެ.\nޖަވާބުގައި އަޝްރަފު ވިދާޅުވީ، ދެގޮތް ވެސް ރަނގަޅު ކަމަށެވެ. ރަދީފުން ވެސް ދެގޮތަށަ ފެންނާން އެބަހުރި ކަމަށެވެ. ދެން އެއަށްފަހު ވަރުވަރުން ހޯދީ "ތެއްލި" ކިޔަނީ ކީއްވެތޯއެވެ؟ މިގޮތަށް ލިޔަނީ ކީއްވެތޯއެވެ؟ ހަގީގަތުގައި ތެލުލިގެ ބަދަލުގައި "ތެއްލި" ބޭނުންކުރާ ސަބަބު އަޅުގަނޑަށް މިހާރު އެނގިއްޖެއެވެ!\nދަންނަވަންތޯއެވެ! "ތެޔޮ" އަދި "ލުން" މިއީ ދެ ލަފުޒެކެވެ. އެހެންކަމުން އެއްޗެއް ތެލަށް ލައިފި ނަމަ ކިޔާ އުޅެނީ "ތެލުލި މިވެނި އެއްޗެއް" މިހެންނެވެ. އަނެއް ގޮތަކީ "ތެއްލި" މިވެނި އެއްޗެކެވެ. އެއްވަތަރުގެ ދެއަޑު ފައްތަރުވާއިރުގައި އެއްއަކުރު "އް"އަށް ބަދަލުކޮށް ކިޔައި އަދި ލިޔެ އުޅެއެވެ. މިސާލަކަށް "ތެލުލި" ކިޔާއިރުގައި ދެލާމު ޖެހިޖެހިގެން އެބައާދެއެވެ. މިހާލަތުގައި އެއްވަތަރުގެ ދެއަޑު ފައްތަރުވަނީއެވެ. އެއީ "ލުލި"އެވެ. އެހެންކަމުން ފުރަތަމަ އޮތް "ލ" އަލިފު ސުކުނަކަށް (އް) ބަދަލުކުރަނީއެވެ. އެހެންވީމަ ކިޔެނީ "ތެއްލި"އެވެ. ހަމަ މިގޮތަށް "ކަތީބުބެ" ކިޔާއިރުވެސް ދެ "ބ" އެބަ ފައްތަރުވެއެވެ. އެހެންކަމުން އަހަރެމެންނަށް "ކަތީއްބެ" ކިޔިދާނެއެވެ. އަދި ލިޔެވިވެސްދާނެއެވެ.\nކޮއްމެއަކަސް ފަހުމުވާނެ ވަރަށް ބުނެދެވިއްޖެ ކަމަށް އުއްމީދުކުރަމެވެ. ދެގޮތް ވެސް ރަނގަޅެވެ. ތެލުލިކެއު ނޫނީ ތެއްލިކޭލެވެ. ތެލުލި މަސް ނޫނީ ތެއްލި މަހެވެ. ކަތީއްބެ ނޫނީ ކަތީބުބެއެވެ. މިގޮތަށް އަދިވެސް އެތަކެއް ލަފުޒެއް އޮންނާނެއެވެ. އަދި، މިކަހަލަ ކޮއްމެ ލަފުޒެއް ވެސް ދެގޮތަށް ބޭނުން ކުރެވޭނެއެވެ.


3 commission akah islaahu genaumuge bill Majileehah balaiganefi\nތިން ކޮމިޝަނަކަށް އިސްލާހު ގެނައުމުގެ ބިލު މަޖިލީހަށް ބަލައިގަނެފި\nތިން މިނިވަން މުއައްސަސާއަކަށް އިސްލާހު ގެނައުމުގެ ބިލު ރައްޔިތުންގެ މަޖިލީހަށް މިއަދު ބަލައިގެންފި އެވެ.\nމަޖިލީހަށް ބަލައިގެންފައި ވަނީ ހިއުމަން ރައިޓްސް ކޮމިޝަނުގެ ގާނޫނަށް އިސްލާހު ގެނައުމުގެ ބިލާއި، އެންޓި ކޮރަޕްޝަން ކޮމިޝަނުގެ ގާނޫނަށް އިސްލާހު ގެނައުމުގެ ބިލުގެ އިތުރުން އިލެކްޝަން ކޮމިޝަނުގެ ގާނޫނަށް އިސްލާހު ގެނައުމުގެ ބިލެވެ.\nސަރުކާރުގެ ފަރާތުން ހިއުމަން ރައިޓްސް ކޮމިޝަނުގެ ގާނޫނަށް އިސްލާހު ގެނައުމުގެ ބިލު މަޖިލީހަށް ހުށަހެޅުއްވީ ހިންނަވަރު ދާއިރާގެ މެންބަރު ޖީހާން މަހްމޫދެވެ.\nމަޖިލީހަށް ހާޒިރުވެ ތިއްބެވި 66 މެމްބަރުން އިއްތިފާގުން އެ ބިލް ފާސްކުރުމަށް ފަހު ވަނީ އިތުރަށް ދިރާސާ ކުރުމަށް ހިއުމަން ރައިޓްސް އެންޑް ޖެންޑާ ކޮމިޓީއަށް ފޮނުވާފަ އެވެ.\nމިލަންދޫ ދާއިރާގެ މެންބަރު އަލީ ރިޒާ ހުށަހެޅުއްވި އެންޓި ކޮރަޕްޝަން ކޮމިޝަންގެ ގާނޫނަށް އިސްލާހު ގެނައުމުގެ ބިލް މަޖިލީހަށް ބަލައިގަތީ 69 މެންބަރުންގެ ވޯޓުންނެވެ. އެ ބިލް ދިރާސާ ކުރުމަށް ފޮނުވާފައި ވަނީ މިނިވަން މުއައްސަސާތަކުގެ ކޮމިޓީއަށެވެ.\nއިލެކްޝަންސް ކޮމިޝަނުގެ ގާނޫނަށް އިސްލާހު ގެނައުމުގެ ބިލް ހުށަހެޅުއްވީ މައްޗަންގޮޅި ދެކުނު ދާއިރާގެ މެންބަރު އަހުމަދު ހައިތަމް އެވެ. އެ ބިލް ވެސް ވަނީ މަޖިލީހަށް ބަލައިގަނެ، އިތުރަށް ދިރާސާ ކުރުމަށް މިނިވަން މުއައްސަސާތަކާއި ބެހޭ ކޮމިޓީއަށް ފޮނުވާފަ އެވެ.\nމަޖިލިސް އީސީ އެޗްއާރުސީއެމް އެންޓި ކޮރަޕްޝަން ރިޔާސީ އިންތިހާބް


REPORT: Gaanoonu nakalukohgen commission eh, keehve?\nރައީސް ސޯލިހު، ސަރުކާރު ބައެއް އިސް ބޭފުޅުންނާއެކު: ގާނޫނީ ނިޒާމް ފުރިހަމަ ނުކޮށް ކޮމިޝަނެއް ވަނީ އުފައްދަވާފައި -- ފޮޓޯ: ރައީސް އޮފީސް\nމިއީ ކޮމިޝަންތަކުގެ ސަރުކާރެއް ކަމެއް ކަމަށް ބުނެ އުޅެއެވެ؛ ސަރުކާރު ލިބުނު ފުރަތަމަ ދުވަހު ވެސް ދެ ކޮމިޝަން ވުޖޫދުކުރިއެވެ. އަނެއްކާވެސް މިއޮތީ ކޮމިޝަނެއް އައިސްފައެވެ. މިހާރު އެންމެ ބޮޑުވެފައިވާ އެއް ކަންބޮޑުވުމަށް ހައްލެއް ހޯދުމަށްޓަކައި ރައީސް އިބްރާހިމް މުހައްމަދު އުފެއްދެވި ރިޔާސީ ކޮމިޝަނެވެ. ކުޑަކުދިންނަށް ކުރާ އަނިޔާތަކުގެ މައްސަލަތައް ބަލާ ކޮމިޝަނެކެވެ. އެކަމަކު، ދަނޑިވަޅަށް އެންމެ މުހިންމު ފިޔަވަޅަކީ ކޮމިޝަންތޯ މިއީ ވެސް އޮތް ސުވާލެކެވެ.\nރައީސް ސޯލިހުގެ މި ރިޔާސީ ކޮމިޝަނަކީ ވަރަށް ފުޅާ މުހިންމު މެންޑޭޓެއް ކަނޑައަޅާފައިވާ ކޮމިޝަނެކެވެ. ފަސް މެންބަރުން ތިއްބަވާއިރު ތަޖުރިބާކާރު ބޭރުގެ މާހިރެއް ވެސް ކޮމިޝަނުގައި ހިމަނާފައިވެއެވެ. ދެން ވެސް ތިއްބެވީ ހުނަރުވެރިންނެވެ. އެ ފަސް މެންބަރުންނާ ހަވާލު ކޮށްފައިވާ ޒިންމާތަކަށް ބަލާއިރު ކުޑަކުދިންގެ މައްސަލަތަކުގައި އިދާރާތަކުން އަމަލު ކޮށްފައިވާ ގޮތް ބަލައި މިހާރުގެ ހާލަތު ދެނެގަތުން ހިމެނެއެވެ. އޭގެ އިތުރަށް މިފަދަ މައްސަލަތަކުގައި ޝާމިލުވާ މީހުންގެ ހާލަތު ބެލުމުގެ ބޮޑު ދިރާސާއެއް ހެދުން ވެސް އެ ކޮމިޝަންގެ ޒިންމާގައި އެބަ އޮތެވެ.\nމިއީ ވަރަށް ބޮޑު ޒިންމާތަކެކެވެ. މުހިންމު ވެސް ޒިންމާތަކެކެވެ. އެކަމަކު، މިއީ މިހާރު ވެސް ބަޔަކާ ހަވާލު ވެފައިވާ ގާނޫނީ ޒިންމާތަކެކެވެ. ހާއްސަކޮށް ކުޑަކުދިންގެ ހައްގުތައް ރައްކާތެރިކުރުމުގެ ގާނޫނުގައި މި ޒިންމާތަކާ ހަވާލުވާނެ ބަޔަކު ވަނީ ކަނޑައަޅާފައެވެ. މި ގާނޫނަކީ މި ސަރުކާރުން ހުށަހަޅައިގެން ބޭނުންވި ގޮތަށް ފާސްކޮށްފައިވާ މުހިންމު ގާނޫނެކެވެ. ގާނޫނަށް އަމަލު ކުރަން ފެށި ދުވަހަކީ އާ ކޮމިޝަން ވެސް ވުޖޫދުވި ދުވަހެވެ.\nއާ ގާނޫނުގައިވާ ގޮތުން ހަ މެންބަރުންގެ މައްޗަށް އެކުލެވޭ ކައުންސިލެއް ކުޑަކުދިންގެ ހައްގުތައް ރައްކާތެރިކުރުމާ ބެހޭ ކައުންސިލްގެ ނަމުގައި އަމަލު ކުރަން ފަށާތާ 60 ދުވަހުގެ ތެރޭގައި އުފައްދަން ޖެހޭނެއެވެ. މިނިސްޓަރަށް ޖަވާބުދާރީވާ ގޮތަށް އުފައްދާ އެ ކައުންސިލްގެ ވެސް ބިޔަ ޒިންމާތަކެއް ގާނޫނުގައި ކަނޑައަޅާފައިވެއެވެ. މައިގަނޑު ޒިންމާއަކީ ކުޑަކުދިންގެ އަނިޔާގެ މައްސަލަތައް ހުއްޓުވަން އަޅަން ޖެހޭ ފިޔަވަޅުތައް ބަލައި ސިޔާސަތުތައް ކަނޑައެޅުމުގައި ލަފާ ދިނުމެވެ. އަދި ސިޔާސަތުތައް އިދާރާތަކުން ތަންފީޒު ކުރާ މިންވަރު ބަލައި ލަފާ ދިނުމެވެ.\nޖިންސީ ގޯނާއާ ދެކޮޅަށް ހަދާފައިވާ ޕޯސްޓަރެއް: މި މައްސަލަތައް ރާއްޖޭގައި ގިނަ\nކައުންސިލްގެ އިތުރުން ވެސް މުހިންމު މަގާމެއް ގާނޫނުގެ ދަށުން އުފައްދަން ޖެހެއެވެ. އެ މަގާމަކީ ޗިލްޑްރަންސް އޮމްބަޑްސްޕާސަންގެ ނަމުގައި އުފައްދާ މަގާމެކެވެ. ގާނޫނުގައިވާ ގޮތުން އެ މަގާމަށް މީހެއްގެ ނަން ހުށަހަޅައި ރައީސްއެވެ. ފާސް ކުރާނީ މަޖިލީހުންނެވެ.\nމި މަގާމުގެ މަސްއޫލިއްޔަތަކީ ވަރަށް ހަރުދަނާ އުސޫލުތަކާއި ފިޔަވަޅުތައް ބަޔާން ކޮށްފައިވާ ގާނޫނު ތަންފީޒު ކުރާ މިންވަރު ބެލުމެވެ. އަދި އިދާރާތަކުގެ މުވައްޒަފުންގެ އަމަލުތައް ތަހުގީގުކޮށް ރިވިއު ކުރުމެވެ. އޭނާއަކީ ވަކި ކޮޅަކަށް ނުޖެހި މިނިވަންކަމާއެކު ހުންނަން ޖެހޭ މީހެކެވެ. އޭނާގެ ޒިންމާތައް ފުރިހަމަ ކުރުމަށް އޭނާއަށް ބޭނުންވާނީ ވަސީލަތްތަކެވެ.\nގާނޫނުގައި ބުނާ މި ކައުންސިލާއި އޮމްބަޑްސްޕާސަންގެ މަސްއޫލިއްޔަތުތަކަށް ބަލާއިރު އާ ރިޔާސީ ކޮމިޝަންގެ މަސްއޫލިއްޔަތުތަކާ ފުށު އެރުންތަކެއް އެބަހުއްޓެވެ. އާ ކޮމިޝަނަކީ އާ ގާނޫނުން ނަކަލު ކުރެވިގެން އުފެދުނު "ޑަބަލް" ކޮމިޝަނެއް ކަމަށް ބުނެވެން އޮތީ މިހެންވެއެވެ. އެއް މަސައްކަތެއް ކުރަން ދެ ބަޔަކު ބައިތިއްބުމުގެ ބޭނުމެއް އެބަ އޮތް ހެއްޔެވެ؟\nވިލިމާލެ ދާއިރާގެ ރައްޔިތުންގެ މަޖިލީހުގެ މެންބަރު އަހުމަދު އުޝާމް ވިދާޅުވި ގޮތުގައި މިފަހަރު ވަނީ ގާނޫނު އަސާސީގެ 115 ވަނަ މާއްދާއިން ރައީސްއަށް ލިބިވަޑައިގަންނަވާ ރިޔާސީ ކޮމިޝަންތައް އުފެއްދުމުގެ ބާރު "އެބިއުސް" ކުރައްވާފައެވެ. އާ ކޮމިޝަން އުފެއްދުމަކީ ރަނގަޅު ނިންމުމެއް ނޫން ކަމަށާއި ގާނޫނުގައި ކަނޑައެޅިފައިހުރި ރޯލްތައް ރިޔާސީ ކޮމިޝަނެއް އުފައްދައިގެން ނަކަލު ކުރުމަކީ ހަމަޖެހޭ އުސޫލެއް ނޫން ކަމަށް ވިދާޅުވެއެވެ. އިސްކަން ދޭންވީ ގާނޫނު ތަންފީޒު ކުރުމަށް ކަމަށް ވެސް އޭނާ ދެކެ ވަޑައިގަންނަވައެވެ.\nއާ ގާނޫނަށް އަމަލު ކުރަން ފެށީ، އެ ގާނޫނަށް ތައްޔާރުވުމަށް ތިން މަސް ދުވަސް ދީފައެވެ. އެހެންކަމުން މި ގާނޫނަކީ ސަރުކާރުން އެހާ މުހިންމު ގާނޫނެއް ކަމަށް ދެކޭނަމަ، ގާނޫނަށް އަމަލު ކުރަން ފަށާއިރު ތިބެން ޖެހޭނީ ތައްޔާރުވެކަން އުޝާމް ފާހަގަ ކުރައްވައެވެ.\nގާނޫނުގައި 60 ދުވަސް ޖަހާފައިވަނީ އެންމެ ދިގު މުއްދަތެއްގެ ގޮތުގައި ކަމަށާއި އެ މުއްދަތަށް ކޮންމެހެން މަޑުނުކޮށް ފުރަތަމަ ދުވަހު ވެސް ކައުންސިލާއި އޮމްބަޑްސްޕާސަންގެ މަގާމު އުފެއްދޭނެއެވެ. އެހެންކަމުން އުޝާމް ވިދާޅުވާ ފަދައިން އާ ކޮމިޝަނެއްގެ ބަދަލުގައި ސަރުކާރުން އިސްކަން ދޭންވީ ގާނޫނީ ނިޒާމް ފުރިހަމަ ކުރާށެވެ.\nމެންބަރު އުޝާމް: ކޮމިޝަންގެ މައްސަލާގައި ފާޑުވިދާޅުވި\nކުޑަކުދިންގެ މައްސަލަތައް ނުބެލި އިހުމާލު ވެގެންދާ ސަބަބަކީ އިތުރު ދިރާސާތަކެއް ވެސް ބޭނުންވާ ކަންކަމެއް ނޫނެވެ. އެއީ އެންމެންނަށް ވެސް އެނގޭ އިހުމާލުތަކެވެ. ދައުލަތުގެ އިދާރާތަކުގައި އެ ގާބިލުކަން ނެތީއެވެ. އަތޮޅުތަކުގެ ތެރޭގައި މުވައްޒަފުން ނެތީއެވެ. ނަމަވެސް އިހުމާލުތައް އަލުން ހޯދައި، ދިރާސާ ކުރުމަށް ކޮމިޝަނެއް އުފައްދައި މަސައްކަތް ފެށުމަކީ އަނެއްކާވެސް އެއަށް ހަރަދުތަކެއް ހިނގައި މިހާރުން މިހާރަށް އަޅަން ޖެހޭ މުހިންމު ފިޔަވަޅުތައް އެޅުން ލަސްވެގެންދާނެ ކަމެކެވެ.\nއުޝާމް ވިދާޅުވި ގޮތުގައި ކޮމިޝަންގެ މެންބަރުންނަށް ބޮޑެތި އެލަވެންސްތައް ދިނުމުގެ ބަދަލުގައި ރަށްރަށުގައި ހުރި ޖެންޑާ މިނިސްޓްރީގެ ގޮފިތަކަށް ރަނގަޅު މުވައްޒަފުން ހޯދައި ވަސީލަތްތައް އިތުރު ކުރުމަކީ މިހާރަށް އެންމެ މުހިންމު ފިޔަވަޅެވެ.\nއެއިރަކު ހުންނަވާ މިނިސްޓަރެއްގެ ވެސް އެންމެ ބޮޑު ޝަކުވާއަކަށް އޮންނަނީ މުވައްޒަފުން ނެތުމާއި ވަސީލަތްތައް ނެތުމުގެ ޝަކުވާއެވެ. އަދި ފެންމަތިވި ބޮޑެތި މައްސަލަތަކުގައި ވެސް އިހުމާލު ފެށިގެން އަންނަނީ އެފަދަ މައްސަލަތަކާހުރެކަން ފެންނަން އެބަހުއްޓެވެ.\nމީގެ ކުރިން ޖެންޑާ މިނިސްޓްރީގެ އިސް މަގާމެއް ފުރުއްވާފައިވާ ބޭފުޅަކު ވިދާޅުވި ގޮތުގައި ޖެންޑާ މިނިސްޓްރީގެ "ސްޓްރެސް ލެވެލް" އާ ބަލާފައި މުސާރަ އެހާ ކުޑައެވެ. އެހެންކަމުން ރަނގަޅު މުވައްޒަފުން ނުލިބެއެވެ. އެތަނުގައި ތަޖުރިބާހުރި މުވައްޒަފުން މަދީ ވެސް އެހެންވެއެވެ.\nއޭނާ ވިދާޅުވި ގޮތުގައި މައްސަލައެއް ހުށަހެޅުމުން އެއަށް އެޓެންޑްވާނެ މުވައްޒަފެއް ނެތި، އިހުމާލުތައް ފެށިގެން އާދެއެވެ. އެކަމަށް އޮތް ހައްލަކީ މުވައްޒަފުންގެ އޮނިގަނޑު ރަނގަޅު ކުރުމެވެ. އަދި، ވަސީލަތައް ގާއިމް ކުރުމަށް މިނިސްޓްރީއަށް ރަނގަޅު ބަޖެޓެއް ދިނުމެވެ.\nޖެންޑާގެ ދަށުގައި ހުރި ކުޑަކުދިންގެ ހިޔާތަކަށް ވެސް އެކަށީގެންވާ ވަސީލަތްތައް ނުދެވި، އެ ތަނަށް މުވައްޒަފުންނަށް މުސާރަ ދިނުމަށް ވެސް އެކަށީގެންވާ ބަޖެޓެއް ނެތްކަން އޭނާ ފާހަގަ ކުރެއްވިއެވެ. ނަމަވެސް ފެންނަން އޮތް އެ ބޮޑު ހަގީގަތަށް ފިޔަވަޅެއް އަޅައި، އެއްވެސް ބަދަލެއް ނުގެނެސް ތިބުމަކީ ކަންބޮޑުވާ ކަމެކެވެ.\nޖެންޑާ މިނިސްޓަރު މިނިސްޓަރު އާއިޝަތު މުހައްމަދު ދީދީ ފިޔަވަތި އަށް ޒިޔާރަތް ކުރެއްވުމުގެ ތެރެއިން: ބަޖެޓްގެ މައްސަލަ ބޮޑު\nއާ ކޮމިޝަންނަށް ދީފައިވަނީ މުހިންމު މެންޑޭޓެކެވެ. ނަމަވެސް އެކަމަށް ކަނޑައަޅާފައިވާ ޓައިމް ފްރޭމަކީ ކޮބައި ކަމެއް އެމީހުންގެ ރިސޯސްތަކަކީ ކޮބައި ކަމެއް ސާފު ނުވުމަކީ މައްސަލައެކެވެ. ފަސް މެންބަރުންނަށް އެ ބޮޑު ދިރާސާ އަމިއްލައަށް ނުކުރެވޭނެކަން ބައެއް ފަރާތްތައް ފާހަގަ ކުރައްވައެވެ.\nބައެއް ބޭފުޅުން ވިދާޅުވާ ގޮތުގައި އެކަމުގައި ޖެންޑާ މިނިސްޓްރީގެ މުވައްޒަފުން ބޭނުން ކުރަން ވިސްނާފައިވާނަމަ، ނަތީޖާ އެންމެ ރަނގަޅު ނުވެދާނެއެވެ. އެތަނުގައި އެ ކެޕޭސިޓީއެއް ނެތެވެ.\nދެން އޮތީ ކޮމިޝަންތަކުގެ ތާރީހެވެ. ރައީސް އިބްރާހިމް މުހައްމަދު ސޯލިހުގެ ވެރިކަމުގެ ފުރަތަމަ ދުވަހު ދެ ކޮމިޝަނެއް އުފެއްދެވިއެވެ. މަރުތަކާ ބެހޭ ކޮމިޝަނަކާއި ކޮރަޕްޝަނާ ބެހޭ ކޮމިޝަނެކެވެ. އެ ދެ ކޮމިޝަންގެ މަސައްކަތްތައް ކަނޑައެޅި މުއްދަތަށް ނިމިފައި ނުވާއިރު މިހާތަނަށް ވެސް އެކަށީގެންވާ އެއްވެސް ނަތީޖާއެއް ނުކުމެފައެއް ނެތެވެ.\nއޭގެ ހެކިވެރިޔަކީ ރައްޔިތުންގެ މަޖިލީހުގެ ރައީސް މުހައްމަދު ނަޝީދެވެ. އެމަނިކުފާނު އިއްޔެ ވެސް ވިދާޅުވި ގޮތުގައި ދެ ކޮމިޝަނަށް ހަވާލުކުރި މަސްއޫލިއްޔަތުގައި ރައްޔިތުން އެދޭ މިންވަރަށް ކުލަ ޖެހިފައެއް ނުވެއެވެ. ވީއިރު ކޮމިޝަންތަކަކީ ނަތީޖާއެއް ނުނެރެވޭ "ބޭކާރު" ތަނެއްގެ ގޮތުގައި އެވަނީ "ލޭބަލް" ކުރެވިފައެވެ. އާ ކޮމިޝަނާމެދު އެ އުއްމީދު ކުރަން ބޭނުން ނުވިޔަސް، ފެންނަން އޮތް މަންޒަރަކީއެވެ.\nކުޑަކުދިންގެ ހައްގުތައް ރައްކާތެރިކުރުމުގެ ގާނޫނަކީ ވަރަށް ރަނގަޅަށް ފަރުމާކޮށްފައިވާ ގާނޫނެކެވެ. ކުޑަކުދިންނަށް އޮތް ބޮޑު ރައްކަލެކެވެ. ކުޑަކުދިންގެ މައްސަލަތަކުގައި ދައުލަތުގެ އިދާރާތަކުން އަމަލު ކުރާ އުސޫލުތަކާއި އެ ކުދިންނަށް އަޅާލާނެ ގޮތް ވަރަށް ތަފުސީލްކޮށް ލިޔެފައިވާ ގާނޫނެކެވެ. އެ ގާނޫނު އެ އޮތް ގޮތަށް ތަންފީޒުވާނަމަ، ކުޑަކުދިންގެ މައްސަލަތަކަށް އޮތް ބޮޑު ކަންބޮޑުވުން ހައްލު ވެގެން ދާނެއެވެ. އިތުރު ކޮމިޝަނެއް އިތުރު ދިރާސާއެއް މުހިންމެއް ނޫނެވެ. މުހިންމީ އެ ގާނޫނު ތަންފީޒު ކުރުމެވެ. އަދި ގާނޫނު ތަންފީޒުވޭތޯ ބެލުމަށް ގާނޫނުގައި ބުނާ މަގާމު އުފައްދައި، ލަފާ ދިނުމަށް ކައުންސިލް ވެސް އަވަހަށް އުފެއްދުމެވެ. ގާނޫނު ނަކަލުކޮށް ކޮމިޝަން އުފެއްދުމަށްވުރެ ގާނޫނީ މި ނިޒާމް ފުރިހަމަ ކުރުން މިވަގުތަށް މާ ބޮޑަށް މުހިންމު ނޫން ހެއްޔެވެ؟\nރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު އިންކްއަރީ ކޮމިޝަން + ޖިންސީ ގޯނާ މިނިސްޓްރީ އޮފް ޖެންޑާ އެންޑް ފެމިލީ ކުޑަކުދިން


Addu ah gondi ithuru kuraa mahsala civil court in balainugaiy\nއައްޑޫއަށް ގޮނޑި އިތުރުކުރާ މައްސަލަ ސިވިލް ކޯޓުން ބަލައިނުގަތް\nމައްސަލާގައި ވަކާލާތު ކުރައްވާ ޝުނާނާ: ސިވިލް ކޯޓުން މައްސަލަ ބަލައިނުގަތް - އަހުމަދު ޝުރާއު | އަވަސް\nއައްޑޫ ސިޓީގެ އިންތިހާބީ ދާއިރާތައް އިތުރުކޮށް ދިނުމަށް އެދި ސިވިލް ކޯޓަށް މައްސަލަ އެ ކޯޓުން ބަލައިނުގަނެ ދޫކޮށްލައިފި އެވެ. އެ ކޯޓަށް މައްސަލަ މީގެ ދެ ހަފުތާ ކުރިންނެވެ.\nމި މައްސަލައަކީ މީގެ ކުރިން ހައިކޯޓަށް ވެސް ހުށަހެޅި މައްސަލައެކެވެ. އެ މައްސަލާގައި ހައިކޯޓުން ވަނީ އެ މައްސަލަ ބެލުމުގެ އިހްތިސޯސް ނެތް ކަމަށް ކަނޑައަޅާފަ އެވެ.\nމައްސަލާގައި ވަކާލަތު ކުރައްވާ މަރިޔަމް ޝުނާނާ ވިދާޅުވި ގޮތުގައި ސިވިލް ކޯޓުން ވަނީ އެ މައްސަލަ ބަލައިނުގަންނަން ނިންމާފައިވާކަން އަންގާފަ އެވެ.\nހައިކޯޓަށް މައްސަލަ ހުށަހެޅުއްވީ ކުރީގެ ބަންޑާރަ ނައިބު ހުސްނުއް ސުއޫދާއި މަރަދޫފޭދޫއަށް ނިސްބަތްވާ މުމްތާޒު އަލީ ކިޔާ މީހެކެވެ. ސިވިލް ކޯޓަށް ވެސް ހަމަ އެ މައްސަލަ ހުށަހަޅާފައި ވަނީ މަރަދޫފޭދޫ ވަކި ދާއިރާއެއްގެ ގޮތުގައި ކަނޑައެޅުމަށެވެ. މިހާރު މަރަދޫފޭދޫ އޮންނަނީ ވަކިން އޮންނަ މީދޫ ދާއިރާގެ ބައެއްގެ ގޮތުގަ އެވެ. އެހެންވެ، މަރަދޫފޭދޫގެ ބައެއް ހައްގުތައް ގެއްލޭ ކަމަށް އެ ދާއިރާގެ ބައެއް ރައްޔިތުން ދެކެ އެވެ.\nއަންނަ ރައްޔިތުންގެ މަޖިލީހުގެ އިންތިހާބަށް ކުރިމަތިލުމުގެ މުއްދަތު މިހާރު ވަނީ ހަމަވެފަ އެވެ. މަރަދޫފޭދޫ ހިމެނޭ ގޮތަށް މީދޫ ދާއިރާއަށް ވާދަ ކުރުމަށް މިހާރު ވެސް ބައެއް ކެންޑިޑޭޓުން ވަނީ ފޯމް ހުށަހަޅާފަ އެވެ. އަދި ކެންޑިޑޭޓް ނަންބަރުތައް ތަރުތީބުކޮށް މިހާރު ވަނީ ކެމްޕެއިން ވެސް ފަށާފަ އެވެ.\nމަރަދޫފޭދޫ ވަކި ދާއިރާއަކަށް ކަނޑައަޅަން ބޭނުންވާތީ މިދިޔަ އަހަރުގެ ފަހުކޮޅު އެ ދާއިރާގެ ރައްޔިތުންނާ ބައްދަލު ކުރުމަށްފަހު އިލެކްޝަން ކޮމިޝަނުން ނިންމީ މިހާރު ވެސް އޮތް ގޮތަށް މަރަދޫފޭދޫއަކީ މީދޫ ދާއިރާގެ ބައެއްގެ ގޮތުގައި ބޭއްވުމަށެވެ. އިލެކްޝަން ކޮމިޝަނުން މަޖިލިސް ދާއިރާ އިތުރުކުރީ މާލެއަށް އެކަންޏެވެ. އެއީ ހެންވޭރު އާއި މައްޗަންގޯޅިއަށެވެ.\nއައްޑޫ ސިޓީ ސިވިލް ކޯޓް މަޖިލިސް އިންތިހާބު 2019\nމަޖިލީހުގައި ތިއްބަވަން ވާނީ ވައުދުތަކަށް ތާއީދު ކުރާ މެންބަރުން: ރައީސް\nކެމްޕެއިންގައި ރައީސް ސޯލިހާއި ނަޝީދު އައްޑުއަށް


Ahannah M'aaf kurey: Šegrt\nގައުމީ ފުޓްބ÷ޅަ ޓީމުގެ ކޯޗް ޕީޓާ ޝެގަޓް --- ފޮޓޯ: އަބްދުﷲ އަބީދު | އެމްއޯސީ\nސައުތު އޭޝިއަން ގޭމްސްގައި އިއްޔެ ބޫޓާން އަތުން މޮޅު ނުވެވުމުން މައާފަށް އެދޭ ކަމަށް ގައުމީ ފުޓްބޯޅަ ޓީމުގެ ކޯޗް ޕީޓާ ޝެގަޓް ބުނެފި އެވެ.\nއިއްޔެގެ މެޗަކީ ރާއްޖޭގެ 20 އަހަރުން މަތީގެ ޓީމެއް ބޫޓާން އަތުން ބަލިވި ފުރަތަމަ މެޗެވެ. ސައުތު އޭޝިއަން ގޭމްސްގެ ފުރަތަމަ މުބާރާތުގައި 1984 ވަނަ އަހަރު ރާއްޖެއިން ލޯ މެޑަލް ހޯދީ ބުޓާން ބަލި ކުރުމަށް ފަހު އެވެ، އެ ދުވަހުން ފެށިގެން އިއްޔެ އާ ހަމައަށް ބޫޓާން އަތުން 20 އަހަރުން މަތީގެ ޓީމެއް ބަލިވެފައެއް ނުވެ އެވެ.\nއިއްޔެގެ މެޗަށް ފަހު ވާހަކަ ދައްކަމުން ޝެގަޓް ބުނީ ކުޅުންތެރިންގެ ފަރާތުން މެކްސިމަމް ފެނިގެން ދިޔަ ކަމަށާއި މައްސަލައަކީ ރާއްޖެއަށް ލިބުނު ފުރުސަތުތައް ބޭނުން ނުކުރެވުމުން ކަމަށެވެ. އަދި ރާއްޖެ ކުޅޭ ސްޓައިލްގެ ގޮތުން ހަތަރު ދުވަހުން ތިން މެޗު ކުޅުމަކީ ކުޅުންތެރިނަށް ކުރެވޭނެ ކަމެއް ނޫންކަން ފާހަގަ ކުރި އެވެ.\nމިދިޔަަ އަހަރު މާޗް މަހު ރާއްޖޭގެ ކޯޗް ކަމާ ހަވާލުވެ، ޝެގަޓްގެ އޮފިޝަލް ފުރަތަމަ މެޗުގައި ރާއްޖޭގެ ޓީމުން ކުރިމަތިލީ ބޫޓާން އާއެކު އެވެ. އޭޝިއަން ކަޕް ކޮލިފިކޭޝަން ފަހު މެޗުގައި ނާއިޒު ހަސަން (ދާދު) ގެ ހަތަރު ލަނޑާއެކު މާލޭގައި ކުޅެ ބޫޓާން ބަލި ކުރީ 7-0 އިންނެވެ. އެއީ ރާއްޖެއިން މިހާތަނަށް ބޫޓާން އާ ދެކޮޅަށް ނެރުނު އެންމެ ތަފާތު ބޮޑު ނަތީޖާވެސް މެއެވެ.\nސައުތު އޭޝިއަން ގޭމްސްގައި ނެރެމުންދާ ނަތީޖާ ތަކުން މިހާރު އޭނާ އަށް ވަނީ ގިނަ ބައެއްގެ ފާޑު ކިޔުން އަމާޒުވެފަ އެވެ. ކޯޗުންނާއި ފުޓްބޯޅައިގައި މަސައްކަތް ކުރާ އެކި ފަރާތްތަކުގެ ފާޑު ކިޔުން އަމާޒުވެފައި ވުމުން އޭނާ މަގާމާ މެދުވެސް ވަނީ ސުވާލު އުފެދިފަ އެވެ.\nބޫޓާން އާއެކު ބޮޑު މޮޅަކުން ފެށިއިރު އޭނާ ނިންމާލީ ބޫޓާން އަތުން ބަލިވެގެންނެވެ. އެކަން ފާހަގަކޮށް ދިވެހި މީޑީއާތަކުން ސުވާލު ކުރުމުން ޝެގަޓް ބުނީ، ސީނިއާ ޓީމާއި ޒުވާން ޓީމަކާ އަޅުވާ ނުކިޔޭނެ ކަމަށެވެ.\n"ޒުވާން ކުޅުންތެރިންގެ ޑިވްލަޕްމެންޓް ދާނީ އެކިފަހަރު އެކިވަރަށް ބައެއް ފަހަރު ވަރަށް ދަށް މެޗެއްވެސް ހިނގައި ދާނެ، އަނެއް ބައި ފަހަރު ވަރަށް މޮޅަށްވެސް ކުޅެފާނެ،" ޝެގަޓް ބުންޏެވެ. "އެހެންވީމަ އޭ ނެޝަނަލް ޓީމާއި [ސީނިއާ ޓީމު] ޒުވާން ޓީމާ އަޅުވާ ނުކިޔޭނެ."\nއޭނާ ބުނީ، ޓާގެޓަކަށް ހަދައިގެން އައީ މުބާރާތް ކާމިޔާބު ކުރުން ކަމަށާއި އެހެންނަމަވެސް މުބާރާތުގެ ޝެޑިއުލަށް ކުއްލިއަކަށް ގެނައި ބަދަލާ އެކު ކޮންމެ ހަތަރު ދުވަހަކުން ތިން މެޗު ކުޅެން ޖެހުމުން މުޅި ޓީމަށް އޭގެ އަސަރު ކުރާ ކަމަށެވެ. އިއްޔަ ލަންކާއިން ބަންގުލަދޭޝް ބަލި ކުރުމުން ރާއްޖެއަށް ދޮރު ވަނީ ބަންދު ވެފަ އެވެ. މިކަމުގެ ޒިންމާ ނަގަންތޯ ސުވާލު ކުރުމުން އޭނާ ބުނީ އަބަދުވެސް ޒިންމާ ނަގާނީ ހެޑް ކޯޗް ކަމަށެވެ.\n"މިއީ ސރީރިއަސް ފުޓްބޯޅައެއް ނޫން، ދުނިޔޭގެ އެއްވެސް ތަނެއްގައި ހަތަރު ދުވަހުން ތިން މެޗެއް ނުކުޅޭނެ،" ޝެގަޓް ބުންޏެވެ. "އެހެންވިޔަސް އަހަރެމެންގެ ހުރިހާ ކުޅުންތެރިން މެކްސިމަމް ދިން، އަހަރެން ކުޅުންތެރިން ހިމާޔަތް ކުރަން، ޒިންމާ ނަގާނެ މީހަކީ ހެޑް ކޯޗް، އަހަރެން."


Sihhath: Coffee buimun Hashigandah libey faidhaathah\nސިއްޙަތު: ކޮފީ ބުއިމުން ހަށިގަނޑަށް ލިބޭ ފައިދާތައް\n2 އަހަރު,2މަސް,2ހަފްތާ,3ގަޑި, 24 މިނެޓް, 36 ސިކުންތު ކުރިން 3550ފަތޯނާ ފާއިޒް\nކޮފީ އަކީ ވަރަށް ގިނަ މީހުން، އާއްމުކޮށް ބޮއެ އުޅޭ ބުއިމެކެވެ.\nކޮފީ ބުއިމުން، ހަށިގަނޑަށް ފައިދާވެސް ލިބެއެވެ. އަދި ކޮފީ މާގިނައިން ބޯނަމަ، އެކަމުގެ ސަބަބުން ހަށިގަނޑަށް ގެއްލުންވެސ ްލިބެއެވެ.\nމިލިޔުމުގައި މިހިމަނާލަނީ ކޮފީ ބުއިމުން ހަށިގަނޑަށް ލިބޭ ބައެއް ފައިދާތަކެވެ.\nކޮފީ ބުއިމަކީ ހަކުރު ބަލީގެ ވައްތަރެއް ކަމަށްވާ "ޑައިބެޓިކް2"އިން އިންސާނާ ދުރުކޮށްދޭ ކަމެކެވެ. ދުވާލަކު6ތަށި ކޮފީބޯ މީހުންނަށް "ޑައިބެޓިކް2" ޖެހުމުގެ ފުރުސަތު 22 އިންސައްތަ ކުޑަވާ ކަމަށް ސިއްހީ މާހިރުން ވިދާޅުވެއެވެ.\nކޮފީ ބުއިމުން ޑިޕްރެޝަން އިން ދުރުކޮށްދޭކަން އެނގޭހެއްޔެވެ؟ ޑިޕްރެޝަން ބަލި އެންމެ މަދުން ތަހައްމަލް ކުރާ މީހުންގެ ތެރޭގައި އާއްމުކޮށް ކޮފީ ބޯ މީހުން ހިމެނޭ ކަމަށް ދިރާސާތަކުން ދައްކައެވެ.\nކޮފީ ބުއިމުން ހިތުގެ ބަލިތަކުން ރައްކާތެރިކޮށްދެއެވެ. ކޮރެއާގައި ކުރި ދިރާސާއަކުން ދައްކާ ގޮތުގައި ދުވާލަކު3ނުވަތަ5ތަށި ކޮފީ ބޯ މީހުން ހިތުގެ ބަލީގެ އެންމެ ފުރަތަމަ އަލާމާތްތަކުން ދުރުކޮށްދެއެވެ.\nކެންސަރަކީ އެބައްޔަކާމެދުގައި އެތައް ބަޔަކު ކަންބޮޑުވާ އަދި ޖެހިލުންވާ ބައްޔެކެވެ. އާއްމުކޮށް ކޮފީ ބޯނަމަ،ކެންސަރު ޖެހުމުގެ ނުރައްކާ ކުޑަކޮށްދެއެވެ.\nކޮފީ އަކީ ސިއްހަތަށް ފައިދާތަކެއް ލިއްބައިދޭ އެއްޗަކަށް ވިޔަސް، މާގިނައިން ކޮފީ ބުއިމަކީ އެހާ އެދެވިގެންވާ ކަމެއް ނޫންކަންވެސް ހަނދާނުގައި ބަހައްޓަން ޖެހެއެވެ. އެގޮތުން މާ ގިނައިން ކޮފީ ބޭނުން ކުރުމުގެ ބަދަލުގައި ހަށިގަނޑަށް ބޭނުންވާ މުހިއްމު މާއްދާތައް ލިއްބައިދޭނެ ކާނާ ބޭނުން ކުރުމަކީވެސް ވަރަށް މުހިއްމު ކަމެކެވެ.\n1 ހަފްތާ ކުރިން 50 0\n5 މަސް ކުރިން 515 0\n6 މަސް ކުރިން 635 0\n6 މަސް ކުރިން 373 0


Dr. Jameel, Idhikolhu ihthihaadhu ge leaderakah hamajassan ninmaifi | Mihaaru\nކުރީގެ ނައިބު ރައީސް ޑރ. ޖަމީލު ޖަލްސާއެއްއި ވާހަކަ ދައްކަވަނީ.\nއިދިކޮޅު އިއްތިހާދުގެ ލީޑަރަކަށް ޖަމީލް އައްޔަން ކުރަން ނިންމައިފި\n31 މެއި 2016 - 13:26 54 comments\n"މިހާރު" އަށް އެނގިފައިވާ ގޮތުގައި ޖަމީލް ލީޑަރަކަށް ހަމަޖައްސަން ނިންމީ އިނގިރޭސި ވިލާތުގައި ތިއްބެވި ސިޔާސީ ލީޑަރުން މަޝްވަރާކުރެއްވުމަށް ފަހު އެވެ. އަދި މާދަމާ ލަންޑަންގައި ބާއްވާ ބައްދަލުވުމެއްގައި އެކަން އިއުލާން ކުރާނެ ކަމަށް ވެސް ވަނީ އެނގިފަ އެވެ.\nއިއްތިހާދުގެ މައިގަނޑު މަސައްކަތަކަށް ވާނީ ރާއްޖޭގެ ޑިމޮކްރަސީ ހަރުދަނާކުރުމާއި މިނިވަން އިންސާފުވެރި އިންތިހާބެއް ރާއްޖޭގައި ބާއްވަން މަގު ފަހިކުރުން ކަމަށް "މިހާރު"އާ ވާހަކަދެއްކެވި ބޭފުޅަކު ވިދާޅުވި އެވެ.\nމި އިއްތިހާދުގެ މައިގަނޑު މަސައްކަތަކަށް ވާނީ ޑިމޮކްރަސީ އަލުން ގާއިމްކުރުމާއި މިނިވަން އިންސާފުވެރި އިންތިހާބެއް ރާއްޖޭގައި ބޭއްވުމަށް މަގު ފަހިކުރުމެވެ. އަދި ބޭރުގައި ތިއްބަވައިގެން ސަރުކާރު ޒިންމާދާރު ކުރުމުގެ މަސައްކަތް ކުރަން ވެސް އިއްތިހާދުން ވަނީ އަމާޒު ހިފައިފަ އެވެ.\nޑރ. ޖަމީލާއި ކުރީގެ ރައީސް ނަޝީދާއި ސިޔާސީ ބަައެއް ބޭފުޅުން ބޭރުގެ އަންހެން އޮފިޝަލަކާ އެކު ލަންޑަނުގައި: އިއްތިހާދު އެކުލަވާލި ކަން މާދަމާ ލަންޑަންގައި އިއުލާން ކުރާނެ\nއިދިކޮޅު އިއްތިހާދެއް ގާއިމްކުރައްވާނެ ކަމުގެ އިޝާރާތެއް ކުރީގެ ރައީސް މުހައްމަދު ނަޝީދު ވެސް ދާދި ފަހުން ވަނީ ދެއްވައިފަ އެވެ. އިންޑިއާގެ ދަ ހިންދު އަށް މިދިޔަ ހަފުތާގައި ފޯނުން ދެއްވި އިންޓަވިއުއެއްގައި ނަޝީދު ވިދާޅުވީ އިއްތިހާދުގެ ލީޑަރަކަށް ޖަމީލް ވަޑައިގަންނަވަން ޝައުގުވެރިކަން ފާޅުކުރައްވާފައިވާ ކަމަށެވެ.\nސިޔާސީ ގޮތުން އެކި ފިއްތުންތައް ކުރިމަތިވާ ކަމަށް ތުހުމަތުކޮށް ސިޔާސީ ބައެއް ބޭފުޅުން މިހާރު ތިއްބެވީ ލަންޑަންގަ އެވެ. އޭގެ ތެރޭގައި ނަޝީދާއި ޖަމީލުގެ އިތުރުން އެމްޑީޕީގެ ޗެއާޕާސަން އަލީ ވަހީދާއި ޖުމްހޫރީ ޕާޓީގެ ނައިބު ލީޑަރު އަމީން އިބްރާހިމް ހިމެނެ އެވެ.\nރާއްޖޭގައި އުޅުއްވާ ސިޔާސީ ބައެއް ބޭފުޅުން ވެސް މިހާރު ވަނީ ލަންޑަންގެ ބައްދަލުވުމަށް ވަޑައިގެންފަ އެވެ. އޭގެ ތެރޭގައި އަދަލާތު ޕާޓީގެ ނައިބު ރައީސް އަލީ ޒާހިރާއި އެސްޓީއޯގެ ކުރީގެ މެނޭޖިން ޑިރެކްޓަރު އަދި 11 އަހަރަށް ޖަހަށް ލާފައިވާ ކުރީގެ ޑިފެންސް މިނިސްޓަރު މުހައްމަދު ނާޒިމްގެ ކޮއްކޮ އާދަމް އާޒިމާއި ގަލޮޅު ދެކުނު ދާއިރާގެ މެމްބަރު އަހްމަދު މަހްލޫފް ހިމެނެ އެވެ.\nރާއްޖޭގެ ސިޔާސީ މަސްރަހަށް "ބަދަލެއް ގެންނަން" ބާއްވާ ބައްދަލުވުމުގައި މުހިއްމު ކަންތައްތަކެއް ނިންމާ ގޮތަށް ވަނީ ހަމަޖައްސައިފަ އެވެ. ނަމަވެސް އޭގެ ތަފްސީލެއް އަދި ނުލިބެ އެވެ.\nނަޝީދު ވިދާޅުވި ގޮތުގައި އިސްލާހީ މަސައްކަތުގައި 2004 ގައި މަސައްކަތްކުރެއްވި ސިޔާސީ ލީޑަރުންނަށް ވުރެ މިހާރު ތިއްބެވީ މާ ވަރުގަދަ އިދިކޮޅު ލީޑަރުންތަކެކެވެ. އެހެންކަމުން ބޭރުގައި ތިއްބަވައިގެން ރާއްޖެ ހަމަ މަގަށް އެޅުވުން ނޫން ގޮތެއް ނެތް ކަމަށް ވެސް އެމަނިކުފާނު ވިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ މެމްބަރު އަލީ ވަހީދު އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ޑރ. މުހައްމަދު ޖަމީލް އަހުމަދު އިދިކޮޅު އިއްތިހާދު އަމީން އިބްރާހީމް


Nasheedh ah dheynvee gaidheen ge Ticket- Member Falah\nނަޝީދަށް ދޭންވީ ޤައިދީންގެ ޓިކެޓް- މެމްބަރު ފަލާޙް\n3 މަސް, 1 ހަފްތާ,4ދުވަސް, 11 ގަޑި, 23 މިނެޓް, 45 ސިކުންތު ކުރިން 1350ލަޔާލް މަނިކް\nނަޝީދު އަށް ދޭންވީ ޤައިދީގެ ޓިކެޓް ކަމަށް ޕީޕީއެމް ޕާލިމަންޓްރީ ގުރޫޕްގެ ލީޑަރ އަދި އިނގުރައިދޫ ދާއިރާގެ މެމްބަރު އިބްރާޙިމް ފަލާހް ވިދާޅުވެއްޖެއެވެ.\nމިތިބޫ ރައީސް ޔާމީން އާއި އެކު ނަމުގައި ލާމު އަތޮޅު ގަމުގައި ޕީޕީއެމްއިން ބޭއްވި ޖަލްސާގައި ވާހަލަ ދައްކަވަމުން އިނގުރައިދޫ ދާއިރާގެ މެމްބަރު އިބްރާޙިމް ފަލާހް ވިދާޅުވީ މިއަދު އޭނާ ނަޝީދު އަށް ދޭން ބޭނުންވަނީ ޤައިދީގެ ޓިކެޓް ކަމަށެވެ.\nފަލާހް އިތުރަށް ވިދާޅުވީ ނަޝީދު އަށް ޤައިދީގެ ޓިކެޓް ދީފަ، ޖަލުގައި މައުމޫން އާއި އެކު ޖަލުގައި ވެރިކަމަށް ކުރިމަތި ލުމުގެ ފުރުސަތު ދެވިދާނެ ކަމަށާއި އޭރުން މައުމޫން ނަޝީދު އަށް އަދި ނަޝީދު މައުމޫންއަށް ވޯޓް ލުމުގެ ފުރުސަތު ލިބިދާނެ ކަމަށެވެ.\nފަލާހް ވަނީ ނަޝީދު ދެ އިރު ދެ ވާހަކަ ދައްކާކަން ފާހަގަކުރައްވާފައެވެ. ފަލާހް ވިދާޅުވި ގޮތުގައި ނަޝީދު އެއް އިރު މައިބަދާގައި ރިއްސާނެ ކަމަށާއި ނަމަވެސް އެބައި ފަހަރު މައިބަދަ ރަނގަޅު ކަމަށް ބުނަމުން ދާކަމަށް. ފަލާހް ވަނީ މިއަދު އެމްޑީޕީ އިސް ސަފުންވެސް ނަޝީދު ރާޢްޖެ ގެންނަން ބޭނުން ނުވާކަން ފާހަގަ ކުރައްވާފައެވެ.\nމީގެއިތުރުން ފަލާހް ވިދާޅުވީ އިދިކޮޅުގައި ތިބި ގިނަ މީހުން މިއަދު ރައީސް ޔާމިން އާއި ގުޅެން ބޭނުންވެގެން އުޅޭ ކަމަށެވެ. އެގޮތުން މަހްލޫފްވެސް މިހާރު ރާއީސް ޔާމީން އާއި މިސަރުކާރާއި ގުޅެން ބޭނުންވެގެން މެސެޖް ކުރަމުންދާ ކަން ފަލާހް ފާހަގަކުރެއްވިއެވެ\n4 ގަޑި ކުރިން 281 0\n4 ގަޑި ކުރިން 75 0


Bayern ge vaahaka thakaa hedhi Neuer ah undhagoo vejje\nބަޔާންގެ ވާހަކަތަކާހެދި ނޯޔާއަށް އުނދަގޫ ވެއްޖެ\nބަޔާން މިޔުނިކްގެ ބައެއް ވާހަކަތަކާ ހެދި، އޭނާއަށް އުނދަގޫ ވާކަމަށް، އެ ޓީމުގެ ކެޕްޓަން އަދި ގޯލްކީޕަރު މެނައުލް ނޯޔާ ބުނެފި އެވެ.\nބަޔާންގައި، އޮތް ނޯޔާގެ ކޮންޓްރެކްޓް އަންނަ އަހަރު ޖޫން މަހަށް ހަމަ ވާނެ އެވެ. ނޯޔާގެ ކޮންޓްރެކްޓް އާ ކުރުމާމެދު ބަޔާންއިން އެކިފަހަރު ވާހަކަ ދައްކަނީ އެކިގޮތަށެވެ. ޖަރުމަންގެ ކިކާ ނޫހުން ބުނީ، އާ ކޮންޓްރެކްޓެއް ހަދާނަމަ މުސާރައިގެ ގޮތުގައި އަހަރަކު 20 މިލިއަން ޔޫރޯ ދިނުމަށާއި އަދި ކޮންޓްރެކްޓްގެ މުއްދަތު 2025 ވަނަ އަހަރުގެ ނިޔަލަށް އޮތުމަށް، ނޯޔާގެ ފަރާތުން ހުށަހަޅާފައިވާ ކަމަށެވެ.\nނޯޔާ ބުނީ، ފެތުރެމުންދާ ވާހަކަތަކާ މެދު އޭނާ ކަންބޮޑު ވެއްޖެ ކަމަށެވެ.\n"ވާހަކަތަކާ ގުޅިގެން އަހަންނަށް ކޮންމެވެސް ވަރަކަށް އުނދަގޫ ވެއްޖެ،" ޖަރުމަންގެ ބިލްޑް ނޫހަށް ދިން އިންޓަވިއުގައި ނޯޔާ ބުންޏެވެ. "އަހަރެން ނުވަ އަހަރު ބަޔާންގައި ހޭދަ ކޮށްފިން، އަހަރެން ނޯންނާނެ ކުލަބަށް ސިއްރު ކުރަން ޖެހޭ ކަމެއް."\nއޭނާ ބުނީ، އޭނާގެ ކޮންޓްރެކްޓާ ގުޅިގެން ބަޔާންގެ ޑައިރެކްޓަރުންނާއި އޭނާގެ އެޖެންޓާ ދެމެދު ވާހަކަ ދެކެވެމުންދާ ދަނޑިވަޅެއްގައި ފެތުރެމުންދާ ބައެއް ވާހަކަތަކަކީ ހަގީގަތެއްގެ މައްޗަށް އޮތް ވާހަކަތަކެއް ނޫން ކަމަށެވެ.\nއޭނާ ބުނީ ކޮންޓްރެކްޓާ ބެހޭގޮތުން މީޑިއާގައި ވާހަކަ ދެއްކުމަކީ މީގެ ކުރިން ބަޔާންގެ ފަރާތުން ފެނިފައިވާ ކަމެއް ނޫން ކަމަށެވެ.\n"އަހަންނަށް އެނގޭ ފަސް އަހަރު ކޮންޓްރެޓަކީ ހަގީގަތަކަށް ނުވާނެކަން، އެއީ އެހާހިސާބަށް ދާއިރު އަހަންނަށް 39 އަހަރު ފުރޭނެ، އެއްވަރެއްގައި އަބަދު ޕާފޯމް ނުކުރެވޭނެ،" ނޯޔާ ބުންޏެވެ. "އެކަމަކު އަހަރެން ޑިމާންޑް ކުރަނީ އަހަންނަށާއި ކުލަބަށްވެސް އެއްބަސްވެވޭ ޝަރުތަތަކެއް."\nޝާލްކޭ ކޮޅަށް ބަޔާން އަށް ލަނޑު ޖަހައިފި


ރާއްޖޭގެ އެންމެ ބޮޑު ސްޓަޑީ ކެމްޕަސް ބ. ކިހާދޫގައި ހުޅުވަނީ - Kihaadhoo Live\nލިޔުނީ: ކިހާދޫ ލައިވް | އޮކްޓޯބަރ 8, 2017 ޚަބަރު\nދިވެހި ޒުވާނުން މަސައްކަތްތެރިކަމުގެ ރޮނގުން ތަމްރީނު ކުރުމަށް ކޯސްޓްލައިން ފައުންޑޭޝަނުން ބ. ކިހާދޫގައި ކެމްޕަހެއް ގާއިމުކޮށްފި އެވެ. 230000 އަކަފޫޓްގެ ބިމެއްއައި ޒަމާނީ ވަސީލަތްތަކާއެކު ހުޅުވޭ މިކެމްޕަހުގައި ކިޔެވުމުގެ ފުރުސަތު ވަނީ ހިލޭ ހުޅުވާލާފައެވެ.\n.ކޯސްޓްލައިންގެ ޕްރޮޖެކްޓު ކޯޑިނޭޓަރު މުހައްމަދު ވިޝާމް ވިދާޅުވީ އަންނަ ޖެނުއަރީ މަހު ފަށާ މި ތަމްރީން ޕްރޮގްރާމްގައި ބައިވެރިވުމުގެ ފުރުސަތު ހުޅުވާލާފައިވާއިރު، އެންމެ ފުރަތަމަ ޖާގަ ދޭނީ 50 ދަރިވަރުންނަށް ކަމަށެވެ. އެކަމަކު ކުރިއަށް އޮތްތަނުގައި ކޯސްތައް އިތުރުވާ ވަރަކަށް ޖާގަ ވެސް އިތުރު ކުރާނެ ކަމަށް އޭނާ ވިދާޅުވިއެވެ.\nރާއްޖޭގައި ޒުވާނުން ތަމްރީނު ކުރަން ބޭނުންވާ ދާއިރާތައް ބަލައިގެން ކޯސްޓްލައިނުގެ ކެމްޕަހުގައި ފަށާ މި ކޯސްތަކުގައި ބައިވެރިވުމުގެ ފުރުސަތު މިހާރު ވަނީ ހުޅުވާލާފަ އެވެ. އަދި މި ފުރުސަތު ތަކާ ގުޅޭ ގޮތުން މައުލޫމާތު ދިނުމަށް ބ. އަތޮޅުގެ ރަށްތަކުގައި މި މަހު 21 ގައި އަދި ރ. އަތޮޅުގައި 28 ގައި އޯޕަންޑޭ އެއް ބޭއްވުމަށް ވަނީ ނިންމާފަ އެވެ .\n“އެކަމަކު ރާއްޖޭގެ ކޮންމެ ރަށަކުން ވެސް މި ކޯސްތަކުގައި ބައިވެރިވެވޭނެ. ވަކި ޖިންސަކަށް ވަކި އުމުރެއްގެ ޒުވާނަކަށް ނުބަލަން،” ވިޝާމް ވިދާޅުވި އެވެ ( ޚަބަރު މިހާރު ނޫސް)\nޖޫން 25, 2017 0


Foyi hifaigen geygeah hingaa Librarian eh\nރާދާމަނީ ގެއަކަށް ގޮސް ފޮތް ހަވާލު ކުރަނީ\nހިނގާފައި ގޭގެއަށް ގޮސް ފޮތް ހަވާލު ކޮށްދޭ ލައިބްރޭރިއަން އެއްގެ ވާހަކަ އަޑު އެހިން ހެއްޔެވެ؟ އިންޑިއާގެ ކެރެލާގެ އުމުރުން ދުވަސްވީ އަންހެނަކު ވަރަށް މުރާލި ކަމާއެކު މި މަސައްކަތް ކުރާތާ މިހާރު ގިނަ ދުވަސް ތަކެއް ވެއްޖެ އެވެ. އޭނާގެ ކޮންމެ ދުވަހެއްގެ މަސައްކަތަކީ މިހާރު ގޭގެއަށް ފޮތް ޑެލިވަރީ ކޮށްދިނުމާއި ކިޔާ ނިމޭ ފޮތްތައް އަނބުރާ ގެންދިއުމެވެ.\nކޭ.ޕީ.ރާދާމަނީ، 65، ކޮންމެ ދުވަހަކު ހަތަރު ކިލޯމީޓަރަށް ވުރެ ދުރަށް ހިނގާފައި ގޭގެއަށް ފޮތް ޑެލިވަރީ ކުރަން ދެއެވެ. ބޮޑު ދަބަހަކަށް ފޮތް އަޅައިގެން އޭނާ ކޮންމެ ދުވަހަކުވެސް އެކި ގޭގެއަށް ފޮތް ފޯރުކޮށްދެ އެވެ. އަދި އެ ގޭގެއިން އަނބުރާ ހަވާލުކުރާ ފޮތްތައް ގެންދިއުމުގެ މަސައްކަތް ވެސް އޭނާ ކުރެ އެވެ. އޭނާ ޑެލިވަރީ ކުރާ ފޮތްތަކުގެ ތެރޭގައި ވާހަކަ ފޮތާއި ހިސްޓްރީ ފޮތްތައް އަދި ޕޮލިޓިކްސް ފޮތްތައް ވެސް ހިމެނެ އެވެ.\nރާދާމަނީ ކުރިން މަސައްކަތްކުރީ ޕްރަތިބާ ޕަބްލިކް ލައިބްރަރީގަ އެވެ. އެ ލައިބްރަރީގައި 11،000 ފޮތް ހުއްޓެވެ. ނަމަވެސް ދަނޑުވެރިކަން ކުރާ މީހުންނާއި ގޭތެރޭގައި ބުރަކޮށް މަސައްކަތް ކުރަން ޖެހޭ މީހުންނަށް ލައިބްރަރީއަށް ފޮތް ބަލާ އަންނާނެ ވަގުތު ނުވާ ކަމަށް ބުނާތީ އާއި ލައިބްރަރީއަށް ފޮތް ބަލާ އަންނަ މީހުން މާ ބޮޑަށް މަދުވުމުން ގޭގެއަށް އެ ބަޔަކު ބޭނުންވެގެން ބުނާ ފޮތްތައް ޑެލިވަރީކޮށްދިނުމުގެ މަސައްކަތް އޭނާ ފެށީ އެވެ.\nރާދާމަނީގެ އަތުގައި މި ފޮތްތަކުގެ ރަޖިސްޓްރީއެއް އޮވެ އެވެ. އާއްމުގޮތެއްގައި ލައިބްރަރީ ތަކުން ފޮތް ދޫކުރާއިރު ކަންތައް ކުރާ ގޮތަށް މި ރަޖިސްޓްރީގައި ފޮތް ހަވާލުކުރާ މީހާ ލައްވާ އޭނާ ސޮއި ކުރުވަ އެވެ. އަދި ފޮތް އަނބުރާ ދިނުމުން އޭނާ ސޮއި ކުރެ އެވެ.\nރާދާމަނީ އަކީ އުމުރުން ވަރަށް ދުވަސް ވެފައި ހުރި މީހަކަށް ވާތީ އޭނާ ގެންގުޅޭ ކޮތަޅުގައި ކޮންމެ ދުވަހަކު އޭނާއަށް އުފުލެނީ 25-50 ވަރަކަށް ފޮތެވެ. އޭނާ ކޮންމެ މީހަކަށް ވެސް ދެނީ މަދުވެގެން ދެ ފޮތެވެ. އަދި ފޮތް ދޭތާ އަށް ވަނަ އަށް އޮންނަ ދުވަހު އޭނާ އެ ފޮތް ބަލާ އަނބުރާ އެ މީހެއްގެ ކައިރިއަށް ދެއެވެ. އެގޮތަށް މީހުންނަށް ފޮތް ގެންގޮސްދީގެން ވެސް ފޮތް ކިއުމުގެ އާދަ މީހުންގެ ކިބައިގައި ހަރުލެއްވުމަކީ އޭނާގެ އެންމެ ބޮޑު މަގްސަދެކެވެ.\nފޮތް ޑެލިވަރީކުރަން ބޭނުން މީހުން ފުރަތަމަ ޖެހެނީ ރާދާމަނީ ލައްވާ އެކަމަށް ރަޖިސްޓްރީ ކުރުވާށެވެ. މިކަމަށް އޭނާ ނަގަނީ އެންމެ 25 ރުޕީސް އެވެ. ދެން އިތުރަށް އެ މީހަކު ފޮތް ބޭނުންވާ މިންވަރަކުން އޭނާ ވަރަށް ކުޑަ ޗާޖެއް ނަގަ އެވެ.\nރާދާމަނީ ބުނި ގޮތުގައި ފޮތް ޑެލިވަރީ ކޮށްދީގެން އޭނާއަށް މަހަކު 3500 ރުޕީސް ވަރު ލިބެ އެވެ. ފޮތެއް ބަލާ މީހަކު ލައިބްރަރީ އަށް ނާންނާތީ ފޫހިވެފައި އިނުމަށް ވުރެ މި ގޮތް މާ ރަނގަޅުކަމަށް ވެސް އޭނާ ބުންޏެވެ.


Qatar Airways Flighteh Therey Gai Meehaku Vihaifi - Vaguthu\nދޯހާ އިން ފުރައިގެން ޔުގެންޑާއަށް ދަތުރުކުރި ޤަތަރު އެއާވޭސްގެ ފްލައިޓެއް ތެރޭގައި މާބަނޑު އަންހެނަކު ވިހައިފިއެވެ. މިހާދިސާ ހިނގީ މިދިޔަ މަހުއެވެ. ނަމަވެސް މީޑިއާ އިން މިކަމާއި ގުޅޭ ޚަބަރު ގެނެސްދީފައި ވަނީ މީގެ ދެެދުވަސް ކުރިންނެވެ.\nމާބަނޑު މީހާ ވިހެއުމުގައި އެހީތެރިވެދިނީ ފްލައިޓްގައި އެވަގުތު އިން ކެނެޑާގެ ޑޮކްޓަރެއް ކަމަށްވާ ޑރ.އައިޝާ ޚާތިބު އެވެ.\nޑރ.އައިޝާ މީޑިއާ އަށް މައުލޫމާތު ދިން ގޮތުގައި ފްލައިޓް ނައްޓާލިތާ ގަޑިއެއްހާއިރު ފަހުން ފްލައިޓްގެ ޕައިލެޓް ވަނީ ފްލައިޓްގައި ޑޮކްޓަރެއް އެބައިންތޯ އަހާފައެވެ. އެއީ މާބަނޑު މީހަކަށް އެހީތެރިވާން ކަމަށް ވެސް ޕައިލެޓް ބުންޏެވެ. އެއާއިއެކު ޑރ.އައިޝާ ކޮޅަށް ތެދުވީ އޭނާ އަށް ޑޮކްޓަރެއްގެ ގޮތުގައި އަދާކުރަން ޖެހިފައި އޮތް ޒިންމާ އަދާކުރާށެވެ. ނަމަވެސް މާބަނޑު މީހަކު ފްލައިޓެއް ތެރޭގައި ވިއްސުމުގައި ބައިވެރިވެވިދާނެ ކަމަކަށް އޭރުވެސް ޑޮކްޓަރުގެ ހިތަކަށް ނާރައެވެ.\nޑރ.އައިޝާ ހާއްސަވެފައި ވަނީ ވެސް ދަތުރުތަކުގައި ދިމާވާ އެކިކަހަލަ ސިއްހީ ކަންކަމަށް ފަރުވާ ދޭށެވެ. އޭނާ މާބަނޑު މީހާ އާއި ހަމައަށް ދިޔައިރު މާބަނޑު މީހާ އޮތީ ފައިކޮޅު ފްލައިޓްގެ ކުޑަދޮރާއި ދިމާވާގޮތައް ތިން ސީޓްގައި އޮށޯއްވެގެންނެވެ. އޭރު ވިހެއުމަށް ބަނޑުގައި ރިއްސަމުން ދިޔައެވެ.\nޤަތަރު އެއާވޭސް އަކީ ވެސް އެފަދަ ހާލަތެއް ކުރިމަތިވެދާނެ ކަމަށް ތައްޔާރުވެފައި އޮންނަ އެއާލައިނެކެވެ. އެހެންކަމުން މާބަނޑު މީހަކު ވިއްސުމަށް ކޮންމެހެން ބޭނުންވާ ބައެއް ތަކެތި ފްލައިޓްގައި ހުއްޓެވެ. އަދި ކެބިންކްރޫންނަށް ވެސް ވަނީ އެފަދަ ހާލަތެއްގައި ކޮންމެހެން ދޭން ޖެހޭ އެހީތެރިކަން ދިނުމަށް ބޭނުންވާ ތަމްރީނުތައް ދެވިފައެވެ.\nއެހެންކަމުން ޑރ.އައިޝާ އަށް މާބޮޑު ދަތިކަމެއް ނެތި މާބަނޑު މީހާ ވިއްސިއްޖެއެވެ. ލިބުނީ އަންހެން ކުއްޖެކެވެ. "ވިހެއުމާއިއެކު އަހަރެން ބުނިން މަރުހަބޭއޭ. އަންހެން ކުއްޖެކޭ ލިބުނީ. އެއާއިއެކު ފްލައިޓް ތެރޭގައި އަތްތިލަބަޑި ޖެހި. އެއީ ވަރަށް އުފާވެރި ވަގުތުކޮޅެއް." ޑރ.އައިޝާ ބުންޏެވެ.\nދެމައިންނަށް ވެސް އިތުރު ސިއްހީ މައްސަލައެއް ދިމާނުވެ ފްލައިޓް ކުރިން ވެސް ދަތުރު ކުރަން ހަމަޖެހިފައި އޮތް މަންޒިލަށް ދެވުނެވެ.\nފްލައިޓްގައި ކުއްޖަކު ލިބުނު އަންހެން މީހާ ވަނީ ޑރ.އައިޝާ ދިން އެހީތެރިކަން ފާހަގަކޮށް އޭނާގެ ދަރިފުޅުގެ ނަމަކަށް އައިޝާ ކިޔާފައެވެ.\nފްލައިޓް ތެރޭގައި މީހުން ވިހުމަކީ ވަރަށް ނާދިރު ކަމެކެވެ. ތަފާސް ހިސާބުތައް ދައްކާ ގޮތުގައި މިފަދަ ކަމެއް ދިމާވަނީ ކޮންމެ 26 މިލިއަނަކުން އެއްފަހަރު އެވެ.\nޤަތަރު އެއާވޭސް އިން ވެސް ވަނީ އެއެއާލައިންގެ ފްލައިޓެއް 35000 ފޫޓް މަތިން ދަތުރު ކުރަމުން ދަނިކޮށް މީހަކު ވިހާފައިވާކަން ފާހަގަކޮށްފައެވެ.\nޖެނުއަރީ 16, 2022 15:13\nﷲގެ ކުޅަދުންވަންތަވެރިކަމާއެވެ. ކޮންމެގޮތެއްވިޔަސް ގައިނީ ޑޮކްޓަރެއްގެ ފަރާތުންވިޔަސް މާބަނޑުމީހާގެ ފަހު ޓްރިމެސްޓާގައި ފްލައިޓަށް އެރޭގޮތަށް މަގުފަހިކޮށްދެވިގެން އޭނައަށް ޕްލައިޓަށް އެރޭނީ،


Dhivehi raajjeyge High court: khidhumathuga 40 aharu! - vNews.mv\nދިވެހިރާއްޖޭގެ ހައިކޯޓު: ޚިދުމަތުގައި 40 އަހަރު!\nރިފާޢަތު Male' | 09 October 2020, 14:35\nދިވެހިރާއްޖޭގެ ހައިކޯޓު އުފައްދާފައި ވަނީ 1980 ވަނަ އަހަރުގެ އޮކްޓޯބަރު މަހުގެ 05 ވަނަ ދުވަހު އޭރުގެ ރައީސުލް ޖުމްހޫރިއްޔާ އަލްއުސްތާޒު މައުމޫން އަބްދުލްގައްޔޫމްގެ ގަރާރަކުންއެވެ.\nދިވެހިރާއްޖޭގެ ޖުމްހޫރިއްޔާގެ ގާނޫނުއަސާސީ، 07 އޯގަސްޓް 2008 ގައި ތަސްދީގު ކުރެވި އެގާނޫނު އަސާސީގެ 282 ދެވަނަ މާއްދާގެ ދަށުން، 2008 ސެޕްޓެމްބަރ 18 ވަނަ ދުވަހު އިންތިގާލީ ސުޕްރީމްކޯޓު އުފެދެންދެން، އަދުލު އިންސާފު ގާއިމު ކުރުމުގެ އެންމެ އިސް ކޯޓެއްގެ ގޮތުގައި ހިނގަމުން އައިސްފައިވަނީ ދިވެހިރާއްޖޭގެ ހައިކޯޓެވެ.\nހައިކޯޓުގެ 40 އަހަރުގެ ދިގު ތާރީޚުގައި 30 ފަނޑިޔާރުން ކޯޓަށް ޚިދުމަތްކުރައްވާ ގިނައަދަދެއްގެ މައްސަލަތައް ނިންމާފައިވެއެވެ. ހައިކޯޓުގެ ޚިދުމަތްތައް މުޅިރާއްޖެއަށް ދިނުމުގެ އާ ހަރުފަތަކަށް އެރީ 2005 ވަނަ އަހަރު ކޯޓުގެ ޝަރުއީ ވަފުދަކުން މާލެ ފިޔަވާ ރާއްޖޭގެ އެންމެ ބައިބޯ ރަށްކަމަށްވާ ސ. ހިތަދޫއަށް ގޮސް މައްސަލައެއް ހިންގުމުންނެވެ. އޭގެ ފަހުން މިވީ ދުވަސްތަކުގައި ވަކި ނިޒާމެއްގެ ތެރެއިން ހަމަޖެހި، އުތުރާ ދެކުނުގައި ހައިކޯޓުގެ ގޮފިތައް ގާނޫނުގައި ކަނޑައެޅިގެން ގާއިމް ކުރެވިފައިވެއެވެ.\nއަދި ގޮފިތައް ޤާއިމްކުރެވުނު ފަހުން ޝަރުޢީ ވަފުދުން އަތޮޅުތަކަށް ގޮސް 190 މައްސަލައިގެ ޝަރީޢަތްތައް ބާއްވައި ހުކުމްކޮށްފައިވެއެވެ.\nޓެކްނޮލޮޖީގެ ގޮތުން ވޭތުވެ ދިޔަ 40 އަހަރު ދުވަހު ހައިކޯޓުން އެކި މުހިއްމު މަރުހަލާތައް ކަޑައްތު ކޮށްފައިއެވެ. އެގޮތުން ވީޑިއޯ އޯޑިއޯ ކޮންފަރެންސް މެދުވެރިކޮށް ޝަރީޢަތްތައް ހިންގަން ފެށުމާއި، ކޯޓުގެ އެތެރޭގެ އިދާރީ މަސައްކައްތައް މޯލްޑިވްސް އީ ކޯޓު މެނޭޖްމަންޓް ސިސްސަޓަމް މެދުވެރިކޮށް ކުރަން ފެށުން ހިމެނެއެވެ.\nއަދި މިއަހަރު ތެރޭގައި ކޯޓުގެ ޝަރީއަތުގެ މަރުހަލާގެ ހުރިހާ ހަރުފަތެއް ޓެކްނޮލޮޖީގެ ޒަރީއިން ފުރިހަމަ ކުރުމަށްޓަކައި ކޯޓު މޮޑިއުލް ބޭނުންކުރަން ފެށުމަށް ކުރެވޭ މަސައްކަތްތައްވެސް ފާހަކޮށްލެވެއެވެ. ހަމައެއާ އެކު ކޮވިޑް 19 ގުޅިގެން ދިމާވި ހާލަތުގައި ކޯޓުގެ ޚިދުމަތްތައް ނުހުއްޓި ކުރިއަށް ގެންދިއުމަށްޓަކައި ޝަރީއަތްތައް އޮންލައިންކޮށް ބާއްވަން ފެށުނެވެ.\nމިހެން ހެދުމުން ޚަސްމުންނާ އަދި ފަނޑިޔާރުންނާ ކޯޓު ސްޓާފުން އެމީހަކު ތިބިތަނެއްގައި ތިބެގެން އިންޓަރނެޓްގެ ޒަރީއާއިން ކޮންފަރެސްސްކޮށް ޝަރީޢަތުގައި ބައިވެރިވާން ފުރުސަތު ލިބި ހުއްޓުމެއްނެތި ޚިދުމަތް ކުރިއަށް ގެންދިއުމަށް މަގުފަހިވެގެންދިޔައެވެ.\nމައުލޫމާތު ފެތުރުމާއި ކޯޓުގެ ޝަރީޢަތްތަކާއި މައުލޫމާތުތަކަށް ވަކީލުންނާއި، ގާނުނީ ދާއިރާއިން ކިޔަވާ ކުދިންނާއި އަދި އާންމު ފަރުދުންނަށް ފަސޭހައިން ވާސިލްވެވޭނެ ގޮތް ހެދުމަށް ކޯޓުގެ ޝަރީޢަތްތައް ވެބްސައިޓް މެދުވެރިކޮށް ސާރޗަބަލް ޑޭޓާބޭސްއެއްގެ ތެރެއިން އެންމެ ފުރަތަމަ ދިވެހިރާއްޖޭގައި ލިބޭނެގޮތް ހެދުމަކީ ހައިކޯޓުން ރައްޔިތުންނާ ގާތުން ރައްޔިތުންނާ ގުޅިގެން ޚިދުމަތާއި އަދި މާޢުލޫމަތު ދިނުމަށް އެޅުނު މުހިންމު އަދި ތާރީޚީ ފިޔަވަޅެކެވެ.\nރާއްޖޭގައި އެއްބާވަތެއްގެ ޝަރީއަތްތައް އެއްފޮތަކުން ފެންނާނެ ގޮތަށް ޗާޕްކޮށް ބެހުމަކީވެސް މިކޯޓުން ފެށި މުހިއްމު ޚިދުމަތެކެވެ. ހަމަމިއާއެކު ޝޯޝަލް މީޑިއާގެ ޒަރީއާއިން ކޯޓުގެ ކުރެވޭ ކޮންމެ ޝަރީއަތެއްގެ މަޢުލޫމާތު އާންމުންނާ ހިއްސާކުރުމަކީވެސް ޚާއްސަކޮށް ރާއްޖޭގެ ޒުވާން ޖީލުތަކަށް ޚިދުމަތާ ބެހޭ މައުލޫމާތު ލިބިދިނުމަށް ހުޅުވާލެވުނު ދޮރެކެވެ. ދިވެހިރާއްޖޭގެ ހައިކޯޓުގެ ޝޯޝަލް މީޑިއާ އެކައުންޓްތަކުގެ ތެރެއިން ޓްވިޓަރ (@mvhighcourt) ރާއްޖޭގެ ޝަރުއީދާއިރާއިން އެންމެ ފުރަތަމަ ވެރިފައިޑް ސްޓޭޓަސް ލިބުނު އެކައުންޓެވެ.\nކޯޓުގެ ޕްރޮސެސްތަކާއި މަސައްކައްތައް ހިންގާގޮތް އަދާ ހަމަކޮށް އެއްފޮތަކުން ފެންނާނެހެން ހެދުމަކީ މަސައްކަތްތައް ހިންގާއިރު ފެންވަރު ހިފެހެއްޓި، އޮޅުންތައް ނުއަރައި އޮމާންކޮށް ގެންދިއުމަށް މަގުފަހި ކޮށް ދޭނެކަމެކެވެ. ދިވެހިރާއްޖޭގެ ހައިކޯޓުގެ މަސައްކަތްތައް ގެންދާނެ ގޮތް އަދި އިންތިޒާމްކުރެވިފައިވާ ނިޒާމް ބަޔާންކުރާ ކޯޓުގެ ސްޑޭންޑާރޑް އޮޕަރޭޓިން ޕްރޮސީޖަރއއެއް އެކުލަވާލައި އެކަށައެޅުމަކީ ގާނޫނުތަކާއި، ގަވާޢިދުތަކާއި އަދި ފަނޑިޔާރުންގެ ޢާންމު މަޖިލީހުން ފާސްކުރާ އުސޫލްތަކާ އެއްގޮތްވާގޮތުގެ މަތިން ޚިދުމަތްދިނުން ކަށަވަރުވެގެން ދާނެކަމެއް ކަމަށްވުމާއެކު، ފޮތެއްގެ ސިފައިގައި ލިޔެވި ޝާޢިއުކުރެވުމަކީވެސް ފެންވަރު ރަގަޅު ޚިދުމަތެއް ދިނުމަށް ކުރެވޭ މަސައްކަތަށް އިތުރުވެގެން ދިޔަ ބޮޅެކެވެ.\nދިވެހިރާއްޖޭގެ ހައިކޯޓަށް 40 އަހަރު ފުރުމުގެ މުނާސަބަތުގައި ތައްޔާރުކޮށްފައިވާ ސަޕްލިމެންޓް ނެރެދެއްވީ ހިންގުމާ ހަވާލުވެހުރި ފަނޑިޔާރު އަލްއުސްތާޒު ޝުއައިބު ހުސައިން ޒަކަރިއްޔާއެވެ.\nހައިކޯޓުގެ ތާރީޚާއި މުހިންމު އިވެންޓްތަކާއި ޚިދުމަތަށް އައި ބަދަލުތަކަށް ބިނާކޮށް ލިޔެފައިވާ ކޯޓުގެ ތާރީޚީ ފޮތް "ދިވެހިރާއްޖޭގެ ހައިކޯޓު: ޚިދުމަތުގައި 40 އަހަރު" ނެރެދެއްވާފައިވަނީ ފަނޑިޔާރު އަލްއުސްތާޒު އަބްދުﷲ ހަމީދެވެ.\nދިވެހިރާއްޖޭގެ ހައިކޯޓުގެ މަސައްކަތްތައް ގެންދާނެ ގޮތް ނެރެދެއްވާފައިވަނީ ފަނޑިޔާރު އަލްއުސްތާޒު އަލީ ސަމީރެވެ. ކޯޓުގެ މަސައްކަތްތައް ގެންދާނެ ގޮތް އެއްފޮތަކުން ފެންނާނެހެން ހެދުމަކީ މަސައްކަތްތައް ހިންގާއިރު ފެންވަރު ހިފެހެއްޓި، އޮޅުންތައް ނުއަރައި އޮމާންކޮށް ގެންދިއުމަށް މަގުފަހި ކޮށްދޭނެކަމެކެވެ.\nކޯޓުގެ ޝަރީއަތުގެ މަރުހަލާގެ ހުރިހާ ހަރުފަތެއް ޓެކްނޮލޮޖީގެ ޒަރީއިން ފުރިހަމަ ކުރުމުކީ ޚިދުމަތްތައް ޒަމާނާއެއްގޮތަށް ތަރައްގީ ކުރުމަށް މުހިއްމު ކަމެކެވެ. މިކަމަށް އަމާޒުކޮށް ބޭނުންކުރުމަށް ތައްޔާރު ކުރެވިފައިވާ ކޯޓް މޮޑިއުލް ފައްޓަވާދެއްވީ ފަނޑިޔާރު އަލްއުސްތާޒު މުހައްމަދު ނިޔާޒެވެ.\nދިވެހިރާއްޖޭގެ ހައިކޯޓުގެ 40 އަހަރު ދުވަހުގެ ޚިދުމަތަށް އަލިއަޅުވާލައި ތައްޔާރުކޮށްފައިވާ "ޚިދުމަތުގައި 40 އަހަރު ވީޑިއޯ" ލޯންޗް ކޮށްދެއްވާފައިވަނީ ފަނޑިޔާރު އަލްއުސްތާޒު މުހައްމަދު ފައިސަލްއެވެ.\nހައި ކޯޓް ރާއްޖެ ރިޕޯޓް\nވަރަށް ފުރިހަމަ ޚަބަރެއް


ކަމަނަ (އެންމެފަހު ބައި)\nއާރޓިކަލްކިޔުމަށް ހޭދަވާނެކަމަށް ބެލެވެނީ : 16 މިނެޓް, 18 ސިކުންތު\nއައިދަން އަށް ފެނުނީ ބިރުވެރި އެއްޗެކެވެ. އައިދަން އަށް ފެނުނީ ކަމަނަ އެވެ. ކަމަނަ ގެ އަސްލު ސިފައިގައެވެ. ލޯބިވާ ދަރިފުޅު ކައިރީގައި ކަމަނަ ބައިންދާފައި ދެވުނީ ޔޫސުފް އަށެވެ. އެއީ އޭނާގެ މަންމަގެ ސިފައިގާ އައުމުންނެވެ.\nއައިދަންގެ މަރުގެ ޒިންމާ ކޮންމެވެސް ވަރަކަށް އަމިއްލަ ބޮލުގައި އަޅަމުން، އަމިއްލަ ނަފްސު ކުށްވެރި ކުރަމުން، ޔޫސުފް ނިންމީ އޭނާގެ ދެ ލޮލުގެ ނޫރުފަދަ ލޯބިވާ ދަރިފުޅު އޭނާއާއި ވަކިކޮށްލި ގާތިލުގެ ކިބައިން ބަދަލު ހިފާށެވެ. އެކަމަށްޓަކައި އޭނާއަށް ކުރެވެން ހުރި ހުރިހާ ކަމެއް ކުރުމަށް ޔޫސުފް އަޒުމް ކަނޑައެޅިއެވެ.\nޔޫސުފް ދިޔައީ މުދިންބެ ބުނި މީހާ އެރަށަށް އައިސް އުޅޭކަން އެނގުމުން، މުދިންބެ ގެ ގެއަށެވެ. ސައިކަލުގައި އެގެއަށް ގޮސް ދޮރުގަ ޓަކި ޖަހާލުމުގެ ކުރިން، މެދު އުމުރުގެ މީހަކު އައިސް ދޮރު ހުޅުވާލިއެވެ.\n"ތިއައީ ދޯ؟ އެހެންވެ ދޮރު ހުޅުވަން އަހަރެން މިއައީ ވެސް. އާދޭ އެތެރެއަށް ޔޫސުފް" ނުދަންނަ މީހަކަށް ޔޫސުފް އެނގުމުން ކޮންމެވެސް ވަރަކަށް އޭނާގެ ހިތް ބިރުގަތެވެ. އެހެން ނަމަވެސް އެތެރެއަށްވަދެ މުދިންބެ ކޮބަތޯ އެއްސެވެ.\n"މުދިންބެ ވެސް އެބައާދޭ. އެކަމަކު އަސްލު ތިއައީ އަހަންނާ ބައްދަލު ކުރާކަށްނު.. ޔޫސުފަށް ޖެހިގެން ތިއުޅޭ ކަންތައްގަނޑު މަށަށް އިނގޭ. އަހަންނަކީ ތިކަމުން ޔޫސުފް ސަލާމަތް ކޮށްދޭން މަސައްކަތް ކޮށްދޭނެ ކަމަށް މުދިންބެ ޔޫސުފް ގާތު ބުނި މީހާ، ނަމަކީ ސައްތާރު" ސަލާމް ކުރަން އަތް ދިއްކޮށްލުމުން ޔޫސުފް ވެސް ސަލާމް ކޮށްލިއެވެ. ނަމަވެސް ސަލާމް ކޮށްފައި ސައްތާރު ޔޫސުފްގެ އަތުގެ ހުދުބަޔަށް ބަލާލިއެވެ.\n"ވަރަށް ގަދަޔަށް ކަލެއާ އަވަލާފަ ދޯ ހުރީ. ހާސް ނުވޭ. މިރޭ އޭނަ ކިބައިން ސަލާމަތް ކޮށްދޭނަން އިންޝާ ﷲ. އެކަމަކު.."\n"އެކަމަކު ކީއްވީ؟" ހައިރާންވެފައި އަތްތިރި ކޮށްލަމުން ޔޫސުފަށް އަހާލެވުނެވެ.\n"އޭނަ އިނީ ކަލޭގެ ދަރިއަކަށް ބަލިވެ. ދަރިފުޅަކީ އެއް ބައި ޖިންނި އަނެއް ބައި އިންސި ކުއްޖެއް ކަމަށް އަހަންނަށް މިހާތަނަށް އެނގިފައޮތީ.. އޭނަ ކައިރިން ސަލާމަތް ވެވޭނީ ދެގޮތެއްގެ މަތިން. އެއީ ވިސްނާދިނީމަ އޭނަ އަމިއްލައަށް ރުހި ޤަބޫލުވެގެން އިސްލާހުވެ މީހުންނަށް އުނދަގޫ ކުރުން ހުއްޓާލާފަ ދިޔުން. އެކަަމަކު ކަމަނަ އަކީ ލޭ ބޯ ޖިންނިއެއްވީމަ އެކަމާމެދު އަހަންނަށް ވަރަށް ޝައްކު... އަނެއް ގޮތަކީ... އޭނަ ނައްތާލުން. މަރާލުން. އެކަމަކު، އެހެން ހަދައިފިނަމަ އޭނައާއެކީ ކަލޭގެ ދަރިވެސް ފަނާވެގެން ދާނެ. މިތަނުން ކޮން ގޮތެއް ކަލޭ ބޭނުމީ؟" ޔޫސުފް އިން ހާލަތު ވިސްނޭފަދަ ގޮތަކަށް ސައްތާރު ސުވާލު ކުރިއެވެ.\nޔޫސުފަށް ހީވީ މުޅި ދުނިޔެ އޭނާގެ ވަށައިގެން އެނބުރެން ފެށިހެންނެވެ. ވާނީ ވެސް އެހެންތާއެވެ. ލޯބިވާ ދަރިފުޅު މިދުނިޔެއާއި ވަކިވުމުން ވަޅުލާފަ އައިތާ ސައްވީސް ގަޑިއިރު ނުވެއެވެ. ދެވަނަ ދަރިއެއް ލިބެން އުޅޭކަމުގެ ޚަބަރު ލިބުނުއިރު އެކުއްޖާ ދުނިޔެއަށްވެސް ނާންނަނީހެން މިޖެހެނީ ވަކިވާށޭ ޔޫސުފްގެ ހިތައް އެރިއެވެ. އެއީ ޖިންނިއަކަށް ލިބުނު ދަރިއެއް ނަމަވެސް، އެއީ ޔޫސުފްގެ ވެސް ދަރިއެކެވެ. ޔޫސުފްގެ ހިތުގަ، ދުނިޔެއަށް ވެސް ނާންނަ އެދަރިފުޅަށްޓަކައި ލޯބި ޖެހުނެވެ.\n"އަހަރެން ދެން ކިހިނެއް ހަދާނީ؟ އަހަރެން ބޭނުން އެނުބައި ޖިންނި ކައިރިން ސަލާމަތްވާން. އައިދަން ގެ މަރުގެ ބަދަލު ހިފަން. އަހަރެންގެ މަންމައާއި އެހެން މީހުން ވެސް އޭތީގެ ކިބައިން ސަލާމަތް ކުރަން... އެކަމަކު..." ޔޫސުފަށް ރޯން ފެށުނެވެ.\n"އެކަމަކު ދަރިފުޅު ވެސް ބޭނުން ދޯ" ޔޫސުފް ބުނަން އުޅޭ އެއްޗެއް ސައްތާރަށް ވިސްނުނެވެ.\n"އަހަންނަށް އިނގޭ އެއް ދަރިއާ ވަކިވެ، އަނެއްކާ އަނެއް ދަރިވެސް ގެއްލެން ބޭނުމެއް ނުުވާނެކަން. އެކަމަކު ޔޫސުފް މިހާރު އެންމެ ބޮޑަށް ވިސްނަންވާނީ ހިތުން އެކަންޏެއް ނޫން. ވިސްނަން ވާނެ ކުރިމަތީގަ މިއޮތް ކަންތައްގަނޑުގެ ނުރައްކާތެރިކަމާމެދު ވެސް. މިސާލަކަށް އޭނަ ދޫކޮށްލީޔޯ. އޭރުން އޭނަ ދާނީ ރަށުގެ އެކި މީހުންނަށް ގޯނާ ކުރަމުންދޯ. ބޭނުންތަ އެންމެގެ ދިރިއުޅުން ނުރައްކަލެއްގެ ތެރެއަށް ވަށްޓާލަން؟" ހަމަޖެހިގެން ސައްތާރު ޔޫސުފަށް ވިސްނާދިނެވެ. އަދި ނޫނެކޭ ބުނުމުގެ ގޮތުން ޔޫސުފް ބޯ ހޫރާލިއެވެ.\n"އެންމެ ރަނގަޅު. މިރޭ ތިކަމާ އުޅެން އަހަރެން ވެސް ނިންމައިފިން. އެކަމަކު އަހަރެންގެ ވަރަށް ބޮޑު އެދުމެއް އެބައޮތް" އުންމީދަކާއެކު ޔޫސުފް އެއްސެވެ.\n"ކަމަނަ ނައްތާލުމަށްވުރެ ބޮޑަށް އޭނައަށް ވިސްނައިދީ ރަނގަޅުވުމަށް ބާރު އަޅާ ދިނުން. އަހަރެން ބޭނުން އެންމެން ސަލާމަތް ކުރަން. ހަމައެފަދައިން، އަހަރެންގެ ދަރިފުޅު ވެސް އަހަރެން ބޭނުން. ހެޔޮ އެއީ އެއް ބައި ޖިންނި ކުއްޖަކަސް. އަނެއް ބައި އިންސިއެއްނު. ކަމަނަ އަށް ވިސްނައިދީ ޕްލީސް. އަދި ވިހައިގެން އަހަންނާއި ދަރިފުޅު ހަވާލުކޮށްފަ ވީ އެންމެ ދުރަކަށް ދާން ވެސް ވިސްނައިދީ" ޔޫސުފް އާދޭސް ކުރިއެވެ.\n"އެންމެ ރަނގަޅު. ތިހެން ކަންތައްވޭތޯ، އަހަންނަށް ކުރެވެން ހުރި ކަމެއް ކުރާނަން. ދެން ދޭ، މިރޭ އިޝާ ނަމާދުން ފައިބައިގެން އަންނާތި ގޮނޑުދޮށަށް. މަސައްކަތް ފަށާނީ އެތާނގަ. ކަމަނަ އާއި ކަލެއާ އެންމެ ފުރަތަމަ ބައްދަލުވީ ތަނުން"\nޔޫސުފް ގެއަށް ދިޔައިރުވެސް ހުރީ ލިބުނު ކުއްލި ޚަބަރުން މާޔޫސްވެ ހާސްވެފައެވެ. އޭނާގެ އުންމީދަކީ އޭނާ ހިތް އެދޭގޮތަށް އެރޭގެ ކަންކަންވެ ދިޔުމެވެ. ކަމަނަ އެއްބަސްވޭތޯ ހިތާ ހިތުން އޭނާ ދުޢާ ކުރިއެވެ.\nޢިޝާ ނަމާދުން ފޭބި ގޮތަށް ޔޫސުފް ދިޔައީ ގޮނޑުދޮށަށެވެ. މުދިންބެއާއި ސައްތާރުގެ އިތުރުން ދިހަ ފިރިހެނުން ވެސް އެތަނަށް އޭނާއާއެކު ދިޔައެވެ. އެމީހުންނަކީ ކަމަނަ ގެނައުމަށާއި ކަމަނައާއި ވާހަކަ ދައްކާއިރު އެތަނުގައި ޤުރްއާން ކިޔަވަން ގެނައި ދިހަ މީހުން ކަމުގައި ސައްތާރު ބުންޏެވެ. އެއީ އެހެން އެންމެންގެ ވެސް ރައްކާތެރިކަމަށްޓަކައިކަން ކަމަށް ވެސް ބުންޏެވެ.\nސަފުތައް އަތުރާލިއެވެ. ސައްތާރާއި މުދިންބެއާއި ޔޫސުފް ތިބޭ ކުރީގައެވެ. ޤުރްއާން ކިޔަވަން ތިބި މީހުން ތިބީ އެމީހުންގެ ފަހަތުގައެވެ. އެއެންމެންގެ އަތުގައިވެސް ޓޯޗެއް އޮތެވެ.\nދެފައި ވަށްކޮށްފައި އަތިރިމަތީގައި އިށީނުމަށްފަހު މުދިންބެއާއެކު ދެން ތިބި މީހުންވެސް ކިޔަވަން ފެށިއެވެ. ސައްތާރު ފެން ތައްޓެއް ކިޔެވުމަށްފަހު ޔޫސުފްގެ އަތަށް ދިނުއެވެ. އަދި މޫނާއި ދެއަތާއި މޭމަތީގައި އެފެން ހޭކުމަށް ވެސް އެދުނެވެ. ސައްތާރު ބުނި ފަދައިން ޔޫސުފް ކަންތައް ކުރުމުން، އޭނާ ތެދުވެފައި އެމީހުން އިށީންދެގެން އިންތަނުގެ ކުރިމަތީގައި ގޮފިކޮޅަކުން ވަށް ބޮޅެއް އެޅިއެވެ. އަދި އެނބުރި އައިސް ކުރިން އިން ތަނުގައި އިށީނުމަށްފަހު ކިޔަވަން ފެށިއެވެ.\nމާލަސްތަކެއް ނުވެ، ބޮޅު ތެރެއަށް ޖެހި ވިދުވަރެއްހެން، ކަމަނަ އައެވެ. އޭނާގެ ބޮޑު ދެލޯ ހުރީ ރުޅިއައިސްގެން ވަރަށް ބޮޑަށް ރަތްވެފައެވެ. އިސްތަށިގަނޑު އެއްކޮށް ހޭވިފައި ހުރިއިރު، ލޭބޯ ދެ ދަތްވެސް ބޭރަށް ނިކުމެފަ ހުށްޓެވެ. ރުޅި އައިސްގެން އޭނާ ޔޫސުފްމެންނަށް ހަމަލާދޭން ދުއްވައިގަތެވެ. އެކަމަކު އެބޮޅުގެ އެތެރެއިން އޭނާއަކަށް ނުނިކުމެވުނެވެ.\n"ނެރޭ މަމިތަނަނުން! ހަމަ މިހާރު ނެރޭ! ނޫނީ ކަލޭމެން އެންމެންގެ ދުވަސް ދުއްވާލާނަން!" ރުޅިއައިސްގެން ބިރުވެރި އަޑަކުން ކަމަނަ ބުންޏެވެ.\n"ކަލެއަށް ތިތަނުން ސަލާމަތް ވެވޭނީ އަހަރެން ކަލޭ މިނިވަން ކުރިއްޔާ! ތިތާ ހުރިހާ ހިނދަކު، ނޫނީ ތިބޮޅު ނުފުހެވޭހާ ހިނދަކު ކަލެއަކަށް ސަލާމަތެއް ނުވެވޭނެ! އެހެންވީމަ ބޭކާރު މަސައްކަތްތަކެއް ނުކޮށް އަހަރެން ދައްކާ ވާހަކަ އަޑުއަހާ އަދި އަހަންނަށް ޖަވާބުދީ" އިންޒާރު ދިނުމުގެ ރާގަކަށް ސައްތާރު ބުންޏެވެ.\n"އަހަރެން ނުޖެހޭނެ ކަލެއަށް ޖަވާބުދާރީވާކަށް! ކަލޭތީ ކާކު؟ ދެކުނުން އުތުރަށް ބޯޅައެއްހެން އުކިއުކި ހުންނަ، މީހުން ބަލައި ނުގަންނަ މީހެއް ކަލޭތީ. އަމިއްލަ އަންހެން މައިތިރި ނުކުރެވުނު މީހަކަށް އަހަރެން ހިފެހެއްޓޭނެތަ؟ ހަހަހަހަހަ.. ކަލޭ ކާފަ ކިޔައިފި ދޯ؟ އެކަމަކު ރަށްމެދަށް ދޯ ދަރިފުޅު އެކޮއެ ވިހެއީ" ސައްތާރުގެ ސިއްރުތައް ބޭޒާރު ކުރަމުން ކަމަނަ ހެމުން ހެމުން ބުންޏެވެ.\nއެވަގުތު ސައްތާރުގެ ކޮނޑުމަތީގަ އޮތް ފޮތިކޮޅެއް ސައްތާރު ވަޔަށް ވިހުރާލިއެވެ. ވިހުރުމާއެކު ކަމަނަ ވެއްޓި، އައްދޯއި އޭ ބުނެ އޭނާގެ ކޮނޑުގައި ފިރިމަން ފެށިއެވެ. އޭނާގެ ކޮނޑު ހުރީ ފިހިފަ ހުރި ފަދައިންނެވެ.\n"މިހާރު ކަލެއަށް އެނގިއްޖެއްނު އަހަންނަށް ކަލޭ މައިތިރި ކުރެވިދާނެކަން. ކަލޭ އިން ހާލަތައް ނުވިސްނާނަމަ މިހާރު ތިއަށްވުރެ ބޮޑުވަރު ކުރީމުސް. ދެން ވެސް ބުނޭ! ކީއްވެ ޔޫސުފާ އަވަލައިގެން ތިއުޅެނީ؟ ކީއްވެ މީހުންނަށް ތި ގޯނާ ކުރަނީ؟" ސައްތާރު އެއްސެވެ.\n"ލޯބި ވާތީ. ޔޫސުފްގެ ކުށް އެއީ. އޭނަ ކީއްވެ އޭނަގެ އަމާ ބުނި ބަސް ނާހާ، ދެ ނަމާދު ދޭތެރޭ ގަޑީގަ ނަމާދުވެސް ނުކޮށް ގޮނޑުދޮށަށް އަންނަންވީ؟ އަހަންނަށް ފެނުން ދެ ރޭ.. ތިން ވަނަ ރޭ އެއީ އޭނައަށް އަހަރެން ފެނި މަގޭ މަޅީގަ ޖެހުނު ދުވަސް!" ހެވިފަ އިނދެ ކަމަނަ ބުންޏެވެ.\n"ލޯބިވާތީއޭ؟ ދެން ކީއްވެ އޭނަގެ ދަރިފުޅު މަރާލީ؟ ކީއްވެ ރަށުން ދެ މީހުން މަރާލީ"\n"އެމީހުން މަރުވީ އަހަރެން ބަނޑުހައިވީމަ. ޔޫސުފްގެ ދަރި މަރާލީ އެއީ އަހަރެން ބޭނުންވި ގޮތް ވީމަ! އަހަރެން ބޭނުންވީ ޔޫސުފް އެކަނި. އޭނަގެ މަންމައާ ދަރިއާ ރަށު އެންމެނެއް ނޫން! މަށަށް ކީއްތަ އެމީހުންނަށް ކޮންމެ ގޮތެއް ވިއްޔާ! ޔޫސުފް މިހާރުވެސް ބޭނުމިއްޔާ އަހަރެން މިހުރީ ޔޫސުފާ އެކީ އުޅެން ތައްޔާރަށް. އަހަރުމެންގެ ލޯބިވާ ދަރިފުޅު ގޮވައިގެން" ބަނޑުގަ އަތް ޖައްސާލަމުން ކަމަނަ އެހެން ބުނުމުން ޔޫސުފް އަށް ވެސް އަސަރު ކުރިއެވެ.\n"ޔޫސުފް ކަލެއާ އެއްކަކު ނުދާނެ. އެކަމަކު ކަލޭ ބޭނުމިއްޔާ، ތިދަރިފުޅަށްޓަކައި ޝަރުތުތަކެއްގެ މަތިން އަހަރުމެން ކަލޭ މިނިވަން ކޮށްފާނަން" ޔޫސުފް ގާތު އެއްޗެއް ނުބުނުމަށް އިޝާރާތް ކުރަމުން ސައްތާރު ބުންޏެވެ.\n"ޝަރުތުތަކަކީ، ދެން މިރަށުގެ އެކަކަށް ވެސް، ޔޫސުފް އާއި އޭނާގެ އާއިލާއަށް ވެސް ކަލޭ އެއްވެސް އުނދަގުލެއް މީގެ ފަހުން ނުކުރުން. އަދި ކަލޭ ވިހެއިމަ، ތިދަރިފުޅު ޔޫސުފާއި ހަވާލުކޮށްފަ ކަލޭ މިތަނުން މުޅި އުމުރަށް ދިޔުން.. އެހެން ތަނަކަށް ދިޔަޔަސް އެތަނުގެ ބަޔަކަށް ވެސް ގޯނާ ނުކުރުން. އެއްބަސްތަ މިކަންކަމަށް؟" ސައްތާރުގެ ވާހަކަތައް އަޑުއަހާފަ ކަމަނަ ފެށީ ހޭންށެވެ.\n"ކަލެއަށް ހީވޭތަ މަގޭ ދަރި، މަ ދީފަ ދާނެހެން؟ ނުދާނަން! މި ދަރި މަށާ ވަކިވަންޏާ ވަކި ވާނީ ފުރާނައާއެކީ. ޔޫސުފް ދަރި ބޭނުންވިޔަސް ނުދޭނަން!" ކަމަނަގެ އެވާހަކަތައް އަޑުއަހާފަ ޔޫސުފް އަކަށް ކެތެއް ނުކުރެވުނެވެ.\n"ކަމަނަ. ތިހެން ނުހަދާ. ހެޔޮ ނުވާނެ. ތިބުނީނު އަހަރެން ދެކެ ލޯބިވެޔޭ. އެލޯތްބަށްޓަކާ ވެސް ރަހުމް ކުރޭ. ދަރިފުޅު އަހަންނާ ހަވާލު ކުރަން އެއްބަސްވޭ.. ކަމަނަގެ ފުރާނަވެސް އެއިރުން ސަލާމަތްވީނު" ޔޫސުފް އާދޭސް ކުރިއެވެ.\n"ތިހާ ދަރި ބޭނުމިއްޔާ މަށާ އެއްކޮށް ގެންގުޅެންވީނު. ކީއްވެ އެގޮތަށް ޝަރުތު ނުހެދީ؟ ކަލޭމެން އިންސާނުން ލޯބިވާގޮތާ އަހަރުމެން ލޯބިވާގޮތް ތަފާތުވާނެ. މިބުނީނު. ނުދޭނަން ދަރިއެއް. ހަދާ ގޮތެއް ހަދާ" ކަމަނަ ގޮތް ދޫނުކޮށް ބުންޏެވެ.\nއެއިރު އުޑަށް ބަލާލާފަ ސައްތާރު ހާސްވިއެވެ. އަދި ޔޫސުފްމެން ކައިރީ ބުންޏެވެ.\n"ވަރަށް ގޯސްވެއްޖެ. އެހާ ވަގުތެއް ނެތް. އުޑޫމަތި ބަނަވަނީ. ހަނދު އެވިލާގަނޑާ ނިވާވެއްޖެނަމަ އޭނައަށް ސަލާމަތްވެވޭނެ. އޭރުން ދެން އޭނަ ކިބައިން ސަލާމަތެއް ނުވެވޭނެ. އަވަސްކުރަން ޖެހޭ އެބަ. އެއްބަސް ނުވިއްޔާ ޖެހޭނީ ނައްތާލަން"\n"ކަމަނަ، ޕްލީޒް. ހެޔޮ ނުޥާނެ. އެއްބަސްވެބަލަ. އަހަންނަށް ކަމަނައާއެކީ ދެނެއް ނޫޅެވޭނެ. އައިދަން މަރާލީތީވެސް ނޫޅެވޭނެ. އަހަރެންގެ މަންމަވެސް ޤަބޫލެއް ނުވާނެ. އަހަރެން ކިހިނެއްތަ އަހަރެންގެ ދަރިފުޅުގެ ގާތިލާއެކީ ހެވިދިލިފަ އުޅޭނީ؟ އަހަންނަށް ތިދަރި ދޭން އެއްބަސްވޭ" ޔޫސުފް އަނެއްކާވެސް އާދޭސް ކުރިއެވެ.\nއެއިރު އުޑުމަތި ވަރަށް ބަނަވަމުން ދިޔައެވެ. ހަނދު ބޯވިލާގަނޑާ ކައިރިވަމުން ދިޔައެވެ.\n"ނުދޭނަމޭ! އަޑެއް ނީވޭތަ! ހެޔޮ ކޮންމެ ގޮތެއް ވިޔަސް ނުދޭނަން! ކަލޭ ދަރި ބޭނުމިއްޔާ މަށާ އެކީ އުޅޭ! މަގޭ ފުރާނަ ދިޔަސް ހެޔޮ! އެނޫން ގޮތަކަށް އެއްބަހެއް ނުވާނަން!"\n"ކުދިންނޭ! ދެން ނެތް ވަގުތެއް. ކިޔަވަން ފަށާ! ދެން އިނީ އެންމެ ފަސް މިނެޓެއްހާ ވަގުތުކޮޅެއް. އިތުރަށް ދެން ފުރުސަތެއް ނުދެވޭނެ. ނައްތާލަން ޖެހޭނީ. ނޫނީ އަހަރުމެންނާ ރަށު އެންމެންގެ ދުވަސް ދާނެ. ކިޔަވަންފަށާ!" ސައްތާރުގެ އަމުރަށް އެންމެން ކިޔަވަން ފެށިއެވެ. އަދި ކަމަނަގެ ގައިގަ އަޅަމުން ދިޔަ ވޭނަށް އޭނާ ހަޅޭލަވާ ރޯން ފެށިއެވެ. އެހިނދު އޭނާގެ ގައިގާ އަލިފާން ރޯވާން ފެށިއެވެ.\n"ނޫން، ނޫން.. ތިހެން ނުހަދާ! މަގޭ ދަރި!" ޔޫސުފަށް ކެތް ނުވެގެން އިން ތަނުން ތެދުވެގެން ވަށްބޮޅާ ދިމާލަށް ދުއްވައިގަތެވެ.\nއޭނާ ހުއްޓުވޭތޯ ސައްތާރު އަތް އުކި ނަމަވެސް އެކަމެއް ނުވިއެވެ. އެމީހުން ކިޔެވުން ކުރިއަށް ގެންދިޔައެވެ. ޔޫސުފް ގޮސް ވަށްބޮޅު ތެރެއަށް ވަނުމާއެކީ ކަމަނަ އޭނާގެ ގައިގާ ވަކިތަކުން ހިފަހެއްޓިއެވެ. ޔޫސުފަށް އެވަކިތަކުން ސަލާމަތެއް ނުވެވުނެވެ. އަނދަ އަނދާހުރި ކަމަނަ އާއެކީ ޔޫސުފްވެސް އެނދީއެވެ.\nހުރިހާކަމެއް ނިމިގެން ސައްތާރުމެން ބަލާލިއިރު، އަޅިތަކެއްގެ މެދުގައި އޮތީ އެއްކޮށް އަނދާ ކަޅުވެ ހުސްވެފައި އޮތް ޔޫސުފްގެ މަރުވެފަ އޮތް ހަށިގަނޑެވެ. ކަމަނަ އާއެކު ޔޫސުފް ވެސް މިދުނިޔެ ދޫކޮށް ދިޔައީއެވެ.


މުތީއު އިސްމާއިލް މުޙައްމަދު | Dhiislam | Dhiislam\nމުތީއު އިސްމާއިލް މުޙައްމަދު\nޝައިޚް ޢަބްދުއްރަޙީމް މަކާރިޘީ އަކީ އައިރިޝް ދަރިކޮޅުގެ އެމެރިކާ ޢިލްމުވެރިއެކެވެ. 1994 ވަނަ އަހަރު އިސްލާމް ވުމަށްފަހު ސޫދާނާއި ސަޢޫދީ ޢަރަބިއްޔާއިން ދީނީ ތަޢުލީމު ޙާޞިލް ކުރެއްވިއެވެ. މަދީނާ އިސްލާމިކް ޔުނިވާސިޓީއަށް ...\nމުތީއު އިސްމާއިލް މުޙައްމަދު ޖޫން 28, 2019 0\nއިމާމް އަލް ޤުރްޠުބީ، އެކަލޭގެފާނުގެ ތަފްޞީރުގައި ޛިކުރު ކުރައްވާފައިވާ ވާހަކައެކެވެ. އިމާމް ޙަސަނުލް ބަޞަރީގެ އަރިހަށް އެއްދުވަހަކު މީހަކު އައިސް ދެންނެވިއެވެ. "އަހަންނަކީ ވަރަށް ގިނައިން ފާފަ ކުރާ މީހަކީމެވެ. އަހަރެންގެ ...\nއަހަރެމެންނަށް އަބަދުވެސް ބުނެދެވިފައި ވަނީ ހަރު މީހަކަށް ވުމަށްފަހު ދެން ސިކުނޑީގައި އިތުރު ނިއުރޯން ތަކެއް ނުއުފެދޭނެއެވެ. ނިއުރޯނަކީ ސިކުނޑީގެ ސެލް ތަކެވެ. ސިކުނޑި ފުރިފައިވަނީ ނިއުރޯން އިންނެވެ. ހަށިގަނޑުގެ ނިޡާމުތައް ...\nމުތީއު އިސްމާއިލް މުޙައްމަދު ޖޫން 22, 2019 0\nރީތި އަންހެނެއްގެ ނުބައި އެދުމުން ސަލާމަތްވި ތާބިޢީ\nމާތް ވެގެންވާ ތާބިޢީ އެއްގެ ވާހަކައެކެވެ. ވިސްނައިފި މީހަކަށް ޢިބްރަތުން ފުރިގެންވާ ފިލާވަޅުތަކެއް ލިބިދެނިވި ވާހަކައެކެވެ. މި ވާހަކަ ރިވާކުރަށްވާފައި ވަނީ ޢަބްދުއް ރަޙަމާން އިބްނު ޒައިދު އިބްނު އަސްލަމެވެ. ވާހަކަ ...\nމުތީއު އިސްމާއިލް މުޙައްމަދު ޖޫން 21, 2019 0\nއަބޫ މުސްލިމް އަލް ޚަވްލާނީ އަކީ ރަސޫލުﷲ ޞައްލަﷲ ޢަލައިހި ވަސައްލަމް ގެ ޒަމާނުގައި އުޅުއްވި ނަމަވެސް ޞަޙާބީއެއްގެ ޝަރަފު ލިބުމުން މަޙްރޫމު ވެފައިވާ ބޭކަލެކެވެ. އެކަލޭގެފާނު އިސްލާމް ވެ ވަޑައިގަތީ ...\nމުތީއު އިސްމާއިލް މުޙައްމަދު ޖޫން 1, 2019 0\nއަބޫބަކުރު އަދި ޢުމަރު ރަޟިޔަﷲ ޢަންހުމާގެ ދެމެދުގައި ހިނގި އަރާރުން\nމިއީ ނަބިއްޔުންނަށް ފަހު ދުނިޔެ ދުށް އެންމެ ހެޔޮ ދެމީހުންގެ ތެރޭގައި ހިނގި ކަމެއްގެ ވާހަކައެކެވެ. އެއީ ކޮން ދެބޭކަލެއް ތޯއެވެ. އާދެ އަބޫބަކުރު އައް ސިއްދީޤު ރަޟިޔަﷲ ޢަންހު އަދި ...\nމުތީއު އިސްމާއިލް މުޙައްމަދު މެއި 30, 2019 0\nއަހަރެން މަދީނާއަށް އައީ އެތް ބަލާކަށެއް ނޫނެވެ\nއިމާމް މާލިކަކީ ދުނިޔެ މިހާތަނަށް ދުށް އެންމެ ވަރުގަދަ ޢިލްމުރިންގެ ތެރެއިން ވާ ބޭކަލެކެވެ. އެކަލޭގެފާނު މަދީނާގައި ޢިލްމު އުނގަންނަވައި ދެއްވަމުން ވަޑައިގަތީ އަހަރެމެންގެ ނަބިއްޔާގެ ރަށުގެ ނަމުން ނަން ދެވިފައިވާ ...\nމުތީއު އިސްމާއިލް މުޙައްމަދު މެއި 29, 2019 0\nއަހަރެންގެ ނަމަކީ ސުމައްޔާ މީހާން އެވެ. އަހަރެންގެ މުސްލިމް ފިރިމީހާއާ ކައިވެނި ކުރިތާ މިހާރު 12 އަހަރު ވެދާނެއެވެ. ކައިވެނި ކުރިއިރު އިސްލާމްދީން ޤަބޫލު ކުރުމުގެ ވިސްނުމެއް އަހަރެން އެއްގޮތަކަށްވެސް ނުގެންގުޅެމެވެ. ...\nމުތީއު އިސްމާއިލް މުޙައްމަދު މެއި 26, 2019 0\nހަޔާތަށްއައި 180 ޑިގްރީގެ ބަދަލު\nޝައިޚް މުޢުތަސިމް އަލް ޙަމީދު ދަރުހެއްގައި ޝައިޚާ ދިމާވި މީހެއްގެ ވާހަކަ ކިޔައި ދިނެވެ. އެމީހަކީ ޢުމުރުން ފަސްދޮޅަސް އަހަރު ވަންދެން ދުވަހަކުވެސް ﷲ އަށްޓަކައި ބިންމައްޗަށް ތިރިވެ ސަޖިދައެއް ޖެހި ...\nމުތީއު އިސްމާއިލް މުޙައްމަދު މެއި 23, 2019 0\nއަންހެން ކުއްޖެއްގެ ތަޤުވާ ވެރިކަމުގެ ފޮނި ނަތީޖާ\nޝައިޚް ހަވާޖް ތަރީން ދަރުހެއްގައި ވިދާޅުވެދެއްވި ވާހަކައެކެވެ. ޝައިޚް ވިދާޅުވިއެވެ: "އެމީހެއްގެ ކިބައިގައި ﷲ އަށް ތަޤުވަވެރިކަން ވާކަމުގައި ވާނަމަ ﷲ އޭނާގެ ކަންތައްތައް ފަސޭހަ ކޮށްދެއްވާ ހުއްޓެވެ." އެހެނީ ﷲ ...\nމުތީއު އިސްމާއިލް މުޙައްމަދު މެއި 19, 2019 0\nއިމާމް މާލިކާ ބައްދަލުވި ކުޑަކުއްޖާ\nއިމާމް މާލިކް މަދީނާގައި ޢިލްމު އުނގަންނަވައި ދެއްވި ދުވަސްވަރު މައްކާގެ އަންހެނަކު، އޭނާގެ ދަރިފުޅު އިމާމް މާލިކްގެ އަރިހަށް ޢިލްމު އުނގެނުމަށްޓަކާ ފޮނުވުމަށް ނިންމިއެވެ. މި އަންހެންމީހަކީ މައްކާގެ އޭރުގެ ޤަވަރުނަރާ ...\nމުތީއު އިސްމާއިލް މުޙައްމަދު މެއި 16, 2019 2\nމާމަގެ ދުޢާގެ ޢަޖައިބު ކުރަނިވި ނަތީޖާ\nސަޢޫދީ ޢަރަބިޔާގެ ޝައިޚަކު ދަރުހެއްގައި ވިދާޅުވެދެއްވި ވާހަކައެކެވެ. ޝެއިޚް ވިދާޅުވިއެވެ. ޕާކިސްތާނުގެ ޑޮކްޓަރަކު އޭނާއަށް ދިމާވި ޙާދިޘާއެއްގެ ވާހަކަ ބަޔާން ކޮށްދިނެވެ. އެ ޑޮކްޓަރަކީ ވަރަށް މަޝްހޫރު ނާރުތަކާއި ބެހޭ ޑޮކްޓަރެކެވެ. ...\nމުތީއު އިސްމާއިލް މުޙައްމަދު މެއި 14, 2019 0\nމުސްލިމެއް، ސުވަރުގެއަށް ވަނުމުގައި ޝަހީދަކަށްވުރެ ކުރިއަރައި ދިޔަގޮތް\nމުސްނަދު އިމާމް އަޙްމަދު ގައި ޞަޙީޙް ސަނަދަކުން ރިވާވެފައިވާ ޙަދީޘެއްގައި އަޅުގަނޑުމެންނަށް އެތައްބައިވަރު ޢިބްރަތްތެރި ފިލާވަޅު ތަކެއް ލިބިދާނޭ ވާހަކައެއް ޛިކުރު ކުރެވިފައި ވެއެވެ. އެއްދުވަހަކު ދެމީހަކު ރަސޫލުﷲ ޞައްލަﷲ ޢަލައިހި ...\nމުތީއު އިސްމާއިލް މުޙައްމަދު މެއި 12, 2019 0\nއަހަރެންނަށް އަހަރެންގެ އީމާންކަން ގެއްލުނީއެވެ.\nޝައިޚަކު ދަރުހެއްގައި ވިދާޅުވެދެއްވި ވާހަކައެކެވެ. ޝެއިޚް ވިދާޅުވިއެވެ. އަޅުގަނޑާ ދިމާވި މީހެއްގެ ވާހަކައެވެ. ހުކުރުދުވަހެއްގައި އަޅުގަނޑު ހުކުރު ޚުތުބާ ދިނުމަށްފަހު ހުކުރު ނަމާދު ކޮށް އަވަދި ވެގެން މިސްކިތުން ނުކުމެގެން ދަނިކޮށް ...\nމުތީއު އިސްމާއިލް މުޙައްމަދު މެއި 10, 2019 0


Sticker Jahan Feshy Park Kuraane Than Than Hedhumah Fahu: Nahula – Iru\nއަންކިތާ ލޯބިވެރިޔާގެ ކިބައިން މާފަށް އެދުނީ ކީއްވެކަން އެނގޭތަ؟\nޝާހްރުކް ޚާންގެ 55 ވަނަ އުފަންދުވަހާ ގުޅިގެން ފޭނުން މި ކުރަނީ ތަފާތު ކަމެއް!\nސްޓިކާ ޖަހަން ފެށީ ޕާކް ކުރާނެ އިތުރު ތަންތަން ހެދުމަށް ފަހު: މިނިސްޓަރ ނަހުލާ\nޤަވާއިދާ ޚިލާފަށް ޕާކުކުރާ ސައިކަލުގައި ސްޓިކާ ޖަހަން ފެށީ ޕާކު ކުރާނެ ތަންތަން ދައްކާފައިކަމަށް މިނިސްޓަރ އޮފް ޓްރާންސްޕޯޓް އެންޑް ސިވިލް އޭވިއޭޝަން އައިޝަތު ނަހުލާ ވިދާޅުވެއްޖެއެވެ.\nމިނިސްޓަރު މިއަދު ވިދާޅުވީ ޕާކު ކުރާނެ ތަނެއް ނުދައްކާ ސްޓިކާ ނުޖެހުމަކީ މި ސަރުކާރުގެ ރިޔާސީ ވައުދެއް ކަމަށެވެ. ސަރުކާރު ބަދަލުވީއިރު މަސައްކަތް ކުރިއަށް ގެންދެވީ އެގޮތަށް ކަމަށް މިނިސްޓަރު ވިދާޅުވި އެވެ.\nމިނިސްޓަރ ވިދާޅުވީ މިވީ ދުވަސްތަކުގައި ޕާކު ކުރާނެ ތަންތަން އިތުރުކޮށްފައިވާކަމަށެވެ. އަދި އިތުރު ތަންތަން ހެދުމުގެ މަސައްކަތް ކުރަމުންދާކަމަށްވެސް މިނިސްޓަރ ވިދާޅުވިއެވެ. ނޫސްވެރިންނަށް މުލޫމާތުދެއްވަމުން މިނިސްޓަރ ވިދާޅުވީ ސްޓިކަރ ޖަހަނީ މަގު ބޭނުންކުރާ މީހުންނަށް ދަތިވާގޮތަށް ޕާކުކޮށްފައި ހުންނަ އުޅަނދުތަކުގައި ކަމަށެވެ. އެގޮތުން މިހާރު ސްޓިކަރ ޖަހަނީ ކަފިހި ހުރަސްފަދަ ތަންތަނުގައާއި، މީހުންނަށް ހިންގަން ދަތިވާގޮތަށް ބަހައްޓާފައި ހުންނަ އުޅަނދުތަކުގައި އެކަނި ކަމަށްވެސް މިނިސްޓަރ ވިދާޅުވިއެވެ.\nމިނިސްޓަރު ވިދާޅުވީ ކުރިއާއި ހިލާފަށް މިހާރު ވެހިކަލުގައި ސްޓިކާ ޖަހަނީ ވެހިކަލް އޮތް ސަރަހައްދު ފޮޓޯ ނެގުމަށް ފަހުގައި ކަމަށެވެ.\nޤަވާއިދާ ޚިލާފަށް ޕާކުކުރާ އުޅަނދު ފަހަރަކުތައް ފުރަތަމަ ފަހަރު ޖޫރިމަނާ ކުރަނީ 250 ރުފިޔާއިންނެވެ. ދެވަނަ ފަހަރު އެ އަދަދު 500 ރުފިޔާއަށް އިތުރުވެއެވެ. އަދި އޭގެ ފަހުން ސްޓިކާ ޖަހާ ކޮންމެ ފަހަރަކަށް 750 ރުފިޔާ ނަގައެވެ.


Ithuru 10 Resort akashaai 40 Guesthouse akah license dhookoffi - One Online\nއިތުރު 10 ރިސޯޓަކަށާއި 40 ގެސްޓްހައުސްއަކަށް ލައިސަންސް ދޫކޮށްފި\nމިސަރުކާރުން މިހާތަނަށް 10 ރިސޯޓަކަށާއި 40 ގެސްޓް ހައުސަކަށް ލައިސަންސް ދޫކޮށްފައިވާކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެއެވެ.\nޓޫރިޒަމް މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން އަލީ ވަހީދު ވިދާޅުވީ ރައީސް ސޯލިހުގެ ވެރިކަމުގައި ރާއްޖޭގެ ފަތުރުވެރިކަން ކުރިއެރުވުމަށް ހާއްސަ އިސްކަމެއް ދޭނެ ކަމަށެވެ.\nއެގޮތުން ސަރުކާރުން މިހާތަނަށް 40 ގެސްޓްހައުސްއަކަށާއި 10 ރިސޯޓަކަށް ލައިސަންސް ދޫކޮށް، ރިސޯޓުގެ އަދަދު 141އަށް އިތުރުވެފައިވާކަމަށް އަލީ ވަހީދު ވިދާޅުވިއެވެ. އަދި ގެސްޓްހައުސްގެ އަދަދު މިހާރު 545އަށް އިތުރުވެފައިވާކަމަށް ވިދާޅުވިއެވެ.\nމިނިސްޓަރު އަލީ ވަހީދު ވިދާޅުވީ ގެސްޓްހައުސްތަކާއި ރިސޯޓުތަކަށް އެނދު އިތުރުވެފައިވާ މިންވަރަށް ބަލާއިރު ވަރަށް ބޮޑު ކުރިއެރުމެއް ލިބިއްޖެ ކަމަށެވެ.\nއެގޮތުން 1410 އެނދު ރިސޯޓުތަކަށް އިތުރުކުރެވިފައިވާ ކަމަށާއި ގެސްޓްހައުސްގެ އެނދުގެ އަދަދު ވެސް 640އަށް އިތުރުވެއްޖެ ކަމަށެވެ. އެއާއެކު ގެސްޓްހައުސްތަކުގައި ޖުމްލަ 8944 އެނދު މިހާރު އެބަހުރި ކަމަށް ވެސް މިނިސްޓަރު ވިދާޅުވިއެވެ.\nޑައިވިން ސެންޓަރުތައް ވެސް އިތުރަށް ރަޖިސްޓްރީ ކުރަމުން ގެންދާކަން ފާހަގަކުރައްވައި އަލީ ވަހީދު ވިދާޅުވީ އިތުރު 12 ޑައިވިން ސެންޓަރާއެކު 221 ޑައިވް ސެންޓަރު ރާއްޖޭގައި މިހާރު އެބަހުރި ކަމަށެވެ.\nއަދި 22 ޓްރެވަލް އެޖެންސީ ރަޖިސްޓްރީކޮށްދީފައިވާ ކަމަށާއި އެއާއެކު 335 ޓްރެވަލް އެޖެންސީ މިހާރު އެބަ ހުރި ކަމަށް އަލީ ވަހީދު ވިދާޅުވިއެވެ.\nއަލީ ވަހީދު ވިދާޅުވީ މިއަހަރުގެ ތެރޭގައި ރާއްޖޭގެ އެކި ހިސާބުތަކުގައި 30 ރިސޯޓް ހުޅުވާނެ ކަމަށެވެ.\nމީގެއިތުރުން އަލީ ވަހީދު ވިދާޅުވީ ދިވެހިރާއްޖެއަކީ ގިނަ އަދަދަކަށް ފަތުރުވެރިން ޒިޔާރަތްކުރާ ހިތްފަސޭހަ މަންޒިލަކަށް ހެދުމަކީ މިނިސްޓްރީގެ ވަރަށް ބޮޑު އަމާޒެއް ކަމަށެވެ.\nއެހެންކަމުން މިފަސް އަހަރު ނިމޭއިރު ދިވެހިރާއްޖެއަކީ ދުނިޔޭގައި އެންމެ ގިނައިން ފަތުރުވެރިން ޒިޔާރަތްކުރާ މަންޒިލްތަކުގެ ތެރޭގައި ހިމެނޭ ގައުމަކަށް ހެދުމަށް ގިނަ މަސައްކަތްތަކެއް ކުރަމުން އަންނަ ކަމަށް ވެސް ވިދާޅުވިއެވެ.\nގުޅޭ ޓެގު ކުރީގެ ޓޫރިޒަމް މިނިސްޓަރު އަލީ ވަހީދު ޓުއަރިޒަމް މިނިސްޓްރީ އޮފް ޓުއަރިޒަމް\nއަލީ ވަހީދު ހޯދަން ރެޑް ނޯޓިސް ނެރެފި\nރެޑް ނޯޓިހާ ގުޅިގެން އަލީ ވަހީދުގެ އިންޒާރު ސަރުކާރަށް\nއަލީ ވަހީދު ހައްޔަރުކުރުމަށް ނެރެފައިވާ ރެޑްނޯޓިހާ ގުޅިގެން ޕީޖީ އޮފީހާ އެކު މިއަންނަނީ މަސައްކަތް ކުރަމުން: ޕޮލިސް\nއަސްހަދު ރާއްޖޭގައި ނެތްކަން ކަރެކްޝަނަށް އަންގައިފި\nއަލީ ވަހީދު އަނބުރާ ރާއްޖެ ގެންނަން ބޭރުގެ އެޖެންސީތަކާ މައުލޫމާތު ވަނީ ހިއްސާކޮށްފައި: ފުލުހުން


ބުއްދީގެ އަހުލުވެރިންނޭވެ! ޤިޞާޞް ހިފުމުގައި ތިޔަބައިމީހުންގެ މުޖްތަމަޢަށް ދިރުމެއްލިބިގެންވެއެވެ.\nއިސްލާމްދީނަކީ އެންމެ ޢަދުލުވެރި ދީނެވެ. އެންމެ ރަޙްމަތުގެ ދީނެވެ. އިސްލާމްދީނުގައި ޤިޞާޞްގެ ޙުކުމްތައް ފަރުޟުކުރައްވާފައިވަނީ ވަރަށް މަތިވެރި ޙިކުމްތަކަށްޓަކައެވެ. އެކަމުގެ ފަހަތުގައި ފޮރުވިފައިވާ ޙަޤީޤަތްތަކަކީ މުޖްތަމަޢުގެ އަމަންއަމާންކަމާއި ހަމަޖެހުމާއި ބާއްޖަވެރިކަމާއި އުފާވެރިކަމެވެ. ޤިޞާޞްގެ ޙުކުމްތައް ޤާއިމުކުރުމަކީ ޢަދުލުވެރިކަމުގެ އެންމެ މަތީ ދަރަޖައެވެ. ﷲ ތަޢާލާ ޤިޞާޞް ސިފަކުރައްވާފައިވަނީ މުޖްތަމަޢަށް ލިބިގެންދާ ދިރުމެއްގެ ގޮތުގައެވެ. އަދި ޤިޞާޞްގެ ޙުކުމްތަކާމެދު ވިސްނާ ފިކުރުކުރުމަށް “ބުއްދީގެ އަހުލުވެރިން” ނަށް ﷲ އަންގަވާފައިވެއެވެ.<?xml:namespace prefix = "o" ns = "urn:schemas-microsoft-com:office:office" />\nއާދެ! ޤިޞާޞްގައި ޤާތިލަށް މަޢާފް ކުރެވޭނީ ހަމަ އެކަނި މައްޔިތާގެ ޢާއިލާއަށެވެ. ޙާކިމަށް އެއިގެތެރެއަށް ވަނުމުގެ އެއްވެސް ޙައްޤެއް ނެތެވެ. ނަމަވެސް ޢާއިލާގެ ފަރާތުން އެކަން ޙާކިމާއާއި ވަކާލާގެ ދަށުން ޙަވާލުކުރެވިދާނެއެވެ. ޤިޞާޞްގައި ތިން ޙުކުމެއް ވެއެވެ. އެއީ މަރަށް މަރުހިފުމާއި، މަރުގެ ދިޔަ އަތުލައި ޤާތިލަށް މަޢާފް ދިނުމާއި، އެކީ އެކައްޗަކަށް މަޢާފްކުރުމެވެ. މީގެ ތެރެއިން ވަކި މާތްކަމެއް ނެތެވެ. މާތްކަން ކަނޑައަޅާނީ އެޙާދިޘާއެއް މެދުވެރިކުރުވާ ޙާލަތު ކަމުގައި ފިޤުހުވެރިން ބަޔާންކުރައްވައެވެ. މަޢާފް ދިނުމަކީ އިޙްސާންތެރިކަމެއްކަމުގައި ﷲ އަންގަވާފައިވެއެވެ. މިއީ ކިހާމަތިވެރި ޝަރީޢަތެއްތޯއެވެ؟ މިގޮތައް މިޙުކުމްތައް ތަރުތީބު ކުރެވިފައިވަނީ އެހެން ކޮން ދީނެއްގައި ތޯއެވެ؟ ކޮން ވަޟްޢީ ފަލްސަފާއެއްގައި ތޯއެވެ؟\nއަމިއްލަ އަމިއްލަ އަށް ޤިޞާޞް ހިފުމެއް ނެތެވެ. ޤިޞާޞްގެ ޙުކުމް ތަންފީޒު ކުރާނީ ދައުލަތުގެފަރާތުންނެވެ. ޤިޞާޞް ގެ ޙުކުމް ތަންފީޒުކުރެވެން ޖެހޭނީ ޝަރުޢީ އެންމެހާ މަރްޙަލާތަށް ކަނޑައްތުކުރުމަށް ފަހުގައެވެ. ދަށު ކޯޓާއި، ހައިކޯޓާއި، ސްޕްރީމް ކޯޓުން އެ ޙުކުމް ޞައްޙަކަމުގެ ޙުކުމް އިއްވައި އެއަށް އިޤްރާރުވުމުންނެވެ.\nއާދެ! މައްޔިތާގެ ވާރިޘުންގެ ތެރެއިން އެއްވެސް ފަރުދަކު ޤާތިލަށް މަޢާފް ދީފި ނަމަ މަރަށް މަރު ހިފުމެއް ނުވެއެވެ. ޤަސްތުގައި މީހަކު މެރުމާއި ކުރެވޭ ކަމަކުން، ނުވަތަ އަރައިރުންވުމުގެ ތެރޭގައި ކަންތައްކުރެވޭ ގޮތަކުން މަރުވުމާއި މިކަންކަމުގައި ވެސް އަދަބުތައް ތަފާތެވެ. ޝަރީޢަތުގައިވާ ގޮތުގެ މަތީން މިކަމުގައި ޤާނޫނުތައް އެކަށައެޅިއްޖެ ނަމަ މުޖްތަމަޢަށް ދިރުންލިބިގެންދާނެކަމީ ހަމަ ކަށަވަރު ކަމެކެވެ.\nއާދެ! ޤިޞާޞްގެ ޙުކުމްތަކާމެދު ފާޑުކިޔާ، އެޙުކުމްތަކުން މީހުންނަށް ބިރު ދައްކާ، އެކަންކޮށްފި ނަމަ ޤައުމުގައި ތިބި މީހުންތައް މަރުވެ ގޮއްސާނެ ކަމަށް ބުނެ ފުރައްސާރަކުރުމަކީ ހުއްދަވާނެ ކަމެއްނޫނެވެ. އެއީ ކަނޑައެޅިގެން ޙަރާމްކަމެކެވެ. ދީނުންވެސް ބޭރުވެދާނެކަމެކެވެ. ޤާނޫނު އެކަށައެޅުމުގައި ބަލަންޖެހޭނީ ޝަރީޢަތުގައި އޮތް ގޮތެވެ. ތަންފީޒީ މަރްޙަލާއަކީ ވަކި މަރްޙަލާއެކެވެ. ޤައުމުގެ މަޞްލަޙަތު ހުރިގޮތުން ޝަރުޢީ ގޮތުން ޤަބޫލުކުރެވޭ ފަދަ ޢުޒުރެއް އޮވެއްޖެ ނަމަ ޤިޞާޞްގެ ޙުކުމެއް ތަންފީޒުކުރުން ލަސްކޮށްލެވިދާނެއެވެ. މިކަން ކަނޑައަޅާނީ ޙާކިމެވެ. ނަމަވެސް ޝަރީޢަތާ ތަޢާރުޟްވާ ގޮތަށް ޤާނޫނު ހެދުމަކީ ހުއްދަވާނެ ކަމެއްނޫނެވެ. ޤިޞާޞްގެ ޙުކުމްތަށް ކަނޑަނޭޅޭ ނަމަ ނުޙައްޤުން އެތަށް ލެއެއް އޮހޮރިގެންދާނެއެވެ. އެތަށް ފުރާނައެއް ނުޙައްޤުން ދާނެއެވެ. މިފެންނަނީ އެއިގެ މަންޒަރެވެ. ޝަރީޢަތުގައި ކަންކަން އަދަބު ކަނޑައެޅިފައިވަނީ ފަސާދަ ކޮންޓްރޯލްކުރުމަށެވެ. ޢަދުލުވެރިކަން ފެތުރުއްވުމަށެވެ. ހަމަޖެހުމާއި އަމަންއަމާންކަން ދެމެހެއްޓުމަށެވެ.\nދުނިޔޭގެ ވަރަށް ގިނަ ޤައުމުތަކުގައި އެކި އެކި ކުށްތަކަށް މަރުގެ އަދަބު ކަނޑައަޅައެވެ. މިގޮތުން އެމެރިކާ، ޗައިނާ ފަދަ ޤައުމުތަކުގައި ވެސް މަރުގެ އަދަބު ދެއެވެ. އަދި ސަޢޫދީ ޢަރަބިއްޔާގައި ވެސް ދެނީ ޝަރުޢީ އިމުގެ ތެރެއިންނެވެ.\nކުރީގެ އުންމަތްތަކުގެ މައްޗަށް ވެސް ﷲ ވަނީ ޤިޞާޞްގެ ޙުކުމްތައް ފަރުޟުކުރައްވާފައެވެ. އަދި މުޙައްމަދުގެ ފާނުގެ ޝަރީޢަތުގައި އެ ޙުކުމްތައް ސާބިތުކުރައްވައި އެޙުކުމްތައް ތަންފީޒުކުރުމަށް ގޮވާލާފައެވެ. مِنْ أَجْلِ ذَٰلِكَ كَتَبْنَا عَلَىٰ بَنِي إِسْرَائِيلَ أَنَّهُ مَن قَتَلَ نَفْسًا بِغَيْرِ نَفْسٍ أَوْ فَسَادٍ فِي الْأَرْضِ فَكَأَنَّمَا قَتَلَ النَّاسَ جَمِيعًا وَمَنْ أَحْيَاهَا فَكَأَنَّمَا أَحْيَا النَّاسَ جَمِيعًا ۚ وَلَقَدْ جَاءَتْهُمْ رُسُلُنَا بِالْبَيِّنَاتِ ثُمَّ إِنَّ كَثِيرًا مِّنْهُم بَعْدَ ذَٰلِكَ فِي الْأَرْضِ لَمُسْرِفُونَ ﴿ المائدة : ٣٢﴾ އެކަމަށްޓަކައި އިސްރާއީލްގެދަރިންގެ މައްޗަށް، ތިމަންރަސްކަލާނގެ ކަނޑައެޅުއްވީމެވެ. نفس އެއް މަރައިގެން، ނުވަތަ ބިމުގައި فساد އެއް އުފައްދައިގެން ނޫންގޮތަކަށް، نفس އެއް މަރައިފި މީހަކު، އެންމެހާ މީސްތަކުން މެރިފަދައެވެ. އަދި އެ نفس ދިރުވައިފި މީހާ (އެބަހީ: ނުމަރައި ދުނިޔޭގައި ބަހައްޓައިފިމީހާ) އެންމެހާ މީސްތަކުން ދިރުވިފަދައެވެ. ހަމަކަށަވަރުން، بيان ވެގެންވާ ހެކިތަކާއިގެން، ތިމަންރަސްކަލާނގެ رسول ން އެއުރެންގެ ގާތަށް ވަޑައިގަތެވެ. ދެން އެއަށްފަހު، އެއުރެންގެ ތެރެއިން ގިނަމީހުންނީ ބިމުގައި إسراف ކޮށްއުޅޭ މީހުންކަން ކަށަވަރެވެ. (އެބަހީ: މީހުން މެރުމާއި، كافر ކަމުގައި ހައްދުފަހަނަޅައި ގޮސްފައިވާ މީހުންކަން ކަށަވަރެވެ.\nތައުރާތުގައި ވެސް ﷲ ވަނީ ޤިޞާޞްގެ ޙުކުމް ބާވާލައްވާފައެވެ. ﷲ ވަޙީކުރައްވާފައިވެއެވެ.\nإِنَّا أَنزَلْنَا التَّوْرَاةَ فِيهَا هُدًى وَنُورٌ ۚ يَحْكُمُ بِهَا النَّبِيُّونَ الَّذِينَ أَسْلَمُوا لِلَّذِينَ هَادُوا وَالرَّبَّانِيُّونَ وَالْأَحْبَارُ بِمَا اسْتُحْفِظُوا مِن كِتَابِ اللَّـهِ وَكَانُوا عَلَيْهِ شُهَدَاءَ ۚ فَلَا تَخْشَوُا النَّاسَ وَاخْشَوْنِ وَلَا تَشْتَرُوا بِآيَاتِي ثَمَنًا قَلِيلًا ۚ وَمَن لَّمْ يَحْكُم بِمَا أَنزَلَ اللَّـهُ فَأُولَـٰئِكَ هُمُ الْكَافِرُونَ ﴿المائدة: ٤٤﴾ ހަމަކަށަވަރުން، ތިމަންރަސްކަލާނގެ توراة ބާވައިލެއްވީމެވެ. އޭގައި ތެދުމަގާއި، އަލިކަންވެއެވެ. ކިޔަމަންތެރިވެގެން ތިއްބެވި ނަބިއްޔުންނާއި، ربّانى ން (އެބަހީ: يهودى ންގެ އަޅުވެރިން) ނާއި، يهودى ންގެ علم ވެރިން، އެފޮތުން يهودى ންގެ މައްޗަށް حكم ކުރައްވަތެވެ. (އެއީ) اللَّه ގެ ފޮތް ރައްކާތެރިކުރުމުގެ أمانة އެއުރެންނާ މަތިކުރައްވާފައި ވުމުގެ ސަބަބުންނެވެ. އަދި އެއުރެންނީ، އެފޮތުގެ މައްޗަށް ތިބި ހެކިވެރިންނެވެ. ފަހެ، ތިޔަބައިމީހުން މީސްތަކުންދެކެ ބިރުނުގަންނާށެވެ! ތިމަންރަސްކަލާނގެއަށް ބިރުގަންނާށެވެ! އަދި ތިމަންރަސްކަލާނގެ آية ތަކަށް ކުޑަ އަގެއް ތިޔަބައިމީހުން ނުގަންނާށެވެ! اللَّه ބާވައިލެއްވި حكم ން حكم ނުކުރާމީހާ (ދަންނާށެވެ!) ފަހެ، އެއުރެން އެއީ ހަމަ كافر ންނެވެ.\nއަދިވެސް ﷲ ވަޙީކުރައްވާފައިވެއެވެ. وَكَتَبْنَا عَلَيْهِمْ فِيهَا أَنَّ النَّفْسَ بِالنَّفْسِ وَالْعَيْنَ بِالْعَيْنِ وَالْأَنفَ بِالْأَنفِ وَالْأُذُنَ بِالْأُذُنِ وَالسِّنَّ بِالسِّنِّ وَالْجُرُوحَ قِصَاصٌ ۚ فَمَن تَصَدَّقَ بِهِ فَهُوَ كَفَّارَةٌ لَّهُ ۚ وَمَن لَّمْ يَحْكُم بِمَا أَنزَلَ اللَّـهُ فَأُولَـٰئِكَ هُمُ الظَّالِمُونَ ﴿ المائدة: ٤٥﴾ އެ توراة ގައި އެއުރެންގެ މައްޗަށް ތިމަންރަސްކަލާނގެ (قصاص ގެ أصول)ކަނޑައެޅުއްވީމެވެ. ހަމަކަށަވަރުން، نفس އަކަށް نفس އެކެވެ. ލޮލަކަށް ލޮލެކެވެ. ނޭފަތަކަށް ނޭފަތެކެވެ. ކަންފަތަކަށް ކަންފަތެކެވެ. ދަތަކަށް ދަތެކެވެ. زخم ތަކަކީ قصاص ހުރި ކަމެކެވެ. ފަހެ، އެކަން މާފުކޮށްފި މީހާޔަށް އެއީ كفّارة އެކެވެ. އަދި اللَّه ބާވައިލެއްވި حكم ން حكم ނުކުރާމީހާ (ދަންނާށެވެ!) ފަހެ، އެއުރެން އެއީ، ހަމަ އަނިޔާވެރިންނެވެ.\nމި އުންމަތުގެ މާތް ނަބިއްޔާއަށް ﷲ ވަޙީކުރައްވާފައިވަނީ މިފަދައިންނެވެ. وَأَنزَلْنَا إِلَيْكَ الْكِتَابَ بِالْحَقِّ مُصَدِّقًا لِّمَا بَيْنَ يَدَيْهِ مِنَ الْكِتَابِ وَمُهَيْمِنًا عَلَيْهِ ۖ فَاحْكُم بَيْنَهُم بِمَا أَنزَلَ اللَّـهُ ۖ وَلَا تَتَّبِعْ أَهْوَاءَهُمْ عَمَّا جَاءَكَ مِنَ الْحَقِّ ۚ لِكُلٍّ جَعَلْنَا مِنكُمْ شِرْعَةً وَمِنْهَاجًا ۚ وَلَوْ شَاءَ اللَّـهُ لَجَعَلَكُمْ أُمَّةً وَاحِدَةً وَلَـٰكِن لِّيَبْلُوَكُمْ فِي مَا آتَاكُمْ ۖ فَاسْتَبِقُوا الْخَيْرَاتِ ۚ إِلَى اللَّـهِ مَرْجِعُكُمْ جَمِيعًا فَيُنَبِّئُكُم بِمَا كُنتُمْ فِيهِ تَخْتَلِفُونَ ﴿ المائدة: ٤٨﴾ އަދި ތިމަންރަސްކަލާނގެ حق ގޮތުގައި ކަލޭގެފާނަށް ފޮތް ބާވައިލެއްވީމެވެ. އޭގެކުރިން ބާވައިލެއްވި ފޮތްތަކުގައިވާ ތަކެތި ތެދުކުރަނިވި ގޮތުގައެވެ. އަދި އެފޮތްތަކުގެ މައްޗަށް ހެކިވަނިވި ފޮތެއް ކަމުގައެވެ. ފަހެ، اللَّه ބާވައިލައްވާފައިވާ حكم ން، އެއުރެންގެ މެދުގައި، ކަލޭގެފާނު حكم ކުރައްވާށެވެ! އަދި ކަލޭގެފާނުގެ އަރިހަށް އައިސްފައިވާ حق ގޮތާ خلاف އަށް އެއުރެންގެ އެދުންތަކަށް ކަލޭގެފާނު تبع ވެވަޑައިނުގަންނަވާށެވެ! ތިޔަބައިމީހުންގެ ތެރެއިން ކޮންމެ ބަޔަކަށްމެ، شريعة އަކާއި، ފާޅުވެގެންވާ މަގެއް، ތިމަންރަސްކަލާނގެ ލެއްވީމެވެ. އަދި اللَّه އިރާދަކުރެއްވިނަމަ، ތިޔަބައިމީހުން އެއް أمّة އެއް ކަމުގައި ލައްވައިފީސްކަން ކަށަވަރެވެ. އެހެނެއްކަމަކު (ތިޔަބައިމީހުން أمّة ތަކަކަށް ބައިބައިކުރެއްވީ) ތިޔަބައިމީހުންނަށް ދެއްވި شريعة ތަކާމެދު ތިޔަބައިމީހުން امتحان ކުރެއްވުމަށެވެ. ފަހެ، ހެޔޮކަންތަކަށް ތިޔަބައިމީހުން ވާދަކުރާށެވެ! ތިޔަބައިމީހުން އެންމެން رجوع ވުންއޮތީ، اللّه ގެ حضرة އަށެވެ. އޭރުން ތިޔަބައިމީހުން އެކަންކަމާމެދު خلاف ވެ އުޅުނުކަންތަކުގެ خبر ތިޔަބައިމީހުންނަށް އެކަލާނގެ އަންގަވާނެތެވެ.\nﷲ ޙުކުމްތަންފީޒުކުރެއްވުމުގައި އިތުރު އެކަލޭގެފާނަށް ބައެއްމީހުންގެ ފުށުން ދުއްތުރާތައް ކުރިމަތިވާނެ ކަމަށާއި އެއަށް އަޑު ނޭއްސެވުމަށް ﷲ އެނގެވިއެވެ. އަދި ﷲގެ ޙުކުމްފުޅު ތަންފީޒުކުރެއްވުމަށް އަމުރުކުރެއްވިއެވެ. وَأَنِ احْكُم بَيْنَهُم بِمَا أَنزَلَ اللَّـهُ وَلَا تَتَّبِعْ أَهْوَاءَهُمْ وَاحْذَرْهُمْ أَن يَفْتِنُوكَ عَن بَعْضِ مَا أَنزَلَ اللَّـهُ إِلَيْكَ ۖ فَإِن تَوَلَّوْا فَاعْلَمْ أَنَّمَا يُرِيدُ اللَّـهُ أَن يُصِيبَهُم بِبَعْضِ ذُنُوبِهِمْ ۗ وَإِنَّ كَثِيرًا مِّنَ النَّاسِ لَفَاسِقُونَ ﴿ المائدة: ٤٩﴾ ” އަދި اللَّه ބާވައިލައްވާފައިވާ حكم ން އެއުރެންގެ މެދުގައި ކަލޭގެފާނު حكم ކުރައްވާށެވެ! އަދި އެއުރެންގެ އަމިއްލަ އެދުންތަކަށް ކަލޭގެފާނު تبع ވެވަޑައި ނުގަންނަވާށެވެ! އަދި اللَّه، ކަލޭގެފާނަށް ބާވައިލެއްވި ބައެއް آية ން ކަލޭގެފާނު އެއްކިބާކޮށްފާނެކަމަށް އެއުރެންނާމެދު ރައްކާތެރިވެ ވަޑައިގަންނަވާށެވެ! ފަހެ، އެއުރެން ފުރަގަސްދީފިނަމަ، ކަލޭގެފާނު ދެނެވަޑައިގަންނަވާށެވެ! ހަމަކަށަވަރުން، اللَّه އިރާދަކުރައްވަނީ، އެއުރެންގެ ބައެއް ފާފަތަކުގެ ސަބަބުން، އެއުރެންނަށްعقوبات ދެއްވުމަށެވެ. އަދި ހަމަކަށަވަރުން، މީސްތަކުންގެ ތެރެއިން ގިނަމީހުންނީ فاسق ންކަން ކަށަވަރެވެ.”\nއަދި ވެސް ﷲ ވަޙީކުރައްވާފައިވެއެވެ. أَفَحُكْمَ الْجَاهِلِيَّةِ يَبْغُونَ ۚ وَمَنْ أَحْسَنُ مِنَ اللَّـهِ حُكْمًا لِّقَوْمٍ يُوقِنُونَ ﴿المائدة: ٥٠﴾ ފަހެ، އެއުރެން އެދެނީ ޖާހިލީ ޒަމާނުގެ حكم ހެއްޔެވެ؟ يقين ކުރާ ބަޔަކަށް اللَّه އަށްވުރެ حكم ކުރެއްވުމަށް މޮޅީ ފަހެ ކާކުހެއްޔެވެ؟\nމިއުންމަތުގެ އަހުލުވެރިންނާ މުޚާޠަބްކުރައްވައި ﷲ ވަޙީކުރައްވާފައިވަނީ މިފަދައިންނެވެ. وَلَكُمْ فِي الْقِصَاصِ حَيَاةٌ يَا أُولِي الْأَلْبَابِ لَعَلَّكُمْ تَتَّقُونَ ﴿ البقرة: ١٧٩﴾ ” އަދި قصاص ހިފުމުގައި ތިޔަބައިމީހުންނަށް (ވަރަށްބޮޑު) ދިރުމެއްވެއެވެ. އޭ ބުއްދީގެ أهل ވެރިންނޭވެ! (އެއީ) ތިޔަބައިމީހުން تقوى ވެރިވުމަށްޓަކައެވެ.\nބުއްދީގެ އަހުލުވެރީންނާ މުޚާޠަބު ކުރައްވައި ﷲ ވަޙީކުރައްވާފައިވަނީ މިފަދައިންނެވެ. يَا أَيُّهَا الَّذِينَ آمَنُوا كُتِبَ عَلَيْكُمُ الْقِصَاصُ فِي الْقَتْلَى ۖ الْحُرُّ بِالْحُرِّ وَالْعَبْدُ بِالْعَبْدِ وَالْأُنثَىٰ بِالْأُنثَىٰ ۚ فَمَنْ عُفِيَ لَهُ مِنْ أَخِيهِ شَيْءٌ فَاتِّبَاعٌ بِالْمَعْرُوفِ وَأَدَاءٌ إِلَيْهِ بِإِحْسَانٍ ۗ ذَٰلِكَ تَخْفِيفٌ مِّن رَّبِّكُمْ وَرَحْمَةٌ ۗ فَمَنِ اعْتَدَىٰ بَعْدَ ذَٰلِكَ فَلَهُ عَذَابٌ أَلِيمٌ ﴿البقرة: ١٧٨﴾ އޭ إيمان ވެއްޖެ މީސްތަކުންނޭވެ! قتل ކުރެވޭ މީހުންނާމެދު قصاص ހިފުން ތިޔަބައިމީހުންގެ މައްޗަށް فرض ކުރައްވައިފިއެވެ. މިނިވަނަކަށް މިނިވަނެކެވެ. އަޅަކަށް އަޅެކެވެ. އަންހެނަކަށް އަންހެނެކެވެ. ފަހެ، އެމީހާގެ (މަރުވި) أخ އާގެ ފަރާތުން قصاص ގެ ބައެއް މާފުކުރެވުނު މީހާ (ދަންނާށެވެ!) ފަހެ، އެމީހާގެ ކިބައިން ހެޔޮގޮތުގައި މަރުގެ ދިޔައަށް ވާރުތަވެރިޔާ) އެދުން ހުށްޓެވެ. އަދި إحسان ތެރިކަމާއެކު މާފުކުރި ފަރާތަށް (މާފުކުރެވުނުމީހާ) އެދިޔަ އަދާކުރުން ހުށްޓެވެ. އެއީ ތިޔަބައިމީހުންގެ ވެރިރަސްކަލާނގެ حضرة ން (ތިޔަބައިމީހުންނަށް) ދެއްވި ލުޔެކެވެ. އަދި رحمة އެކެވެ. އެއަށްފަހު، ދެކޮޅުވެރިވެ عداوة ތެރިވެއްޖެ މީހާ (ދަންނާށެވެ!) ފަހެ، އެމީހާއަށް ވޭންދެނިވި عذاب ހުށްޓެވެ.\nއަދި ޙުރުމަތްތެރިވެގެންވާ ނަފްސެއް ނުޙައްޤުން މަރާނުލުމަށް ﷲ އަންގާފައިވެއެވެ. އަދި މަޢާފް ދިނުމުގެ ޙައްޤުވަނީ ވާރިޘުންނަށްކަމަށާއި އެއީ ވަރުފަދަ ބާރެއްކަމުގައި ﷲ އަންގަވާފައިވެއެވެ. وَلَا تَقْتُلُوا النَّفْسَ الَّتِي حَرَّمَ اللَّـهُ إِلَّا بِالْحَقِّ ۗ وَمَن قُتِلَ مَظْلُومًا فَقَدْ جَعَلْنَا لِوَلِيِّهِ سُلْطَانًا فَلَا يُسْرِف فِّي الْقَتْلِ ۖ إِنَّهُ كَانَ مَنصُورًا ﴿الإسراء: ٣٣﴾ އަދި ތިޔަބައިމީހުން، اللَّه حرمة ތެރިކުރައްވާފައިވާ نفس އެއް حق އަކާ ލައިގެންމެނުވީ ނުމަރާށެވެ! އަދި އަނިޔާގެގޮތުގައި، މަރައިލެވޭމީހާ (ދަންނާށެވެ!) ފަހެ، ހަމަކަށަވަރުން، އެމީހާގެ ولى ވެރިޔާއަށް، ތިމަންރަސްކަލާނގެ ބާރެއް ދެއްވީމެވެ. ފަހެ، قتل ކުރުމުގައި އޭނާ إسراف ނުކުރާހުށިކަމެވެ! ހަމަކަށަވަރުން، އެ ولى ވެރިޔާއަކީ، نصر ލިބިގެންވާ މީހެއް ކަމުގައިވިއެވެ.\nޤިޞާޞްގެ ޙުކުމްގެ އިތުރުން ބިންމަތީގައި ފަސާދައުފައްދައި ފޭރި، ލޫޓުވާ ހަދާމީހުންނަށް ވެސް ﷲ ވަނީ ގަދަފަދަ ޢުޤޫބާތް ކަނޑައަޅުއްވާފައެވެ. އެކަލާނގެ ވަޙީކުރައްވާފައިވެއެވެ. إِنَّمَا جَزَاءُ الَّذِينَ يُحَارِبُونَ اللَّـهَ وَرَسُولَهُ وَيَسْعَوْنَ فِي الْأَرْضِ فَسَادًا أَن يُقَتَّلُوا أَوْ يُصَلَّبُوا أَوْ تُقَطَّعَ أَيْدِيهِمْ وَأَرْجُلُهُم مِّنْ خِلَافٍ أَوْ يُنفَوْا مِنَ الْأَرْضِ ۚ ذَٰلِكَ لَهُمْ خِزْيٌ فِي الدُّنْيَا ۖ وَلَهُمْ فِي الْآخِرَةِ عَذَابٌ عَظِيمٌ ﴿ المائدة: ٣٣﴾ اللَّه އާއި، އެކަލާނގެ رسول އާއާ ހަނގުރާމަކޮށް އުޅޭ މީހުންނާއި، ބިމުގައި فساد ކުރުމަށް މަސައްކަތް ކޮށްއުޅޭ މީހުންގެ ޖަޒާއެއް ކަމުގައިވާކަން ކަށަވަރީ އެއުރެން މެރުމެވެ. ނުވަތަ صليب އަށް އެރުވުމެވެ. ނުވަތަ، ތަފާތުކޮށް އެއުރެންގެ އަތްފައި ބުރިކުރުމެވެ. (އެބަހީ: ކަނާތާއި، ވާތުފައި ނުވަތަ ވާތާއި، ކަނާތުފައި ބުރިކުރުމެވެ.) ނުވަތަ، ރަށުން ފޮނުވައިލުމެވެ. އެއީ އެއުރެންނަށް ދުނިޔޭގައި ހުރި ނިކަމެތިކަމެވެ. އަދި آخرة ގައި، އެއުރެންނަށް ބޮޑުވެގެންވާ عذاب ހުށްޓެވެ.\nމިޙުކުމްތައް ކަނޑައަޅުއްވާފައިވަނީ ޢާލަމްތަކުގެ ވެރި ރައްބެވެ. ﷲ އެވެ. އައްރަޙްމާންއެވެ. އައްރަޙީމް އެވެ. މިކަންކަމާމެދު މުސްލިމުން ވިސްނުން ހުއްޓެވެ. ބުއްދީގެ އަހުލުވެރިންނަށް މެނުވީ މީގެ ފަހަތުގައިވާ ޙަޤީޤަތްތައް ނޭނގޭނެއެވެ. ފިކުރު ހިންގަވާށެވެ. ހޯދައިގަންނާށެވެ. މިއީ ﷲގެ މަތިވެރި ޙުކުމްފުޅުތަކެވެ. މިޙުކުމްފުޅުތަކަށް ފުރައްސާރަ ރައްދު ނުކުރެއްވުމަށް އެންމެހާ ފަރާތްތަކަށް އާދޭހާއެކު ނަސޭހަތްތެރިވަމެވެ. ޚާއްޞަކޮށް ރާއްޖޭގެ ލޮބުވެތި ރައްޔިތުންގެ މަޖްލީހުގެ މެންބަރުން މިކަމުގައި ވިސްނާ ފިކުރު ހިންގެވުން އެދި ދަންނަވެ. ﷲ އަޅަމެންނަށް ހެޔޮ ވިސްނުން ދެއްވާށިއެވެ. އާމީން


އޭވިއޭޝަން ސެކިއުރިޓީ ކޮމާންޑުގައި ބޭނުން ކުރަމުންދާ އޮޕަރޭޓަރ ޓްރޭނިން ސިސްޓަމް ސްޕެސިފިކޭޝަން އާއި އެއްގޮތަށް އަޕްގްރޭޑް ކޮށްދޭނެ ފަރާތެއް ހޯދުމާ ބެހޭ\nއޭވިއޭޝަން ސެކިއުރިޓީ ކޮމާންޑުން ހުށަހަޅާ ސްޕެސިފިކޭޝަންއާއި އެއްގޮތަށް އޭވިއޭޝަން ސެކިއުރިޓީ ކޮމާންޑުގައި ބޭނުން ކުރަމުންދާ އޮޕަރޭޓަރ ޓްރޭނިން ސިސްޓަމް (ސްމިތް ޑިޓެކްޝަން ހޯލްޑް ބެގޭޖް ސިމިއުލޭޓަރ މޮޑިއުލް އާއިއެކު) އަޕްގްރޭޑް ކޮށްދޭނެ ފަރާތެއް ހޯދުމަށް ބޭނުންވެއެވެ. ވީމާ، މި މަސައްކަތަށް ޝައުޤުވެރިވެވަޑައިގަންނަވާ ފަރާތްތަކުން 2021 މެއި 25 ވާ އަންގާރަ ދުވަހުގެ 11:00 އަށް ވެލާނާ އިންޓަރނޭޝަނަލް އެއާރފޯޓުގައި ހުންނަ އޭވިއޭޝަން ސެކިއުރިޓީ ކޮމާންޑުގެ ހެޑްކުއާރޓާސްއަށް ވަޑައިގެން އަގު ހުށަހެޅުއްވުމަށް ދެންނެވީމެވެ.\nމި އިޢުލާނާއި ގުޅޭ މަޢުލޫމާތު ކަރުދާސް 2021 މެއި 05 ވާ ބުރާސްފަތި ދުވަހުގެ ހެނދުނު 9:00 އިން ފެށިގެން 2021 މެއި 24 ވާ ހޯމަ ދުވަހުގެ 14:00 ގެ ނިޔަލަށް ކޮމާންޑްގެ ޕާސް އެޑްމިން ކައުންޓަރުން ލިބެން ހުންނާނެއެވެ. އަދި މި މައުލޫމާތު ކަރުދާސް މި އިޢުލާނާއިއެކު ގެޒެޓުގައި އެއްކަރުދާސް ކުރެވިފައިވާކަން މަޢުލޫމާތަށްޓަކައި ދެންނެވީމެވެ.\nބިޑް ޕްރޮޕޯސަލް ހުށަހަޅުއްވަންވާނީ ބަންދު ކުރެވިފައިވާ ސިޓީ އުރައެއްގައި ހުށަހެޅި ފަރާތުގެ ނަމާއި، އިއުލާން ނަމްބަރ އެނގޭނޭހެން ބަޔާންކުރެއްވުމަށްފަހުއެވެ. މި އިޢުލާނާއި ގުޅޭގޮތުން އިތުރު މަޢުލޫމާތު ސާފުކުރައްވަން ބޭނުންފުޅުވެވަޑައިގަންނަވާނަމަ 2021 މެއި 24 ވާ ހޯމަ ދުވަހުގެ 12:00 ގެ ކުރިން [email protected] އަށް މެއިލް ކޮށްދެއްވުން އެދެމެވެ.\nސުންގަޑި: 25 މޭ 2021 11:00\n- Pre-Bid Document\n- Performance Security Format